
1

Miesta na tej štrkovitej ceste nebolo veľa a zákrutu brala veľmi rýchlo. Ako ju vytáčala, po ľavej strane sme mali nebezpečný prudký zráz a tam, kde mala cesta pokračovať, ležal zosunutý obrovský balvan. Strmo zabrzdila, biela alpinka sa v tej rýchlosti skrútla bokom a ja som sa prikrčil a čakal, že sa prevrátime a začneme rolovať. Ale zošmyklo nás k balvanu a tesne pri ňom sme zastali, zadok auta kúsok od strmého zrázu. Pri šmyku zhasol motor.

„To je otrava!“ povedala Mona Yeomanová.

Chladnúce auto zunelo. Akýsi vták nám výsmešné začvirikal. Cez zátarasu liezla jašterička.

„Koniec cesty?“

„Kdeže! Ale odtiaľto to prejdeme aj pešo. Najviac kilometer. Už som tu dávno nebola.“

„A veci?“

„Až tak veľa ich nemáte. Myslím, že si to pokojne odnesiete. Pán McGee. Možno sa vám aj ten balvan podarí prevaliť cez okraj, aby ste mohli prejsť džípom. Alebo pošlem chlapov a zátarasu uvoľnia.“

„Ak to chceme udržať v čo najväčšej tajnosti, radšej to skúsim sám.“

„Niečo na tom je.“

„Ak sa, pravda, do toho pustím, pani Yeomanová.“

Pozrela na mňa. Jej oči mali prekrásnu belasú farbu ako vajíčka červienky a asi podobnú intenzitu výrazu. „To už máme hádam za sebou, nie? Myslela som, že mi chcete pomôcť.“

Z toho malého auta som si vybral kufrík a preškriabali sme sa cez balvan. Neležal tam dlho. Svedčili o tom čerstvé hrany. Vydýchol som si, že som z auta von. Cesta bola strmá a zákruty až priveľmi zaujímavé, čakala ma napoludnie na letisku vzdialenom osemdesiat kilometrov, ďaleko od svojho domova. Povedala mi, že má pre mňa bývanie, dobre ukryté miesto, kde môžeme všetko prediskutovať. Od prvej chvíle som sa usiloval urobiť si o nej obraz.

Akosi sa nehodila do tej drsnej krajiny, ani jej nesedelo oblečenie, čo mala na sebe. Bola to urastená, asi tridsaťročná zrelá plavovláska. Vedela sa dobre ovládať, správala sa isto a trochu povýšene ako človek, ktorému sa nemôže nič stať. Oveľa prirodzenejšie by bolo stretnúť ju niekde na Park Avenue alebo na niektorej Päťdesiatej ulici v nedeľu popoludní v najmódnejšom oblečení, s fantastickým klobúkom, na prechádzke s brčkavým belavým psíčkom.

Teraz vykračovala po štrkovitej ceste vo vysokých šnurovacích topánkach, keprových nohaviciach, ošúchanej tvídovej kazajke a pieskovom kovbojskom klobúku. Hoci sme vystúpili vysoko, vetrík nezavial a pri chôdzi na slnku bolo horúco. Zastal som, zložil kufrík a zhodil zo seba sako.

„Dobrý nápad,“ povedala, aj ona si vyzliekla kazajku a prehodila si ju cez plece. Znovu vykročila, akoby ju mali nasledovať celé zástupy. Mala štíhly driek a chrbát držala veľmi vystretý. Svetlé keprové nohavice, o odtieň tmavšie ako klobúk, ju tesne obopínali. Povahu žien odhadujem aj podľa zadkov. Ona ho mala mocný, dobre tvarovaný, zrelý a neprístupný. Usúdil som, že prejavy svojej priazne pokladá za svetoborné udalosti a ohlasuje ich vzácnym vínom, kadidlom a hodvábnymi plachtami. A vyzerala, že takmer vie dodržať svoje sľuby.

Sústredená vždy na jedno, teraz sa venovala chôdzi. Reči prídu potom.

Cesta sa končila pri chate, ktorá stála na poljutrovej prirodzenej skalnej plošine v troch štvrtinách cesty hore kopcom. Chata bola postavená zo striebristosivého dreva, mala sedem metrov štvorcových, bola stará, ale solídna, s končitou strechou. Pri nej stála otvorená kôlňa so siahovicami dreva a prastarým džípom, ktorý mal ešte vojenské zafarbenie. Vzadu o skalnú stenu vrchu sa opierala búda a nad zrázom trčal záchod.

Vystúpil som za ňou na verandu, kde z vrecka tých priliehavých nohavíc vylovila kľúč a odomkla dvere.

„Toto je obývacia izba a spálňa. Kozub hreje veľmi dobre. Tamto je kuchyňa. Sporák je na drevo. Je tam dobrá zásoba požívatín. Nad chatou je prameň. V tomto kraji je voda vzácna. Potrubie vedie až do kuchyne. Voda je iba studená. Ale výborná. Iste ste si všimli to potrubie vonku. Batéria v džípe je asi vybitá, ale možno vám naskočí, keď sa spustíte dolu kopcom. Zvezte sa k benzínovej pumpe, nech vám džíp dajú do poriadku, trovy si prirátajte k účtu. V skrini je zopár kusov jednoduchého oblečenia. Asi vám to nebude dosť veľké, pán McGee, ale už si nejako pomôžete.“

„Pani Yeomanová…“

„Nie je tu posteľná bielizeň, ale prikrývok budete mať dosť, a… Čo je?“

„Nekupujem to. Ani prenajať to nemienim. Možno tu dokonca ani nezostanem. Tak poďme radšej k veci, dobre?“

Pozrela na mňa s nesúhlasom. „Niekto mi predsa musí pomôcť,“ povedala. „Načo ste prišli až sem, ak…“

„Pani Yeomanová, tak ako slušné dievčatá aj ja mám právo vybrať si a sám sa rozhodnúť. Raz si istá pani zmyslela, že by jej niekto mal zabiť muža. To nerobím.“

„Nič také od vás nechcem. Fran Weaverová patrí k mojim najlepším priateľkám. Ona mi poradila…“

„Viem. Viem. Napísala mi. Veď som sa ohlásil. Poslali ste mi letenku. Riskovali ste svoje peniaze a ja svoj čas. Teraz sa ukáže, či nám to pôjde ďalej.“ Kufrík som položil na pričňu, otvoril som ho a vybral tľapku. „Bourbon bez ľadu?“

„Prosím. Trochu vody. Pol na pol. Uvidíte, že je dosť studená.“

Sprvu tiekla samá hrdza, no voda sa rýchlo vyčistila a bola taká chladná, až mi meraveli prsty. Pripravil som nápoj do dvoch nerovnakých pohárov a zaniesol dnu. Sedela na koženom vankúši pri vyvýšenom ohnisku. V chate bolo trochu chladno. Kazajku si prehodila cez plecia a klobúk odložila.

Sadol som si neďaleko na koženú vypletanú stoličku. Zdvihla pohár a povedala: „Na našu dohodu.“

„Dobre.“ Vypili sme a povedal som: „Zobral som to naslepo, lebo som bol už takmer na dne, pani Yeomanová.“

Znepokojila sa. „To… to nie je veľmi povzbudzujúce.“

„Zdá sa vám to slabá vyhliadka na úspech? Som veľmi úspešný muž.“

„Nerozumiem.“

„Pracujem, keď mi dôjdu peniaze. Inakšie si žijem ako na dôchodku, pani Yeomanová. Vyberám si ho na splátky, aby som si ho užil, kým som ešte dosť mladý a viem, čo s ním urobiť. V prístave ma poznajú, že nič nerobím. Mám obytný čln a žijem si ako vták, no niekedy musím pracovať. Nerád. Už rozumiete, ako je to so mnou?“

„Asi… myslím. Fran povedala…“

„Pripravili vás o niečo, čo vám patrí. Vyčerpali ste všetky spôsoby, ako to opäť získať. Teraz mám skúsiť ja, či sa to vôbec dá. Ak sa mi to podarí, dostanem polovicu.“

„V mojom prípade to asi nepôjde.“

„Tak sa radšej hneď vráťme dolu tým kopcom.“

„Nie. Počkajte. Nech vám to porozprávam. Môj otec sa volal Cubitt Fox. Viem, že vám to nič nehovorí. Ale v tomto kraji je to meno ešte vždy dobre známe. Bola som jeho jediným dieťaťom. Matka mi zomrela, keď som mala dva roky. Otec ma vychovával ako syna. Zomrel pred dvadsiatimi rokmi, mala som vtedy dvanásť. On mal štyridsaťštyri. Jeho najbližší a najmilší priateľ bol Jasper Yeoman. Keď otecko zomrel, Jass mal tridsaťosem rokov. Bol vykonávateľom závetu. Stal sa mojím poručníkom. Bol veľmi láskavý a veľkorysý. Dal ma vyštudovať na dobrých východných školách, pán McGee. Keď som skončila na Vassar College, išla som robiť do jedného newyorského časopisu. Dával mi veľmi slušnú rentu. Ako dvadsaťdvaročná som sa zaľúbila do ženatého muža. Ušli sme spolu. Bol to kardinálny omyl. V Paríži jeho city ochladli a raz-dva sa vrátil k svojej žene. Ostala som tam takmer rok. Začala som piť a vôbec som sa správala hlúpo, až som ochorela. Jass prišiel za mnou. Vzal ma do Švajčiarska a neodišiel, kým som sa znovu nepostavila na nohy. Potrebovala som oporu a istotu, potrebovala som pocit, že ma má niekto rád. Na spiatočnej ceste sme sa na lodi zosobášili. Bolo to pred deviatimi rokmi. Teraz má Jass päťdesiatosem. Až do minulého roka to bol… príjemný život. Jass je bohatý, úspešný muž a vie, čo chce. Je to jeho prvé manželstvo. Deti sme nemohli mať, ale mojou vinou, nie jeho. Pred rokom som sa znovu zaľúbila. Myslela som si, že Jass bude… rozumný. Sklamal ma. Rozhodla som sa odísť od neho. Otec mi zanechal dosť peňazí a rátala som s nimi. Mesačnú rentu som pokladala len za úrok zo svojho majetku, ktorý mal Jass v opatere. Vedela som, že mu otecko zveril viac zdrojov. Od dovŕšenia jedenadvadsiatich rokov som mesačne dostávala tisícpäťsto dolárov. Vždy som ich minula. Utrácať peniaze, to je moje. Ako som povedala, Jass bol vykonávateľom závetu. Požiadala som ho, aby mi predložil doklady. Vysmial sa mi. Povedal, že otcov majetok sa už pred niekoľkými rokmi vyčerpal a rentu mi vyplácal z vlastného. Dožadovala som sa vyúčtovania. Vraj by som tomu nerozumela, aj keby mi ukázal účty. Tvrdil, že otecko investoval veľmi nerozumne a že do našej svadby sa peniaze načisto rozkotúľali.

Pán McGee, môj otecko bol veľmi úspešný obchodník! Keď zomrel, jeho majetok pred zdanením predstavoval dva milióny dolárov. Nemohlo sa to všetko minúť. Myslím, že môj muž… si tie peniaze nejako privlastnil.“

„Pani Yeomanová, podľa mňa potrebujete advokáta a revízora účtov. Ja som vám nanič.“

„Počkajte, ešte vám niečo poviem, aby ste mali predstavu. Toto je okres Esmerelda. Necelých pätnásť kilometrov dolu údolím je mesto Esmerelda. Mesto má Mestskú banku a Obchodnú spoločnosť. A okres, mesto, banku a ešte všeličo iné má v rukách môj muž Jass. S ostatnými potentátmi chodí na poľovačky. Hráva s nimi poker. Ale dofrasa, ku mne sa správa ako k nedospelej neveste, akoby ma bol iba chytil nejaký rapeľ. Čaká, až sa budem správať ako slušne vychované dievča, až ma to jednoducho prejde.“

„A boli ste za nejakým advokátom?“

„V Esmerelde som nemohla nájsť takého, čo by mal odvahu pustiť sa do toho. Jedného mladého som si našla v Belascu, to je susedný okres. Asi mesiac za tým chodil. Nepamätám sa na všetko, čo mi povedal, ale podstatné viem. Kým som bola maloletá, podľa všetkého musel môj muž predkladať dedičskému úradu vyúčtovanie zo zvereného majetku. Urobil to tri razy, päť rokov po oteckovej smrti, potom po desiatich a po pätnástich rokoch. Vyúčtovanie pred piatimi rokmi bolo posledné a z neho vyplynulo, že z majetku už neostalo nič. Sudca medzitým zomrel. Pred štyrmi rokmi postavili novú súdnu budovu. Tie výkazy zostali medzi spismi, ktoré kamsi založili, nie sú ani v zozname, a preto sa ich existencia vôbec nedá dokázať. Jassov vtedajší advokát zomrel a bohviekde sa podela jeho agenda. Ten môj advokát tvrdil, že by musel začať z opačného konca, získať kópie daňového priznania vyplneného pre federálnu vládu pred dvadsiatimi rokmi, urobiť si prehľad o stave majetku, potom vystopovať v úradných záznamoch predaj alebo pohyb jednotlivých zložiek, a tak vybudovať celý prípad a odhaliť všetky machinácie, ktorých sa dopustili. Potom by som mohla proti mužovi niečo podniknúť. No povedal, že aj keby sme mali niečo v rukách, Jass môže získať tri-štyri roky, kým by sme to dostali pred súd. Medzitým mi zadržal vreckové, citujem: kým nedostanem rozum, úvodzovky. Len ma ťapka po hlave a hovorí, aby som už na tie hlúposti zabudla.“

„Možno ten majetok ani nebol taký obrovský, ako ste si mysleli, pani Yeomanová.“

„Ale prosím vás! Otecko miloval pôdu. A veril v budúcnosť tohto kraja. Ten advokát videl – a vám ho môžem ukázať tiež – iba jeden z pozemkov, ktoré vlastnil. Teraz tam stojí závod Chem-Del, dve veľké obchodné centrá a ulice asi so štyristo domami. Na okresnom pozemkovom úrade si overil, že pozemok nepredali na úhradu daní. Podľa záznamov pozemok tri roky po oteckovej smrti kúpila akási spoločnosť Apex Development Corporation. A v hlavnom meste zistil, že tá spoločnosť existovala štyri roky a potom jednoducho zbankrotovala. Oteckovi patril aj tento kraj. Desaťtisíc jutár. Jass vedel, že mne sa tu veľmi páči. Pred siedmimi rokmi mi na narodeniny daroval tento kúsok, deväťsto jutár. Vraj ho odkúpil od nových vlastníkov. Pred štyrmi mesiacmi som si pomyslela, že ho predám, ale nemôžem, kúpna zmluva znie aj na Jassa.“

„A čo by ste vlastne odo mňa chceli?“

„Môj manžel mi ten majetok ukradol. Iste ho možno nejako prinútiť, aby mi nahradil škodu. Nájsť nejaký spôsob, aby ma bral vážne. Lebo ja to myslím vážne, dofrasa! Chcem svoje peniaze, chcem sa dať rozviesť a chcem sa vydať za Johna Webba!“

„Tie peniaze zrejme potrebujete.“

„John je chudobný, ak na to narážate. Je pomocným profesorom na Štátnej západnej. Univerzitu kontroluje legislatúra a tam má Jass dobrých priateľov. Podľa Jassa v ten deň, keď ho opustím, Johna Webba vyhodia a bude mať veľmi malú možnosť uchytiť sa inde. Drží si ma ako… v zajatí, pán McGee.“

„Šikovná žena vie mužovi znepríjemniť život tak, že sa jej rád sám zbaví.“

„Niekoľko mesiacov som zlá ako čert. Iba sa mi smeje. Hovorí, že ma to prejde. Odjakživa bol… veľmi vášnivý. Teraz sa ma nesmie ani dotknúť. Ale ani to ho tuším nemýli. Možno má niekoho. Je si strašne istý, že ma zlá nálada prejde a že zase budem jeho nevestičkou. Keď som chcela vyplatiť toho advokáta, musela som predať šperky, a na vašu letenku takisto. Hovorí, že mám len ukázať dobrú vôľu a všetko sa vráti do starých koľají. Keď ma navštívila Fran, porozprávala som jej o svojich starostiach. A ona mi nič iné nevedela poradiť, len vás.“

„Neviem, čo by sa tu dalo urobiť.“

„Pán McGee, nechcem nijaké zázraky. Svoje požiadavky som znížila, ako sa dalo. Chcem len, aby ma pustil a dal mi päťdesiattisíc dolárov. Ak ma vyslobodíte so stotisíc dolármi, polovička je vaša. Ak sa vám podarí získať viac, z toho, čo bude nad stotisíc, dostanete desať percent. Inak mi zostáva len jedno, sedieť a čakať, kým umrie. A on má železné zdravie.“

„Alebo môžete s Webbom jednoducho ujsť.“

Urobila grimasu. „Vyhrážala som sa tým. Vraj nikdy nepristane na rozvod len preto, že som ho opustila. Povedal mi, že jeho ľudia ma nájdu a privedú nazad. A Johna Webba zbičujú za trest, že mu ukradol ženu. John nie je veľký silák. Nie. Sám ma musí poslať preč.“

Vstala a nepokojne chodila hore-dolu. Bola plná života, robila dojem ženy výbojnej a rozhodnej. Nevyzerala na to, že by ju bolo možno držať v područí a žiadať od nej poslušnosť.

„Prečo by vám bol vzal peniaze?“

„Myslím, že som na to prišla. Niečo sa mi aj dostalo do uší. Približne vtedy, keď som mala pätnásť rokov, začala sa mu lepiť na päty smola. V obchodných veciach bol vždy odvážny. Riskoval. Podnikal na všetky strany, a keď mu začali akcie vybuchovať, nemal dosť peňazí, aby zalepil diery. Ak sa chcel zachrániť, musel načrieť do mojich. Možno ich mal v úmysle vrátiť, lenže potreboval stále viac a viac, a kým sa zo všetkého vysekal a opäť naplno rozbehol, asi musel urobiť aj veľa nečistých manévrov. Nazdávam sa, že potom mu už bolo ľahšie sfalšovať papiere a kašlať na môj majetok, ako sa usilovať vrátiť veci do pôvodného stavu. A najľahšie to mohol zatušovať sobášom. Tá možnosť tu bola a on ju využil. Pôvodne asi vôbec nemienil zakotviť v manželskom prístave. Nie je ten typ. Inakšie sa asi nemohol zachrániť. Ja som bola v príšernom stave a chytila som sa toho ako topiaci slamky. Cez všetky tie roky… čo nám to spolu vychádzalo, nikdy som vlastne nebola naozaj jeho ženou. Vôbec nezmenil svoj spôsob života. Ani ma nikdy nebral vážne.“

„A čo by som mal podľa vás urobiť?“

„Pán McGee, veď tie podvody nepáchal vo vzduchoprázdnom priestore! Narobil si nepriateľov. Niekto ho iste nenávidí… a celkom ochotne by ho pritlačil. Jass sa necíti taký istý, ani si tak nedôveruje, ako sa tvári. Bezpečne viem, že ma ktosi sledoval. Asi ho trochu znepokojujem. Iste by sa mu nepáčilo, keby sa objavilo v novinách, že manželka Jassa Yeomana chce vedieť, čo sa stalo s peniazmi jej otca. Možno sa obáva, že som si niečo z tej renty odložila.“

„Prečo si to myslíte?“

„Päť rokov u mňa slúžila istá príjemná Mexičanka. Pred šiestimi mesiacmi odišla a vydala sa. Vyhľadali ju dvaja muži a celé hodiny sa jej vypytovali, zväčša na moje osobné príjmy, koľko utrácam, na čo a podobne. Tvárili sa ako revízori. Dolores sa to nevidelo a po niekoľkých dňoch mi prišla všetko porozprávať. To sa stalo presne pred dvoma mesiacmi. K Dolores som mala veľmi nezvyčajný vzťah. Dôverovali sme si. Mala som ju veľmi rada.“

„A tak podľa vás možno vášho manžela pritlačiť k stene, lebo nemá istotu.“

„Neviem. Keby som mala presnejšiu predstavu, čo treba urobiť, pustila by som sa do toho sama, pán McGee. Už som myslela aj na to, že skúsim manžela vydierať. Najala som si istého muža, aby dačo vyňuchal o jeho ľúbostných aférach. Asi bol babrák. Pre akúsi hlúposť sa dostal na tri dni do basy. Možno pľul na chodník. Prípadu sa vzdal.“

„Ale ja neviem, čo sa s tým dá robiť,“ povedal som.

Požiadala ma, aby som s ňou vyšiel von. Stala si na holý okraj strmého zrázu. Okolie bolo samý červenohnedý kopec, len kde-tu sa udržal neveľký fľak húževnatej zelene. Neďaleko stála skupinka pokrútených borovíc. Ukázala na západ. Kraj od nás stupňovite klesal, až vybehol do pustej nížiny a cez chvejivú páľavu v hmlistej diaľke sme mohli vidieť mesto Esmerelda, svetlé kocky nepravidelne vystupujúce z hustej šmuhy. Ukázala na štátnu autostrádu 87 smerujúcu k mestu zo severovýchodu, ležala pod nami v tisícmetrovej hĺbke a vo vzdialenosti asi šiestich kilometrov. Rozpoznal som dva striebristé obrovské nákladniaky, ktoré sa po nej plazili ako pomalé chrobáky medzi rýchlejšími osobnými vozidlami.

Stála tam prostovlasá a hľadela na mňa zboku. „Mám tridsaťdva rokov, pán McGee. Už som stratila veľa času, veľa rokov. V istom zmysle som mužovi vďačná. Ale chcem sa od neho oslobodiť. Cítim sa ako zajatá princezná tam dolu v tom zámku. Jass je kráľ. Kým sa na noc vraciam medzi hradby, mám akú-takú slobodu pohybu. Je to banálne, pravda? Ale keď sa človek zamiluje, má romantické predstavy. A nie som staromódna, nejdem iba plakať do vankúša. Musím si pomôcť.“

Stála po mojej pravej strane, tvárou spoly obrátená ku mne, od horúceho slnka toho bezvetristého dňa bola trochu spotená na čele a hornej pere. Mal som jej odpovedať. Mlčal som a zachmúrený som hľadal slová, ktorými by som jej vysvetlil, že takúto prácu nerobím.

Vtom padla dopredu, až ma odstrčila, ako do mňa zavadila plecom. Klesla so zaklonenou hlavou a dopadla tvárou na spečenú zem a ostré kamene, ešte sa po nich zošuchla aspoň pätnásť centimetrov a ani nezdvihla ruky, aby zmiernila úder. Zvuk, ktorý odštartoval tento pád, znel zvlášť nepekne. Bol to tupý nárazový zvuk, ako keď sa sekerou zatne do mäkkého zhnitého pňa. Zostala ležať bez hnutia, ticho, celkom mäkko a uvoľnene. Potom som počul, ako sa z veľkej diaľky vracia ozvena, zabrechanie ťažkej pušky zvanej karang, odrážajúca sa v tom pokojnom dni od tichých skalnatých vrchov. Medzi mnou a chatou bol priveľký otvorený priestor. Bleskovo a v nepravidelnej krivke som prebehol pätnásť metrov k boroviciam, prekĺzol okolo nich, zaľahol medzi pokrútené korene a jedného som sa chytil, lebo nohy mi trčali ponad okraj zrázu. Uvoľnený kameň zhrkotal, raz sa odrazil a druhý raz buchol až o niekoľko sekúnd neskôr a oveľa hlbšie. Pregĺgal som naprázdno, lebo v hrdle mi naskočila gundža pri pohľade na dierku, ktorou mala prerazenú hornú časť chrbtice v samom strede, asi päť centimetrov pod miestom, kde jej z pekných pliec vystupoval krk. Bol to veľký kaliber. Obrovský náraz. Účinnosť nepriateľského zásahu je úmerná vzdialenosti a rýchlosti pohybu. Podľa zvuku, ktorý sa ozval tak neskoro, bola to poriadna rýchlosť. Plná sekunda? Menej. Päťsto metrov? Potiahol som sa dopredu a pozrel spoza kmeňa stromu. Nado mnou sa dvíhali pusté preryté kopce s tisícmi úkrytov.

Musel som uznať, že sa mu to podarilo. Odbavil celý trup. Ak to nebol nejaký blázon, ktorý náhodne vystrelil. Toľko olova by bolo stačilo aj na zásah do pleca alebo stehna. Aj keby bol trafil len stehno alebo hornú končatinu, asi by mi nezostalo dosť času na záchranu. Guľka zasiahla hlavnú tepnu, z ktorej sa napájal celý obvod. Obrovský hydrostatický náraz na miechu vyradil mozog v zlomku sekundy.

Ani si nestihla uvedomiť, že zomiera.

Hľadel som na ňu tesne ponad zem. Vrch hlavy mala obrátený ku mne. Raz som videl, ako otvorený nákladniak zabil kobylu, ktorá preskočila plot. Bočný roh ochranného skla jej vrazil za ucho a zlomil jej krk – takisto sa zrútila, akoby ani nemala kostí.

Pozoroval som rozorvaný povrch susedného kopca, ale nezbadal som nič, ani sa nič neozvalo. Iba sa mi v tom tichu zamarilo, že kdesi v diaľke štartuje motor.

Na dnešnú noc sa princezná do zámku nevráti.

Keď som mal dosť toho čakania, vyškriabal som sa hore a bežal do chaty, ako ma to kedysi naučil strýko. Vnoril som sa do chladnej miestnosti a uvoľnil som svoje vzácne, opatrované telo. Na kozube stál jej prázdny pohár s rúžom na obrube. Na koženom vankúši boli ešte odtlačky jej okrúhlych stehien. Na klinci som zbadal zavesený starý ďalekohľad. Zväčšoval osemnásobne. Námornícky typ. Ľavé šošovky boli vyradené. Pravá strana zbavila. Videl som aj muchu s jasnozelenými koncami krídel, ako behá po jej hodvábnej blúzke.

Kožená kabelka ležala na stoličke s kazajkou a kovbojským klobúkom. Našiel som v nej osemdesiatdeväť dolárov. Osemdesiat som si vzal. Tľapku som si vložil späť do kufríka, vyšiel som na prah, tri razy som sa zhlboka nadýchol a rozbehol som sa dolu cestou. Zastal som až za prvou zákrutou. Keď som si zapaľoval cigaretu, videl som, ako sa mi trasú prsty. A potom som zvoľna schádzal dolu.

Keď som preliezol cez zosunutý balvan, mal som bláznivý pocit, že by som sa mal poobzerať pod skalami po tom bielom autíčku. Čupol som si. V riedkom štrku nezostali nijaké stopy a inde bola zem spečená na kameň. Ale predsa som zbadal, kde auto cúvlo, obrátilo sa a odišlo. Spomenul som si, že tam kľúče nechala. Načo by ich aj bola brala? Tri-štyri kilometre dolu pod kopcom bola stará brána, ktorú som jej sám otvoril a zase zavrel, keď prešla.

Hútal som, či som to jej auto počul štartovať. Potom mi svitlo. Kufrík som nechal na ceste a vyškriabal som sa hore, odkiaľ sa skotúľal balvan. Trvalo mi päť minút, kým som našiel to miesto – opálenú sčernetú skalu a slabý pach po výbušnine. Niekomu stačilo roztrhnúť príhodnú puklinu, zastrčiť do nej zopár papekov a prevrátiť niekoľkotonový balvan na cestu. Prečo? Aby ju prinútil nechať tam auto a prejsť hore pešo? Prečo? Aby si niekto mohol auto vziať? Prečo?

Odpoveď som nenašiel, zdvihol som kufrík a pokračoval som dolu vrchom. Rozmýšľal som o tom, aké nezvyčajne kruté je zabiť provokatívnu ženu. Akosi sa nepredpokladá, že aj také umierajú. Nik ani nepomyslí, že to sladké mäso, náruživosť a medová blana môžu vyjsť navnivoč.

Ale bola mŕtva a už bude mŕtva naveky. Preto som sa sústredil radšej na to, aby som si vymyslel a z každej strany preveril nejakú rozumnú rozprávku. Keď som prešiel za starú bránu, ocitol som sa na úzkej hrboľatej bočnej betónke, ktorá neviedla k ničomu významnému, ani sa ta neponáhľala. Vracal som sa cestou, ktorou sme prišli. Odhadoval som, že to budú ďalšie tri kilometre a možno aj viac. Dúfal som, že ma niekto zvezie. Ale tie štyri autá, čo išli rovnakým smerom, prefrngli rýchlo, ani som si nestihol obzrieť ľudí, čo v nich sedeli.

Napokon som sa dostal na trocha povedomú križovatku so zaprášenou benzínovou pumpou, s bufetom a s vrakmi áut. Na stoličke opretej o predný múr benzínovej pumpy sedel chlapík. Nevyrušil som ho v jeho sieste.

Vošiel som do bufetu. Mocná mladá dievčina v špinavom zelenom pulóvri sedela za stolom pohrúžená do obrázkového časopisu. Na zaškrípanie sieťkových dverí sa pomaly zdvihla. Mala obrovské poprsie.

„Rád by som si zatelefonoval.“

Neodpovedala. Iba sa spustila späť na stoličku.

„Ako sa volá toto miesto? Ako ho mám označiť, aby sem trafili?“

„Garryho bufet na Cotton Corners.“

Prichystal som si desaťcent a pozrel som si prvú stranu zoznamu. Policajná pohotovosť, vytoč číslo 119.

„Úrad šerifa. Zástupca London.“

„Som v Garryho bufete na Cotton Corners. Chcem vám oznámiť streľbu a krádež auta.“

„Stalo sa to tam na mieste?“

„Nie, ale ukážem vám kde.“

„Ako sa voláte?“

„McGee. Travis McGee.“ Vnímal som zatajený dych dievčaťa za mojím chrbtom.

„Asi o desať minút tam bude vozidlo. Počkajte na mieste. Máte popis ukradnutého auta?“

„Biely Sunbeam Alpine kabriolet. Miestne číslo.“

„Viete ho?“

„Nie.“

„Kto ho zobral?“

„Nemám potuchy.“

„Kde to bolo?“

„V kopcoch asi desať kilometrov odtiaľto. Prišiel som pešo. Takže sa to stalo pred dobrou hodinou, možno aj dvoma.“

„Kto je poranený?“

„Žena Jaspera Yeomana. Je mŕtva.“

„Pani Yeomanová! Preboha! Počkajte tam.“

Zložil som. Urastená dievčina hľadela na mňa s obdivom. „Také dačo!“ povedala. „No toto! Doparoma s vami!“

„Že by som si dal cocu?“

„Jasné. Poďte sem. A čo sa to vlastne stalo? Kto ju zastrelil?“

„Poznáte ju?“

„Kto by ju nepoznal? Brávala tu benzín. Jej starý vlastní polovicu okresu Esmerelda. Bola to nafúkaná ženská. Kto to urobil?“

„Radšej nech mi kladie otázky polícia.“

„Videli ste to? Na vlastné oči?“

„Trochu ľadu, prosím.“

Trepla pohár predo mňa a vypochodovala von. Počul som príval slov, ktorý spustila na spiaceho muža. Obaja vošli dnu. Chlapík bol mladší, ako sa mi videl. Bol vysušený do hneda ako skalná jašterica. Pozrel na mňa, akoby sme si boli práve povedali nejaký sprostý vtip. „Tak hovoríte, že tá kobyla je nabetón nebožka?“

Panebože, ako sa z toho tešili, ako ich vzrušovala radostná predstava, že smrť môže zasiahnuť aj tých hore, že môže zraziť aj bohatý strom. Obaja na mňa hľadeli, akoby som im bol kúpil cukrík, a ja som im prikývol, že je naozaj mŕtva.

„Vy nie ste odtiaľto,“ povedal. Nebola to otázka. „Ona bola dcéra starého Cuba Foxa. Môj ocko istý čas pracoval u Foxa. Cube sa oženil až po tridsiatke. Ona bola jeho jediné zákonité dieťa, ale krk môžete dať na to, že v týchto končinách tu po ňom žije aj zo štyridsať dospelých potomkov s jeho belasými očami, a to nerátam Mexikáncov. Cube sa divel za Mexičankami. Dobre ovládal ich reč. Cube a Jass Yeoman ťahali za jeden povraz. Keď si Jass bral Cubovu dcéru, ocko mi povedal, že Cube sa iste v hrobe obrátil a hreší, až nad ním tráva vädne. Kto ju zabil, pane?“

„Nie som tunajší.“

Vonku dorazilo auto a na ľahký dotyk slabo zavyla siréna.

Vyšli sme von. Bol to bledosivý sedan s nezreteľným znakom na dverách. Vystúpili dvaja muži vo vyblednutých kaki oblečeniach. Mali klobúky so širokými strieškami, opasky so zbraňou a strieborné odznaky. Ozajstnejšie ani vyzerať nemohli. V dedinách penzistov tí starí blázni z Upper Berth, Ohio, nosia nohavice typu Marshal Dillon a zámerne žmúria do horúceho slnka, aby sa im koža okolo očí stiahla do autentických vrások.

„‚hoj, Arnie,“ povedal mohutnejší z nich.

„Hej, Homer. Hej, Dave.“

Homer si zastrčil palce za opasok, hlavou mykol smerom ku mne a povedal: „Tento telefonoval? Počul si ho? Aj sestrička?“

„No. A ak to nie je ten najväčší klamár…“

„Arnie, obaja môžete ísť k telefónu a získať od novín či televízie desať alebo aj dvadsaťpäť dolárov. Stavte sa, že potom stratíte povolenie na tento podnik. A už nikdy si nedáte robiť vývesný štít. A okresná kontrola zistí, že máte špinavý gril a špinavé poháre. A to haraburdie naokolo tiež kole oči.“

„Homer, ak chceš, aby sme o tomto držali jazyk za zubami, stačí nám to povedať.“

„Arnie, ak so sestričkou zabehnete do hlbokej hory a pošepkáte to divej zveri, teba dám k cestárom a ona pôjde robiť do práčovne, tak si dajte pozor,“ Obrátil sa k nim chrbtom a povedal: „McGee?“

„Áno.“

„Volám sa Hardy a tuto je Dave Carlyle. Počkáme na šerifa. Hneď je tu. Pýta sa on. Medzitým zdvihnite ruky za tylo.“

Poslúchol som. Prezreli ma rýchlo, odborne. Opasok, brucho, rozkrok, pazuchy, zadné vrecká a členky.

„Máte dačo so sebou?“

„Dnu mám kufrík.“

„Prines ho, Dave.“

Menší a starší pomocník ho priniesol. Položil ho na kapotu sedana, otvoril, prehrabal sa v ňom a zatvoril ho.

„Teraz preukaz totožnosti,“ povedal Homer Hardy. „Nedávajte mi peňaženku. Stačí vodičský preukaz, ak máte.“

Položil si ho na kapotu, do notesa opísal údaje a vrátil mi ho. „Ďakujem, pán McGee.“

„Prosím.“

„Ide Fred,“ povedal Dave Carlyle. Zaprášené nové policajné vozidlo dorazilo veľkou rýchlosťou, prudko zabočilo a zastalo v húľave jemného prachu. Homer sa obrátil na dvojicu a povedal: „Choďte si po svojom, vy dvaja.“

Neochotne odchádzali. Šerif vystúpil z auta. Bol mladší ako jeho dvaja pomocníci. Mal mohutnú hruď, hranatú vysunutú bradu, bujačí krk, akoby bol kedysi športoval, zápasil. Na hlave mal vyblednutú baseballovú čiapku a cez sivé štrapačné nohavice mu visela modro-biela kockovaná košeľa. Asi mu rástlo brucho, tak nosil košeľu von z nohavíc, aby ho zakryl.

„No?“ obrátil sa k Homérovi.

„Toto je Travis D. McGee, Fort Lauderdale, Florida. Je čistý a tamto v kufríku má len šaty, toaletné potreby a načatú tľapku bourbonu. Dal sa prezrieť. Arnieho a jeho sestru som spoľahlivo umlčal. Jemu sme nepoložili nijaké otázky, takže viete toľko ako my.“

„Pôjde so mnou, držte sa v závese,“ povedal šerif. Dave vložil môj kufrík do policajného vozidla. Nasadol som so šerifom. Predstavil sa ako Buckelberry (Capí bobok (pozn. prekl.)). Povedal to bez úsmevu. Ktovie, či ten mocný krk a plecia nezískal pri obrane svojho mena pred výsmeš-níkmi.

„Kam ideme?“ opýtal sa.

„Obráťte a choďte rovno. Po piatich kilometroch bude brána…“

„Hore k chate? Poznám to tam.“ Rýchlo naštartoval. „Kto ju zastrelil?“

„Neviem. Dostala to z diaľky. Ťažká ďalekonosná puška, šerif. Zásah do hornej časti chrbtice, odzadu, v momente bola mŕtva. Nechal som ju na mieste. Nikoho som nevidel. Už sa jej nedalo pomôcť. A ani som nechcel byť na muške tomu bláznovi, ak ešte čakal.“

„Kedy sa to stalo?“

„Na hodinky som pozrel až asi po desiatich minútach. Odhadujem, že ju zastrelili o druhej hodine dvadsiatich piatich minútach. Potom som zišiel dolu na cestu, kde sme nechali auto.“

„Gesta vedie až k chate.“

„Lenže bola zatarasená. Auto sme museli nechať asi osemsto metrov pod chatou a ďalej sme šli pešo. Na spiatočnej ceste som tam auto už nenašiel. Spomenul som si, že tam pri odchode nechala kľúče. Šiel som ďalej. Nik ma nezviezol. Musel som ísť pešo až po Cotton Corners. Skôr som to nemohol ohlásiť.“

„Náhodný zásah?“

„Možno aj to.“

„Počuli ste výstrel?“

„Áno. Guľka ju zrazila bleskovo a tvrdo, výstrel sa ozval, len čo spadla, podľa môjho odhadu to nebola ani sekunda.“

Došli sme k bráne. Druhé vozidlo zastalo za nami. Dave snaživo pobehol dopredu k bráne a otvoril nám. Pokračovali sme ďalej po štrkovitej ceste.

„A vy ste sa sem ako dostali, pán McGee?“

„Vďaka našej spoločnej známej Fran Weaverovej, vdove po pánu Hydovi Weaverovi. Priatelila sa s Monou Yeomanovou. Nedávno ju navštívila. Dokončujem istý projekt a potreboval som miesto, kde by ma nik nerušil a pritom by ma veľa nestálo. Fran mi navrhla Moninu chatu. Dal som sa s ňou do styku a ona mi ju bola ochotná požičať. Priletel som dnes napoludnie. Stretli sme sa na carsonskom letisku a priviezla ma sem. Poukazovala mi všetko. Dohodli sme sa. Mal som mať k dispozícii džíp. Zosunutý balvan som chcel odvaliť nejakým brvnom. Vyšli sme na okraj toho zrázu. Chcela mi ukázať vyhliadku. A zrazu ju tá guľka zložila, v momente bola mŕtva.“

„Prečo vás odviezla z Carsonu, a nie z Esmereldy?“

„Bohvie. To bol jej návrh. Možno si tam niečo vybavovala.“

Dorazili sme k balvanu. Zašiel tak ďaleko doprava, ako sa len dalo, a druhé vozidlo zastalo pri nás.

„Volať ambulanciu?“ spýtal sa Dave cez otvorené okno.

„Najprv si to obzrieme, chlapci. A čo za projekt ste to chceli robiť, pán McGee?“

„Príručku, ako zaobchádzať so športovými člnmi.“

„Príručku? Písať o vode na takomto vyprahnutom mieste!“

„Po dohode s Monou som si veci chcel dať dopraviť sem. Mám ich pobalené.“

Preliezli sme cez zátarasu a pustili sa hore cestou. My dvaja s Buckelberrym sme šli popredu. Tá cesta mi začínala liezť na nervy. Bolo takmer päť hodín. Od toľkej chôdze sa ma zmocňovala únava. Keď sme zahli za poslednú zákrutu, ukázala sa nám ostrá strecha chaty. Ešte sme vystúpili posledných päť-šesť metrov po strmej ceste a ja som spustil: „Leží práve tam…“

Zarazil som sa a vyvalil som oči na prázdnu plošinu suchej zeme a skaly. Tí traja civeli na mňa. Cítil som, ako sa mi ústa vykrivujú do hlúpeho ospravedlňujúceho úsmevu: „Ležala presne tam, prisahám!“

Mykli plecami. Prešli sme na to miesto a ja som čakal, že tam nájdeme krv. Guľka jej prestrelila hrdlo a musela jej vpredu vytrhnúť kus z tela. Pamätal som sa presne, kam spadla. Čupol som si. Vyzeralo to tam, akoby ktosi zvrchu odstránil vrstvu zeme a skália a znovu všetko udupal, ale nebol som si istý. Pozrel som dolu zrázom. Ak niekto skopal zakrvavenú zem a zhodil ju dolu, bolo to beznádejné.

Zdvihol som sa a povedal horlivo: „No, v chate si nechala veci.“

Išli sme k chate. Dvere boli zamknuté.

„Nechal som ich otvorené, keď som odišiel, šerif.“

Ťažká pochybnosť sa zračila na všetkých troch tvárach. Buckelberry mykol plecom a začal hmatať po hornom tráme. O niekoľko minút našiel kľúč, pozrel naň a prstami z neho stiahol vrstvu pavučín. „Otvárali ste týmto kľúčom, pán McGee?“

„Mala kľúč so sebou.“

Vstúpili sme dnu. Podľa pachu obydlie bolo niekoľko mesiacov neobývané. Klobúk, kabelka a kazajka boli preč. Ani poháre tam neboli. Kožený vankúš ležal opäť na stoličke. Spomenul som si, že som odhodil cigaretu do kozuba. Pani Yeomanová nefajčila, čupol som si, že cigaretu nájdem. Bola preč.

„Čo teraz, dočerta!“ povedal Buckelberry podráždene. Opísal som jej auto. Opísal som presne, ako bola oblečená. Povedal som im, kde dostala zásah a ako to znelo.

Stáli a civeli na mňa. Buckelberry mrkol na Homéra Hardyho.

Homer povedal: „Už chápem, šerif, prečo nebolo treba volať ambulanciu.“

„Choďte, chlapci, oddýchnite si vonku v tieni,“ povedal Buckelberry.

Vyšli von. Počul som Homérov smiech. Buckelberry ma vyzval, aby som si sadol. Spustil som sa na pričňu. „To bola kravina, McGee.“

„Nerozumiem, o čom hovoríte.“

„Tá bláznivá žena sa už mesiace vyhrážala, že ujde s istým profesorom. Jednostaj sa domáhala, aby ju starý Jass pustil. Jass trúsil po meste žarty, že sú to len detské fanty. Vraj sa z toho dostane. A Mona veľmi dobre vie, že tak ďaleko sa jej nepodarí ujsť, aby ju Jass nepriviedol nazad, a že ešte by si aj niečo zlizla. Krátko a dobre, trochu sa pobláznila. Ale čo my? Máme sa tu týždeň plaziť a prečesávať kopce i kraj a hľadať telo, ktoré tu nie je? Boli ste naozaj dobrý, pán McGee. Takmer som vám uveril. Počul som, že takéto kúsky vystrájal jej otec, starý Cube Fox, ibaže to bol ešte lepší kanón.“

„Nerozumiem vám, šerif.“

„Dám vám to ako na tácni. Mona nahovorila zopár dobrých kamarátov, aby ju skúsili nejako vypáčiť od Jassa Yeomana. Ten jej malý autiak ste strčili niekam do húštiny. A ona so svojím profesorom je už niekde za horami za dolami. Vie, že s Jassom nie sú žarty, a chcela vyštartovať čo najlepšie. Keby sme ju pokladali za nebožku, získala by tým nejaký týždeň a za ten čas by si mohli niekde v tichosti trošku užívať. Ale nevyšlo to. Len čo zídeme dolu k vozidlám, spojím sa s Jassom. Stavme sa osem k piatim, že zajtra alebo napozajtra ju už má doma. Potom, keď jej zmastí tie okrúhle stehienka, zo dva týždne bude mať Mona domáce väzenie a bude zobať z ruky. Čo ste vy vlastne? Nejaký herec, Monin známy ešte z jej newyorských čias?“

„Patríte k dobrým šerifom?“

Prižmúril oči. „V tomto okrese sa šerif nevolí.“

„Nikde by sa nemal voliť. S tým je koniec. Rozmýšľajte ako dobrý právnik. Ak by to bolo podľa vašej schémy, kde sú náležitosti?“

„Aké?“

„Taký trik by každý, čo by len trochu hýbal rozumom, podoprel nejakým dôkazom, nie? Tu by bola krv zo zvieraťa. Alebo stopy po zápase. Gombička z jej šiat. Bolo by tu niečo, preboha, aby to vyzeralo vierohodnejšie!“

Na hranatých čeľustiach sa mu drobno zavlnili svaly. „Aj ja viem hrať túto hru. Možno nijaký dôkaz dá tomu lepší cveng a vám to umožnilo porozprávať nám svoju verziu.“

„To je veľmi lacné. Šerif, jedno je mi nad slnko jasnejšie. Tu som ju videl ležať. Hádať a vymýšľať si môžeme hocičo. Ale ja som ju videl mŕtvu.“

Pokrútil hlavou. „Nechcem byť nepríjemný voči človeku, ktorý chce urobiť službu priateľke. Ak sa nemýlim, mohol by som vás zobrať pre zlomyseľné zavádzanie úradu. Až najbližšie stretnem pani Yeomanovú, poviem jej, že ste naozaj robili, čo sa dalo.“

„Máte šikovných ľudí v laboratóriu?“

„Máme k dispozícii dobrý tím. Je tu ústredie kriminálnej polície pre desať susediacich okresov.“

„Prečo ich sem nepošlete?“

„Vy sa nechcete vzdať, čo? Načo by to bolo? Do polnoci budeme tým dvom na stope. Odtiaľto utekajú tromi smermi. Vegas, Mexiko alebo New York. Starý Jass vyhodí dlhú udicu na konci s háčikom a pritiahne si ju rovno domov. Poďme. Nech už sme odtiaľto preč.“ Vyšli sme do posledných šikmých lúčov októbrového slnka, ktoré čoskoro zapadne za vysoké vrchy ďaleko za Esmereldou.

„Neviem, ale vidí sa mi, že je to Jassova chyba,“ povedal. „Priveľmi jej dovolí strečkovať a vystrájať, kým ju stiahne z obehu a prinúti sedieť na zadku. Dostala výchovu, akú tu široko-ďaleko nepotrebuje. Ani Cube by jej viacej nedožičil, keby žil. Ale tuším ju zámerne rozmaznáva.“

Plahočili sme sa všetci dolu k vozidlám. Počul som Homéra a Dava, ako si čosi ticho rozprávajú a občas sa chichocú. Všetci si boli všetkým tak bohovsky istí, že som ich ani neupozornil na miesto, kde ktosi odpálil balvan.

Šerif Buckelberry poslal Homéra a Dava ďalej hliadkovať. Sám zavolal ústredňu, aby mu dali číslo, kde by mohol chytiť Jaspera Yeomana, ale potom si to rozmyslel. „Priveľa nepovolaných si vylaďuje tieto vlny,“ vysvetlil mi. „Nemusia sa všetci smiať.“

„Keby som mal odhadnúť zbraň,“ pokračoval som vo svojom, „povedal by som, že to bola štyridsaťštvorka magnum. Asi taký účinok, akoby sa niekto dobre rozohnal tristokilovým kladivom a trafil ju rovno medzi lopatky. Menší kaliber by ľahšie prenikol a menej trhal, šerif.“

„Preboha, McGee!“

„Takú zbraň nemôže mať priveľa ľudí v tomto kraji.“

„Nie je ich veľa a tí, čo majú takú zbraň, neponevierajú sa po okolí a nepoľujú na plavovlasé manželky, chlapče. Idem do mesta. Zveziete sa?“

„Vlastne áno. Bol by som rád, keby ste ma zhodili pred nejakým motelom. Dal by som prednosť čistému a lacnému, ak možno u vás chcieť jedno i druhé pokope, a nech to nie je ďaleko od mesta, podľa možnosti.“

„Zdržíte sa dlho?“

„Možno poprosím pána Yeomana, aby mi požičal tú chatu.“

„Ale ďalej vo svojich vtipoch radšej nechoďte.“

„Čo tým myslíte, šerif?“

„Žijeme si tu celkom priateľsky. Ani v meste, ani v okrese polícia nestvára nijaké psie kúsky. Nepotrebujeme tvrdé metódy. Ale ak sa takému príjemnému občanovi, ako je pán Yeoman, zazdá, že sa mu nepáčite, budete si gratulovať, ak sa odtiaľto dostanete so zdravou kožou. Možno sme staromódni. No ľudia, čo platia fúru daní, žiadajú aj fúru služieb.“

Vyšli sme na cestu 87 a zabočili sme doľava. Slnečné lúče už nedosahovali dno údolia a večerná zora sfarbovala svetlé budovy Esmereldy na ružovo. Rozdelená autostráda vysielala šíp rovno do mesta. Zastal pred budovou, ktorá sa volala Latigo motel, povedal, že je to čisté a lacné bydlo, pripomenul mi, aby som do ničoho nestrkal nos, nechal ma vystúpiť a odišiel.

Motel stál na úzkom pozemku, dvoma krídlami vybiehal kolmo na cestu a z bokov sa naň tlačila Príjemná zastávka a obchod s detským tovarom. V malej kaktusovej záhradke svietili červené reflektory do chladnomodrého súmraku. Na druhej strane autostrády bola reštaurácia Farmárska jedáleň – výber tunajších špecialít, a trochu povyše boli Grilované pochúťky – služba motoristom, hudobné skrine sa ozývali doďaleka cez hukot vozidiel. Tučná, duchom neprítomná mladá žena, ktorej na širokom mäkkom bedre obkročmo sedelo dieťa, zapísala ma na číslo sedem, prijala päť dolárov a z otupenosti ju vytrhol až objav, že nemám auto. Nevedela to pochopiť. Hľadela na mňa ako na zjavenie. Bol som naozaj výstredný.

Pobral som sa k izbe sedem. Za budovou bolo malilinké kúpalisko, ktorému vysoký sekvojový plot poskytoval aké-také súkromie. Vo vode sa špliechalo a kričalo zo desať detí. Izba bola malá, čistá a takmer prázdna. Zhodil som zo seba blúzu a vystrel som sa na dvojitú posteľ.

Ak ste v pohybe, ak musíte byť v pohybe, množstvo vecí je mimo vás. No len čo zastanete, už ich neudržíte v bezpečnej vzdialenosti. Mona Foxová-Yeomanová sa mi nepáčila. Pôsobila neprirodzene, robila sa dôležitou. Skôr provokovala, ako zvádzala. Chlap sa nevyhne posteľovým úvahám. Jej spôsoby vo mne vzbudili pocit, že by ňou človek musel poriadne potriasť, vbehnúť je prstami do vlasov a pokaziť ten dvadsaťpäťdolárový účes, ak by sa k nej chcel naozaj priblížiť, a že by sa jej zišla nejaká robota, pri ktorej by stratila svoje vznešené maniere. Nepredpokladal som, že by sme sa niekedy dostali tak ďaleko, ale podobné chúťky vo mne vzbudila. Niektoré ženy si priam pýtajú tvrdú mužskú ruku.

Taká neobyčajná paripa stála pri mne v tých šitých tesných nohaviciach, a zrazu padla, to horúce telo chladlo – a stalo sa to údesne rýchlo. Už som videl mŕtve ženy. Bol som svedkom náhlej očakávanej smrti aj náhlej neočakávanej smrti, ale takú náhlu neočakávanú smrť peknej ženy som ešte nezažil. Zasiahlo ma to hlbšie, ako by som bol predpokladal. Bolo v tom čosi viacej ako skutočnosť príšerného zániku. Neviem presne, čo sa ma tak dotklo a z čoho som zostal dlho na mäkko. Akosi to súviselo s mojou vlastnou smrteľnosťou, s mojím nevyhnutným dňom smrti. Už dávno vyrástla z detských sukničiek, a predsa keď tam padla, bolo to zrazené malé dievčatko a bola bližšia môjmu srdcu ako za živa. Citová nekrofília.

Už som sa cítil vyrovnaný. Kedysi som prežil veľmi zlé časy a dostával som sa z toho len pomaly a s námahou, dlho ma strašili hrozné predstavy a výčitky svedomia, v noci sa mi snívali krvavé sny, ale dostával som sa z toho a mal som dosť prostriedkov, aby som si dožičil mcgeeovskú terapiu – pozvoľný, opatrný návyk na pivo a slnko, člny a smiech, zopár plážových prítulných prepeličiek, rybárenie, prechádzky po pobreží, pozorovanie mesiaca, kde-tu improvizovaný večierok na niektorom z obytných člnov, trochu neviazaný záťah v St. Thomase na druhej strane Deep Water Cay. Už sa mi videlo, že som sa dostal do svojej kože, že som ten starý prístavný povaľač McGee, ten sekáč, ten slobodný rebel so svetlými očami, tvrdými škutami a gaštanovým ochranným sfarbením – nedisciplinovaný, neviazaný a cynický mládenec. Dokonca som uveril, že mi na zraniteľných miestach narástla ďalšia ochranná vrstva.

Keď som zistil, že nevyhnutne musím doplniť svoje fondy – už som takmer vyčerpal aj bojovú rezervu, ktorú som si odložil na výdavky spojené s novou akciou – nepochyboval som, že tentoraz budem chladný a šikovný. Nijaký súcit, chlapče! Nijaký plač nad chudákom padajúcim do priepasti. Vyberieš si pekný mastný kúsok, zarobíš si plné vrecká a pekne-krásne si ďalej budeš žiť na svojom člne Stratený poklad, Rad F-18, Bahia Mar, Lauderdamndale.

Mal som dva slušné projekty, keď prišiel list od Fran Weaverovej a ukázala sa mi tretia možnosť. Hneď som sa rozhodol, že si ju preverím.

A zrazu je tá nová ochranná vrstva preč.

Radšej na to zabudni, McGee. Preber si dôvody, pre ktoré treba na to zabudnúť. Letenka je spiatočná. O nič neprídeš. Nádejný klient je nebožtík. Z tohto prípadu už nevytlčieš ani groš. Nemá sa s tebou kto podeliť, ak by si aj zistil, čo bolo ukradnuté. Nech tu išlo o čokoľvek, nikto ti už nič nedá. Okrem toho sa ti tá žena nepáčila. Vyspi sa. A zmizni z mesta.

Lenže nikdy sa nedozvieš prečo.

Človeče, môžeš si dovoliť takú bezúčelnú zvedavosť? Zrátaj, koľko takých divých mačiek sa už dostalo na druhý svet!

Ale fingovaná zátarasa svedčí o premyslenej príprave. Prečo potom zahladili všetky stopy? Načo to bolo?

Ty somár, máš vyriešiť jednoduchý skvelý problémik s tou starou babou v Jacksonville, ktorej nevlastný syn uchmatol zbierku zlatých mincí.

Tam sa nemá čo pokaziť. A vybavíš to bez veľkej námahy. Iba ho pritlačíš a mince začnú vypadávať. Prácička na štyri-päť dní.

Tento prípad mal ešte ďalšiu nemilú stránku. Aj ja mám hore na chrbtici medzi lopatkami malé chladné miestečko. Bol som s ňou, keď sa to stalo. V tej chate už dávno nebola. Ktosi vedel, že ta pôjde. Vedel, že ta pôjde so mnou?

Ak ten zabijak chcel odbaviť nás oboch, mohol najprv odstreliť hlavu mne, lebo sa dalo predpokladať, že žena sa hneď nespamätá a dosť dlho tam ostane stáť primrazená strachom. Prečo nechali tú cudziu osobu nažive? Aby zmiatli?

Možno by už za mňa nik nedal ani deravý groš. Možno je tento kraj pre mňa veľmi nepríjemný, podnebie nebezpečné. Zaprisahal som sa, že sa už nepustím do tých kopcov, nebudem sledovať kroky neznámych ľudí a nebudem sedávať chrbtom k obloku.

Najrozumnejšie by asi bolo odísť hneď.

Lenže ak sa s tým nepohráš, kamarát, niekto z toho vyjde so zdravou kožou.

A ty si čo, McGee? Strážca verejnej morálky? Zo všeličoho sa ľudia každý deň, každú hodinu dostávajú so zdravou kožou. Vražda nie je až taká výnimočná. Vieš veľmi dobre, že ťa prvého vezmú do parády. Patrí to polícii a ten policajt, čo si sa s ním stretol, je veľmi schopný.

Zdôvodňovanie malo jedinú chybu. Bolo mi jasné, že som sa už rozhodol. A vedel som, kedy a ako som sa rozhodol. Bolo to vtedy, keď som si z jej kabelky vzal osemdesiat dolárov. Nevzal som si ich len tak, pre seba. Zobral som ich kvôli nej. Ako si beriete patróny, keď rátate so streľbou.

Len čo som si to priznal, trochu sa mi uľavilo. No predsa ma niečo mýlilo. Chcel som sa na tej naklonenej rovine sveta držať v závetrí. A toto ma strhlo do nečakanej zákruty. Už som sa dlho cítil v bezpečí. Podľa môjho priateľa Meyera, ekonóma, iba kreténi si môžu byť istí, že sa im rozum nepomúti. Všetci ostatní sa kníšeme pri vratkom zábradlí hojdajúceho sa mosta nad bezodnou priepasťou, človek, ktorý verí, že v ňom niet ani stopy po šialenstve, je obyčajný luhár. Škoda, že nikdy neviete, čo vás môže hodiť cez to zábradlie. A ten nezabudnuteľný dunivý zvuk spojený s ťažkým zásahom do zraniteľného krku, cez jej peknú hodvábnu blúzku, prenikol za hranicu môjho vedomia. Ten zvuk spustil do pohybu čosi celkom primitívne, prastaré a neviditeľné.

Vyšiel som von, pohľadal chladničku, vrátil som sa do izby a pripravil si nápoj do pohára, ktorý vypadol v povoskovanom vrecúšku s označením, že pohár prešiel cez sterilizáciu parou. Na jeho okraji bol malý fliačik od malinového rúžu. Asi aj ten bol vysterilizovaný. Mohol by som to ohlásiť šerifovi. Šikovná chyžná zvyčajne poháre utrie uterákmi, ktoré používali predchádzajúci hostia, a strčí ich do tých dôveryhodných vrecúšok. Potom tými istými uterákmi utrie záchodovú misu a pretiahne cez ňu papierovú pásku hlásajúcu vrcholnú sterilnosť. Keď preoblečie postele, odtiahne so svojou štvorkolieskovou károu, po ceste kopne do dverí spáčom, poriadne si odchrchle, odpľuje do krovia a zvrieskne svoj skorý ranný pozdrav kamarátkam o tri bloky ďalej.

S pohárom v ruke som sa uvelebil do postele, oprel o záhlavie, a potláčajúc citové hľadisko, pokúšal som sa chladnou hlavou premyslieť, čo sa vlastne stalo. Ktosi sa ju rozhodol zastreliť a aj to urobil. Načo pri tom potreboval svedka? Ktosi vedel, kam sa chystala ísť. Svojmu mužovi asi nezavesila na nos, že sa napoludnie stretne na carsonskom letisku s neznámym mužom a že ho odvezie do chaty. No videlo sa jej, že ju už ktosi sledoval. Čo ak by sa bola pred tou zátarasou obrátila a odviezla ma na ten rozhovor niekam inam? Niekto ju dobre poznal a vedel, ako zareaguje. Chcela sa so mnou zhovárať v chate a bol by v tom čert, keby ma ta nedostala! Ak vedeli, že som tam mal istý čas pobudnúť, správne odhadli, že ta prejdeme aj pešo. A strelec čakal pripravený. Uľahčili sme mu to, keď sme vyšli na okraj a zastali tam. No v každom prípade by sme boli pred odchodom chvíľu postáli na otvorenom priestranstve. Jedno bolo jasné. Ten, čo strieľal, nebol ten istý, čo odišiel autom. Priveľa času by potreboval, kým by prešiel po tom nerovnom teréne takú vzdialenosť. Moje konanie po páde ženy mohli odhadnúť. Najprv sa budem kryť, potom ustúpim k autu. Zistím, že je preč. Odídem pešo. Tým jemu alebo im umožním odstrániť dôkazy vraždy.

Zatiaľ som nehľadal dôvody, prečo ju odstránili, a pokračoval som otázkou, kam ju vzali. V tej vyprahnutej a rozorvanej pustatine, kde bola samá strž a navŕšené skaliská, bolo v kilometrovom okruhu od chaty, či hore či dolu, desaťtisíce úkrytov. Mohli ju vtisnúť do menšej diery a zasypať kameňmi. Za dva dni jej žeravé slnko spáli a vysuší všetky šťavy a urobí z nej dvadsať kíl vysušenej kože, šliach a kostí, ktoré sa zošúveria v záhyboch kovbojského obleku.

Nebolo by bývalo pre vraha rozumnejšie vlákať ju do chaty samu? Zabiť ju z menšej, ale bezpečnejšej vzdialenosti? Mať istotu, že to nik neprekazí? Načo je svedok, ktorého nechajú voľne sa pohybovať a tvrdiť, že je mŕtva?

Jedno sa mi zdalo isté. Keď to prebehlo podľa plánu a vyzerá to nezmyselne, tak niektoré fakty chýbajú. V duchu som si položil otázku, kto by mi ich mohol povedať. Ten nemenovaný advokát z Belasca? John Webb? Dolores?

Oblok som mal otvorený. V izbe bolo tma. Doliehal ku mne hluk a lomoz premávky na autostráde, hudba z grilu, tlmený štrngot hracích stolíkov z Príjemnej zastávky. Deti už nevykrikovali v bazéne. Vo vedľajšej miestnosti bol naplno pustený televízor. Popri mojom obloku prešla dvojica a žena práve hovorila: „… z nosa jej tečie celý deň a ty ju, preboha, necháš vo vode, až je modrá, Harry…“

Zažal som svetlo, zatvoril oblok a dlho som nastavoval klimatizačné zariadenie, až do izby vháňalo rozptýlený prúd vlažného vzduchu a hlučným bzukotom prekrývalo všetky vonkajšie zvuky. Tá hlučná stena, ktorá vám ničí nervy a dožičí samotu priemyslovej dielne, predstavuje nový druh súkromia.

Zadriemal som, a keď som sa zobudil s vysušenými ústami a karpavými očami, zistil som, že je už takmer deväť hodín. Nazdával som sa, že spánok zahmlí jasný obraz mŕtvej ženy, ale myseľ si rovnako živo premietala ďalej, ako ju trhlo a padla, trhlo a padla. Zafučal som do dlaní plných studenej vody, očistil som si zuby a zašiel som na druhú stranu cesty do Farmárskej jedálne. Kúpil som si esmereldský večerník Orol. Čítal som ho, kým som čakal na biftek, usadený v jednom z boxov oproti dlhému pultu. Noviny boli samá chvála. Úžasný pokrok. Esmerelda je prekrásne mesto. Bytová výstavba je v plnom prúde. Schválili druhú etapu, v ktorej vyčistia ďalšie periférne brlohy. Továreň Kalko začne s výstavbou v novej priemyselnej štvrti. Severovýchodná tepna o pätnásť minút priblíži letisko k stredu mesta. Odborníci predpovedajú, že v najbližších deviatich rokoch sa obyvateľstvo Esmereldy zdvojnásobí. Tréner očakáva sezónu bez porážky a najlepšie skóre na šiestich okresných stretnutiach. Zo škôl má vyjsť nadmerné množstvo abiturientov.

Vonku bolo rušno, ale v jedálni panoval pokoj. Potom sa ta nahrnulo päť mladých žien. Koľkárske družstvo. V bielych tričkách, krátkych bielych skladaných tenisových sukničkách, vo farebných taškách z umelej hmoty výstroj. Cez chrbát mali do oblúka vyšité ELITA a nad srdcom každá svoje meno. Dot, Connie, Beth, Margo a Janice. Kabátiky a výstroj nahádzali na kopu do jedného boxu a samy sa natisli do druhého. Nevedel som odhadnúť, či sú to sekretárky alebo mladé gazdinky. Často bývajú jedno i druhé. Dve z nich boli dosť pri tele a mohli byť celkom dobré koľkárky. Začali kávou a ustavične sa uškŕňali, híkali, šepkali si a chichotali sa. Správali sa sprisahanecky a občas som začul, ako o okraj ťažkých kávových šálok cvenglo sklo, dievčatá sa trochu podopierali. Asi vyhrali. Všimli si ma. Šepkali si a chichotali sa, a tie, čo mi sedeli obrátené chrbtom, obracali sa ku mne a s nevinnou tvárou pozreli kdesi mimo, potom rýchlo preleteli cezo mňa sústredeným pohľadom a zvrtli sa k stolu, hlavy dali dokopy a robili si žarty. Osamelého muža si hodno všimnúť. Opálený cudzinec so širokými plecami si zaslúži ich záujem. Prenikavé, len-len že nie hysterické výbuchy smiechu svedčili o tom, že ich tiché komentujúce poznámky sú čoraz odvážnejšie. Potom jedna z tých obrýň čosi dlho, dlho šepkala, a keď skončila, poslucháčky vybuchli do neviazaného smiechu.

Zrazu som si uvedomil, že svet je v mnohých smeroch prevrátený hore nohami. Aj tie dievčatá s vyzývavými pohľadmi, ktoré ma šacovali, predstavovali potenciálnych útočníkov, skupinu mládencov zaujímajúcu sa o neznámu osobu. Cítil som sa pri nich akosi dievčenský. A uvedomil som si, že aj v Moninej vyzývavosti bola podobná príchuť – podvedomé prebratie tradičnej chlapskej útočnosti. Spýtaj sa, kamarát, aké sú moje podmienky.

Biftek bol spečený ako podošva, bez chuti. Zemiaky nechutná kaša. Šalát teplý a zvädnutý, káva príkra a stuchnutá. Prešiel som propri elitných dievčatách a vykročil von do noci. Jedna z nich na mňa civela cez špinavý oblok, okato zošpúlila pery do bozku a zakývala mi, ostatné sa smiali.

Vyčkal som prestávku v premávke a pomaly som prepochodoval nazad k svojmu hlučnému hniezdu. Strčil som do dverí kľúč, a keď som ich otvoril, čakal ma dym a svetlo. Buckelberry sedel na mojej posteli. Neznámy sedel v kresle z umelej hmoty.

„Cíťte sa ako doma,“ povedal som.

„McGee, toto je pán Yeoman.“

Podávanie rúk sa nekonalo. Pán Yeoman zdvihol pohár a povedal: „Priniesli sme si ju so sebou, chlapče. Tá istá whisky ako vaša. Vyznáte sa.“

Vyzerali uvoľnení, pozorní, pomerne priateľskí. Pripravil som si nápoj, preniesol som si ho k posteli a sadol som si vedľa Buckelberryho. Košeľu si zastrčil do nohavíc a na ňu si obliekol červenohnedú manchestrovú vestu s množstvom vreciek, všetky na gombík.

Jasper Yeoman vyzeral na svojich päťdesiatosem rokov prekvapujúco mlado. Čierne vlasy si česal dozadu a len nad ušami mu začínali šedivieť. Na sebe mal obyčajný tmavý oblek. Bol chudý a mal dlhé údy. V predĺženej tmavej úzkej tvári mal zapadnuté indiánske čierne oči a uši mu trocha odstávali, pripomínal dedinčana. Zuby mal konské a úzke pery skrivené do ľahkého úškrnu, pravdepodobne bežného. Vyžarovalo z neho silné sebavedomie a svojím výzorom i upreným pohľadom ľudí asi znepokojoval, lebo sa zdalo, že sa na čomsi zabáva, a vy neviete na čom. Sedel spustený v kresle, jednu nohu prehodenú cez operadlo. Čakali na mňa, že začnem, ale čakali márne.

Napokon Buckelberry vzdychol a povedal: „Tuto Jass bol na vás zvedavý, McGee.“

„To sa dá pochopiť.“

„Aby ste si zbytočne nelámali hlavu,“ pokračoval šerif, „tomu páriku sme už na stope. Profesor odišiel z domu včera popoludní. Jeho stará rachotina je na carsonskom letisku. Podľa zoznamu cestujúcich pán Webber Johnson s paňou odleteli do El Pasa dnešným spojom o štvrť na jednu popoludní. V predajni leteniek povedali, že to bola urastená plavovláska a vysoký štíhly, až chudý muž, obaja mali veľké tmavé okuliare.“

„Ako sme zistili,“ nadviazal Yeoman lenivo, „Mona odišla z domu okolo desiatej dnes predpoludním. Vzala si dva kufre. Šaty a šperky. Zo všetkého sa ukazuje, že ste sa z carsonského letiska odviezli jej autom k chate, tam si to poobzerali a auto potom ukryli na niektorej bočnej ceste za Cotton Corners. Prehliadli ste krikľavú chybu. S jedným predsa Mona musela rátať. Prekliato dobre si premyslela útek s profesorom, a keby sme ju neboli objavili, vrátili by sme sa k vám a venovali tej vašej historke oveľa väčšiu pozornosť.“

„A čo by z toho bolo?“ spýtal som sa.

„Vyzeráte ako celkom slušný človek,“ povedal Yeoman. „Prečo ste sa dali zatiahnuť do takej hlúpej šlamastiky? Presvedčila vás, že som ukradol peniaze jej otca a že s ňou zaobchádzam kruto? Chlapče, Mona sa dostala do nepokojného obdobia a s tým sa nedalo nič robiť, iba to prečkať. Zmocnila sa jej romantika ako mladého dievčatka. Niečo vám poviem. Nestojí celkom pevne na nohách. Pred svadbou sa tak spustila, že sa len horko-ťažko dala do poriadku. Potrebuje pevnú ruku. Potrebuje muža, ktorý jej je aj manželom, aj otcom, aby bola spokojná. Toho profesoríka tak pobláznila, že nevie, čí je. Pri takom starom manželovi, ako som ja, ju pochytila hlúpa myšlienka, že život letí mimo nej. Keby mohla mať deti, asi by bola inakšia. Chcela si žiť bezstarostne, a kým ju nechytil tento romantický rapel, myslím, že jej život so mnou vyhovoval. Mona ma prežije a ja tu zanechám taký majetok, že si bude môcť užívať hocikde na svete, ak sa jej bude chcieť. Ale kým som jej manžel, viem lepšie než ona, čo je pre ňu dobré. Odo mňa vždy dostala výprask, keď si to zaslúžila, to ju usadilo a bola mi vďačná. Kúpil som jej všetko, na čo si len spomenula. Neprišiel som sem modlikať. Ale ak viete, kde sa chcú usadiť, povedzte, všetci sa vyhneme množstvu starostí a nepríjemností. Chlapče, chcem ísť ešte ďalej. Keď sa už niekde uhniezdia, nevykúrim ich hneď, vyčkám týždeň, desať dní. Keď dosiahne aspoň niečo z toho, čoho sa jej zažiadalo, zase si doma privykne raz-dva.“

„Prosím ťa, Jass,“ zamiešal sa Buckelberry veľmi uhladeným hlasom.

„Dobre, dobre, Fred,“ povedal Yeoman. „Rozprávam priveľa o svojich súkromných veciach.“ Keď som na neho pozrel pozornejšie, zbadal som, že je opitý. Doteraz som si to nevšimol. Ako skúsený pijan sa vedel ovládať – uvedomoval si následky a vedel, ako ich vyvážiť. Pokrútil hlavou. „Bohvie, aké somárstva o mne nahučala do hlavy všetkým svojim priateľom z východu. Keď tá Weaverka bola u nás na návšteve, hľadela na mňa ako na hada. Bože na nebi, ešte by ste uverili, že som ju prinútil, aby si ma zobrala.“ Zvesil si nohu z operadla kresla a nahol sa dopredu. „Pán McGee, jej otec a ja sme dvadsať rokov dreli ako kone, aby sme sa niekam vyškriabali. A potom mi ju nechal na krku. Nikdy mi nezišlo na um oženiť sa. Keď som ju pred deviatimi rokmi v Paríži vyhrabal, bola hotová. Niečo také úbohé ste ešte nevideli. Je to veľké dievča a vtedy schudla na štyridsaťpäť kíl. A chytala ju hystéria, kvičala a kvičala. Vôbec nevedela, kde je. Pridlho som sa o ňu nestaral, a keď som si uvedomil, čo by si Cube pomyslel, zahanbil som sa. Odviezol som ju do Švajčiarska, kde sa o ňu dobre starali, a počkal som, kým ju dali dokopy. A čo som mal potom robiť? Zase ju pustiť z reťaze? Je samý rozmar. Onedlho by sa bola znovu dostala medzi tie pochybné typy. Tak som urobil, čo sa mi videlo najrozumnejšie. Pripútal som ju, ako som najlepšie vedel, oženil som sa s ňou a priviezol ju späť sem, kde bola doma. Osem rokov to lepšie fungovalo, ako by bol kto tušil. Chlapče, ako tá vie obalamutiť! Hľadíte na ňu, počúvate jej pekné reči a nazdávate sa, že je to chladnokrvná rozumná žena. Keď si to vezme do hlavy, presvedčí vás aj o tom, že deň je noc. No v jadre je to stále to bláznivé decko s pochabými nápadmi. A tohto roku ju žrali mrle. Držal som ju v pokojnom prístave slušného života. Chlapče, už som starý na to, aby som vyskakoval ako divý zato, že sa váľa s tým profesorom. Mrzí ma to, aj sa mi to hnusí, ale usilujem sa ju pochopiť. Priznávam, že z toho jej pôvabného zadku urobím fašírku, keď ju privediem nazad, ale to bude len pre jej dobro, uvedomí si, že nekonala správne, každý radšej zaplatí daň, než by chodil s pocitom viny. Moja hrdosť tým neutrpí, keď to takto vybavím. Neviete jedno, chlapče, a ona to takisto nechápe, že bezo mňa je stratená. Musím ju zachrániť prv, ako sa znovu dostane na dno. Teraz nám už asi poviete, kam sa vybrali.“

Nevedel som, ako mu odpovedať. Bolo mi jasné, že je bystrý, ale nechcelo sa mi veriť, že by nám z prefíkanosti tak presvedčivo zahral toto divadielko, keby vedel, že je mŕtva. Víril som ľadom v pohári.

Fred Buckelberry povedal: „Vybavili si papiere a chcú prejsť cez Juarez do Mexika? Alebo sa chystali lietadlom na západ? Do Kalifornie?“

Nereagoval som naňho. Dopil som a pozrel rovno na Jaspera Yeomana. „Do vášho manželstva ma nič nie je, pán Yeoman. Dnes popoludní o štrnásť dvadsaťpäť som stál pri vašej žene. Ktosi vystrelil z ťažkej ďalekonosnej pušky, zasiahol ju hore do chrbta a prv než spadla tvárou na zem, bola mŕtva.“

Tie veľmi tmavé oči sa trochu zachveli a ústa zmäkli. Vzápätí sa opanoval. „Usiloval som sa s vami zhovárať ako chlap s chlapom. Mal som dobrú vôľu. Niečo vám poviem. V celom šírom svete niet nikoho, kto by mal záujem zabiť Monu. Ja by som najskôr prichádzal do úvahy, lenže nikdy by som to neurobil. Možno cítite povinnosť držať sa ako kliešť tej svojej historky. Na výzor sa javíte rozumnejší. Dráždite ma, chlapče. Poštvem na vás tuto Freda, aby vás vykúril z nášho kraja, a ak s vami nebude zaobchádzať v rukavičkách, tým lepšie.“

Mykol som plecom. „Fred je uveličený, že môže byť v tesnej blízkosti veľkého poplatníka, pán Yeoman, a celkom zabudol, čo je to byť dobrým policajtom.“

„Doparoma, čo tým chcete povedať?“ spýtal sa Yeoman.

„Som iba amatér. Ale predsa som si položil otázku, či sa ten balvan, ktorý zatarasil cestu, zosunul čistou náhodou. Vyliezol som hore a zistil som, že ho ktosi uvoľnil výbušninou. Chceli, aby Mona vyšla do chaty pešo. Prečo? Neviem. Ak by nebola sama, niekto si tým pripravil možnosť ujsť autom a získať časový náskok, kým sa o tom dozvie polícia. Za ten čas vyčistili terén a odstránili telo.“

„Toto vôbec nespomenul, Jass,“ povedal Buckelberry.

„Podľa mojej predstavy všeličo by mohol urobiť dobrý policajt,“ pokračoval som. „V tom malom bielom kabriolete sme boli dosť nápadní. Medzi Carsonom a chatou si nás musel niekto všimnúť a zapamätať. A myslím, že by nebolo od veci poslať k chate ľudí z laboratória. Tá guľka musela vo vidlicovitej kosti vyraziť dieru ako päsť. Stačí, ak sa nájde kvapka krvi alebo čosi nepatrné, čo ušlo ich pozornosti.“ Vstal som. „Už toho začínam mať dosť. Videl som na vlastné oči, ako zabili ženu. Poznal som ju asi dve a pol hodiny. Nepáčila sa mi nejako mimoriadne. Môžete si tu vysedávať a vymýšľať celé rozprávky, kde teraz je, ale ona je mŕtva, akože dvakrát dva je štyri. Ktosi potreboval okolo toho narobiť zmätky. No a mne sa marí, že aj John Webb je mŕtvy. Vzali ste odtlačky z tej jeho starej káry? Môžete ma odtiaľto vyhnať. Urobíte mi len dobre. Lebo ak tu zostanem, budem pchať nos, do čoho ma nič. V laboratóriu máte možno šikovného človeka pri detektore lží. Prečo si nezistíte, či hovorím pravdu? Dočerta, veď to nie je až taká robota!“

Na okrajoch Buckelberryho čeľustí sa zhrčili vysušené svaly. Ovládol sa. Vyčkal, pozrel na Yeomana a povedal: „Môžeme sa na to pozrieť bližšie, Jass.“

„Urobte to.“

„A s týmto čo?“

Yeoman vstal, pohol sa ku mne a prezrel si ma od päty po hlavu. „Čo? Nie je dosť dobrý, Fred, aby sme si ho tu nechali?“

„Mám ho dať pod zámku?“

„Možno tu chce zostať aj z vlastnej vôle.“

„Mám to v úmysle, pán Yeoman.“

Yeoman nespúšťal zo mňa pohľad a povedal: „Fred, zober tú fľašu a počkaj na mňa pri aute. Pred odchodom domov ti chcem ešte čosi povedať.“

Šerif zaváhal, vzal fľašu a odišiel.

Keď sa dvere zavreli, Yeoman povedal: „Niekedy sa mi vidí, že si celý svet len vymýšľa, ako by sa mohol priživiť na Jassovi Yeomanovi. Keď človek stojí na kopci, vidieť ho zo všetkých strán. A nech sa krútite čo ako rýchlo, vždy k niekomu stojíte chrbtom. O Monu nemohli mať nijaký záujem, ale možno cez ňu chcú dostať mňa. Rozumiete, o čom hovorím?“

„Asi hej.“

„Dajte starému psovi priveľa čerstvých stôp, začne zavýjať, a nepustí sa ani po jednej. Videli ste už tých klaunov, čo držia na paličkách krútiace sa taniere a ešte k tomu behajú ostošesť z jedného konca javiska na druhý?“

„Áno.“

„Práve teraz aj ja držím vo vzduchu peknú zbierku porcelánu. Ako s tým rýchlo behám hore-dolu, hocikto mi môže podložiť nohu, a kým sa pozbieram, peniaze budú rozkotúľané dínom-dánom. Niekto čaká pripravený a šmahom ich má vo vrecku. Aj Freda môže niekto podraziť, čistou náhodou.“

„Takže?“

„Dám na prvý pohľad, alebo sa mi niekto vidí, alebo nie. Neviem, na ktorej strane stojíte. Pôsobíte na mňa tak, že sa viete držať vecí ako kliešť. Ak máte niečo, čo by podľa vás mohlo mať pre mňa cenu, tak to kúpim.“

„Napríklad čo?“

„Ak si to neviete predstaviť, tak nič cenné na predaj nikdy mať nebudete.“

Žmurkol, pomaly prešiel k dverám, znova žmurkol a vyšiel do noci, či opitý, alebo triezvy, kým nestratí vedomie, nestratí ani zdravý rozum. Ale mňa stratil. Tváril sa, akoby vedel o nejakom sprisahaní. Podľa neho som v tej konšpirácii hral veľmi hlúpu úlohu.

Vzdal som sa. Možno by som tomu celému rozumel, keby som mal viac informácií. Pobral som sa do postele. Zjavne ešte vždy neveril, že jeho žena je mŕtva. A robil dojem, akoby takú skutočnosť vôbec nebol schopný vziať na vedomie.

Chcel som celý prípad pustiť z hlavy, ale kým som nezaspal, neprestal som nad ním špekulovať, no úspech som mal iba taký, akoby som v rukaviciach rozmotával uzlíky.

Ale bol mi sympatickejší ako jeho mladá žena.





3

Zrána som sa prešiel pol druha kilometra do stredu mesta a raňajkoval som vo volebnom hoteli Šalvia medzi ľuďmi s volebnými odznakmi, chvastajúcimi sa po prepitej noci. Vo vestibule som si chcel pri pulte prenajať auto, ale keď dievča v službe zistilo, že nie som hotelový hosť, najprv veľmi pozorne skontrolovalo podľa zoznamu čísla nekrytých a ukradnutých úverových kariet, až potom vzalo so strojenou radosťou moju úverenku na milosť. Chcel som lacné auto, a kým som čakal, že mi ho zozadu privezú, v stánku s novinami som si kúpil mapu okolia.

Chlap z garáže došiel falconom pieskovej farby. Prezrel som si ho a zbadal som, že pravý zadný blatník je poriadne preliačený. Na prenajímacej zmluve o tom nebolo zmienky. Išiel som po dievča z vestibulu, potom sme všetci nad blatníkom stáli a civeli naň, kým to nezapísala do všetkých kópií. Ani sa im nedá vyčítať, že sa pokúšajú o podobné podfuky. Takí, čo nabúrajú auto, hodia kľúče na pult a bežia na lietadlo. Ja si bez dôkladnej kontroly auto nikdy neprenajmem. Kontrolujem aj účty, ktoré mi predkladajú čašníci. Na zmluvách si prečítam aj drobno vytlačené texty. V tom som ako malicherná stará baba.

Štátna západná univerzita bola v meste Livingston, skoro sedemdesiat kilometrov južne od Esmereldy štátnou autostrádou 100. Mestá vystavané v pustých krajoch pôsobia neskutočne. Asi preto, že tá pôda nikdy ničomu neslúžila. Medzi farmami to bolo iné. Päť kilometrov južne od Esmereldy sa mi už sama existencia mesta videla pochybná a nepravdepodobná. Viezol som sa krajinou skalísk, krovín, piesku, kríkov, jašteričiek a slnečných zábleskov na nezhrdzavených plechovkách od piva. Podľa mojich predstáv obrovské ploché údolie mohlo byť kedysi dnom dávneho jazera. Ako písal denník Orol, Esmerelda mala neobmedzené zásoby pitnej vody z hlbokých prameňov. Za túto vodu vďačilo mesto svojej nezvyčajnej polohe, ležalo na tajomne tichej piesočnatej rovine medzi pieskovohnedými vrchmi.

Takmer päťdesiat kilometrov viedla cesta rovnou, plochou krajinou, potom sa začala voľnými zákrutami šplhať pomedzi svahy kopcov a skalnaté vyvreliny. Zeleň sa ukazovala čoraz častejšie a výraznejšie. Keď som sa konečne dostal na hrebeň, v diaľke som uvidel mesto, ležalo asi o tristo metrov vyššie ako Esmerelda a tislo sa k úbočiu dlhého vrchu, ktorý v premenlivom svetle vyzeral ako skrútený spiaci hnedastý pes.

Univerzita patrila k tým novým inštitúciám, ktoré rýchlo vytvorili, aby starostlivosť o mládež držala krok s jej rastúcim prílevom. Rozkladala sa za driemajúcim mestom. Na obrovskom parkovisku sa v predpoludňajšom slnku zrkadlili stovky áut. Na veľkej ploche náhodne, bez systému vyrástli univerzitné budovy ako mohutné hnedé škatule od topánok. Bolo desať hodín a mládež náhlivo prechádzala po chodníkoch spájajúcich vzdialené budovy. Bokom vpravo stál komplex internátov a vo veľkej záhrade obytná budova, kde asi býval profesorský zbor a administratívni pracovníci. Tabuľka pri príchodovej ceste na univerzitnú pôdu hlásala zákaz vstupu študentským vozidlám. Na slepých múroch veľkých budov boli z keramických kachličiek jasných farieb nahodené heslá ako Podnikanie, Sloboda, Mier atď.

Vyprahnutá zem bola poprekrižovaná chodníkmi. Kde-tu sa pestreli drobné ostrovčeky zelene, starostlivo opatrované, no potrvá celé roky, kým sa to tu bude podobať architektovým predstavám. Štíhli mladí študenti využívali predpoludňajšiu prestávku a ponáhľali sa za svojimi mne neznámymi cieľmi. Kaki nohavice a modré džínsy, bavlnené tričká a pestré blúzky. Neurčité pohľady, prázdne ako šošovky aparátu, skĺzli po mne, ako som sa pomaly viezol okolo nich. Bol som za hranicou ich veku. S dospelými vstupovali do vzťahu a stýkali sa s nimi, len keď museli. Cudzí ľudia znamenali pre nich toľko ako kamene a krovie. Ocitali sa v prudkom, menlivom prúde života a my sme boli len blednúce obrazy na stenách chodieb – nudné, uzavreté, trochu ako strašidlá. Všimol som si, že je medzi nimi hojne primiešaná latinská krv, tmavé, šťavnaté dievčence a chlapci ako mladí toreadori. Zo všetkých bolo cítiť trýznivé napätie namáhavého trojsemestrového učebného obdobia. Rýchlejšie ich napchajú vedomosťami, aby boli skôr hotoví pre obchodné podnikanie, radovú zástavbu, rozmnožovanie a zhon, pre život s rozplánovaným časom a rozplánovanými peniazmi, pre život v dvoch smenách, rekreáciu, taxíky, spoločenský styk, povinné konštruktívne záujmy a záľuby. Prispôsobujú ich životu na bežiacom páse, a kým sa z nich stanú takzvaní občania skôr narodení, hladko zapadnú do naplánovaných spoločenstiev, kde oddych prebieha v povinnej súťaživosti, a môžu pokračovať v behu, plánovaní, organizovaní, až kým pri poslednom vydýchnutí padnú, pohrebník ich pozbiera, narúžuje im líca, zatvorí truhlu a spustí ich k jedinému odpočinku, ktorý kedy budú poznať.

Pravdaže, všetko je funkčné. Ale je to čosi podobné, čo sme spravili s kurčatami. Prinútime ich narásť do optimálneho stavu, aby za osem týždňov boli hotové na ražeň. Najbeznádejnejšie a najkomickejšie vyhlásenia sú tie, ktoré robí vďačná mládež, keď tvrdí: Nie, nechceme zbytočne strácať štyri roky na univerzite, radšej skončíme za dva roky a deväť mesiacov a môžeme si už zarábať na živobytie!

Vzdelanie a výchova by mali byť oddelené od nevyhnutnosti zarábať si na živobytie, a teda nemali by byť nástrojom. Výchova potrebuje rozjímanie, obdobia nečinnosti, rozvážne a cieľavedomé štúdium dejín najnaliehavejšej a najčastejšie sa opakujúcej ľudskej otázky: Prečo? Dnes tí správni, tí, čo sa pýtajú prečo, nenájdu okolo seba nikoho, koho by zaujímala odpoveď, a tak sa nám stratia, vypadnú, lebo ich myseľ je tak uspôsobená, že ich neuveriteľne nudí náš obchodno-priemyselný školský systém. Nadšený technik je málokedy vzdelaný človek. Môže byť užitočný, spokojný, usilovný. Ale nemá viac pochopenia pre tajomstvo, zázrak a paradox existencie ako jedno z tých kurčiat, ktoré sa napchávajú, aby ich potom mechanicky ošklbali, zmrazili a zabalili.

Našiel som administratívnu budovu, zaparkoval, vošiel a pri hlavnom informačnom pulte som sa spýtal sivovlasej panej, či by som sa mohol zhovárať s Johnom Webbom. Znervóznilo ju to. Povedala, že John Webb je pomocný profesor na katedre humanitných vied. Toho chcem vidieť? Dúfala, že som prišiel za iným Johnom Webbom. Mali aj študenta Johna Webba. Nie sú príbuzní. Trápila sa, ako to povedať, až z nej konečne vyšlo, že doktor Webb je neprítomný.

„Ako dlho bude neprítomný?“

„Bohužiaľ vám neviem povedať.“

„Kto by vedel, kedy sa vráti?“

„Naozaj vám nemôžem poslúžiť. Možno by vám pomohol niekto z ich katedry.“

„Toto je osobná vec.“

„Aha. Tak potom jeho sestra… ona vám azda povie.“

„Kde ju nájdem?“

Nalistovala v kartotéke a oznámila: „Blok číslo tri. Fakultné budovy sú týmto smerom, pane, oproti veľkému parkovisku. Tam sú mená. Je to tretí dom vzadu.“

Našiel som to bez ťažkostí. V každej budove bolo zo desať-dva-násť jednotlivých bytov, byty mali samostatné vchody a postavené boli tak, aby poskytovali čo najväčšie súkromie, len niektoré užitočné služby pre všetkých boli umiestnené centrálne. Pri stavbe budov použili veľa skaly, nepálených tehál, postavili veľa múrov, dvorov, krytých chodníkov. Našiel som bránku číslo tri, otvoril ju a niekoľkými krokmi som prešiel k dverám. Zvonček som nepočul zacengať a rozmýšľal som, či mám zaklopať, no dvere sa otvorili a vykukla mladá žena. Na sebe mala hnedú konopnú košeľu s tromi celkom zbytočnými drevenými gombíkmi.

„Prosím?“

„Hľadám profesora Webba. Volám sa McGee.“

„Môžem vám povedať len toľko, čo som povedala tým ostatným. A čo som povedala vedúcemu katedry. Nemám ani potuchy, kde je môj brat.“

Chcela zatvoriť dvere. Strčil som nohu na prah. Pozrela dolu a povedala: „Dovolíte?“

„Nedovolím. Chcem sa s vami rozprávať.“

„Vôbec sa nemáme o čom rozprávať.“

„A čo ak veci nie sú také, ako sa zdajú?“

„Čo tým chcete povedať?“

„Čo ak s ňou neušiel? Čo ak to má len tak vyzerať?“

„A čo je vás do toho, pán McGee?“

„Ja jediný s absolútnou istotou viem, že Mona nie je s vaším bratom. Všetci ostatní tomu podľa všetkého veria.“

Chvíľu čakala, potom otvorila dokorán. „Tak poďte dnu.“

Zaviedla ma dozadu do obývacej izby. Obloky zakrývali závesy z ťažkej, hrubej látky. Na veľkom stole španielskeho štýlu mala rozloženú prácu. Pod veľkou pracovnou lampou s jasným svetlom ležali vo vzornom poriadku knihy, poznámkové zošity a kartotéka. Z veľkého gramofónu sa ozývala tichá hudba. Znela, akoby si menšia podráždená skupina hudobníkov ladila nástroje, ale nevedela sa dohodnúť, podľa koho. Vypla gramofón, prešla k oblokom, trhnutím vytiahla rolety a izbu zalialo slnečné svetlo. Vrátila sa k stolu a zhasla lampu.

Pozoroval som ju, ako sa pohybuje. Na nohách mala ošúchané mokasíny z jelenice. Pobehovala svižne a bokmi pohybovala tak výrazne, že nimi uhlopriečne napínala konopnú košeľu. Ramená a ruky mala veľmi hladké, biele, zaokrúhlené, pružné. Tvár mala podlhovasto oválnu. Okolo očí jej ležali tmavé tiene. Preto vyzerala krehko a trochu nezdravo, ale mal som dojem, že oči má vždy také. Existujú oči obrúbené tmavšou pokožkou. Ústa mala malé, plné, nenafarbené. Nos jemný. Oči jej tienili dlhé tmavé mihalnice. Tmavé, trochu fádne vlasy s pútcom uprostred hlavy si sčesala dvoma vlnami cez čelo a potom dozadu, kde si z nich urobila voľný drdol. Na stole stál veľký elektrický kávovar. „Kávu?“ spýtala sa.

„Ďakujem. Prosím čiernu.“

Odišla do kuchyne po čistú šálku a tanierik, naliala mi, svoju si preniesla k manchestrovému gauču, kde si sadla do rohu, nohy všuchla pod seba a krátky okraj košele si stiahla cez biele kolená. Sadol som si do druhého rohu dlhého gauča a oprel som sa o farbisté vankúše.

„Podarilo sa vám prekvapiť ma, pán McGee. Teraz by ste mali nejako pokračovať. Len neviem, aké postavenie zaujímate v celej veci.“

„Pani Yeomanová sa prostredníctvom istej známej dala so mnou do styku. Nazdávala sa, že jej pomôžem čosi vyriešiť. Včera napoludnie som priletel z Floridy. Rozprával som sa s ňou o tom probléme. Chcela, aby jej manžel dal voľnosť. Chcela od neho peniaze. Chcela sa vydať za vášho brata.“

„A vy ste sa podujali všetko vybaviť? Ste advokát?“

„Nie. Až tu som sa dozvedel, o čo ide. Neveľmi sa mi to chcelo vybavovať.“

„Tak sa uspokojila s polovičatým riešením.“

„Nie. Verte mi, vôbec nechcela ujsť s vaším bratom, aspoň nie prv, ako by sa to dohodlo… po ľudsky. A finančne.“

„Pán McGee, ak jej reči beriete vážne, ste rovnaký blázon ako môj brat. Lebo sa ukázal poriadnym bláznom.“

„Zato, že odišiel?“

„Tu sa odpílil. Jednoducho sa nemožno správať ako on a očakávať, že ho znova prijmú, keď sa to pochabé dobrodružstvo skončí. Keby tu bol mimoriadne obľúbený a k tomu taktik, možno by sa to ešte dalo pozliepať. Ale John nie je ani jedno, ani druhé. Odpustiť sa to nedá najmä preto, že celá vec je… taká priehľadná a vulgárna.“

„Z ktorej stránky?“

„Treba vám to vysvetľovať? Ľahkovážny rojčivý mladý profesor stretne kyprú a zrelú ženu staršieho majiteľa ranča. Rozkvitne romantické dobrodružstvo. A to som nazvala veľmi jemne. Pravdaže, on si to vedel zdôvodniť. Ozajstná, pravá láska. Tak si to museli nazývať, zrejme aby si uchovali aspoň zrnko sebaúcty. Ale je to len nechutné, obyčajné podľahnutie telu. John sa ešte v živote s takou ženou nestretol. Jej zvádzanie mu celkom pomútilo rozum. Bol až dojemný, verte mi. Ale mohla to byť láska? S takou obyčajnou kobylou? Ako môže ušľachtilý človek milovať zviera? Zhypnotizovalo ho, čo mala pod sukňou. Prepáčte mi, že som hrubá.“

„Stáva sa všeličo.“

Mykla plecom. „Stáva sa u žien, ako je ona, ale nie u mužov, ako je John. Je to proti zdravému rozumu, aby sa človek, ako je môj brat, sám zničil preto… aby sa dostal k primitívnej nafúkanej plavovlasej piksli.“

„Možno sa k nej nedostal.“

„Pán McGee, všetky bratove sny a všetko jeho doterajšie úsilie je stratené. Možno si zarobí na živobytie v nejakej obchodnej škole alebo pri vydávaní skrípt, ale s kariérou sa musí rozlúčiť. A on je nadaný. Takto si všetko premárniť! Nie a nie pochopiť, že stvára hlúposti. Presviedčala som ho o tom zo všetkých síl. Nikdy predtým sme neboli tak na nože. Vôbec na mňa nedbal. Všetky moje obety neznamenali preňho nič. Že som bola naňho hrdá a že som mu bola oddaná, to mu nebolo hodno ani za deravý groš. Panebože, koľko ráz som o tom čítala, ako môže chlapa zničiť zmyslové poblúznenie, ale sa mi ani nesnívalo, že sa to môže stať jemu! Veď je to… celkom nezmyselné! Hlúpy sexuálny kŕč a uvoľnenie, a zato si zahodiť celý život! Nikdy, nikdy to nepochopím!“

„Vedeli ste, že sa s ňou chystá ujsť?“

„Obávala som sa. Od začiatku jesenného semestra bol strašne nepokojný. Asi pred desiatimi dňami sa zrazu zmenil. Akoby bol šťastný. Povedal mi, že všetko sa dá do poriadku. Že sa dohodli. Vyzeral veľmi spokojne. Rozvrh práce si zariadil tak, aby mal každý týždeň voľné popoludnie v utorok a vo štvrtok a každý druhý týždeň aj v pondelok. V tie popoludnia odchádzal, niekde sa stretali. Večer okolo siedmej-ôsmej sa vracal ustatý, pomátaný, usmieval sa, akoby nemal všetkých päť pokope. Tá prekliata ženská ho vycicala do poslednej kvapky. A ešte mi bezočivo navrhol, aby sme tu bývali všetci traja, keď sa vraj veci dajú do poriadku! Viete si ju predstaviť ako profesorovu ženu? Viete, že je o dva roky staršia ako John? Bola by chcela, aby ešte aj rektor tancoval podľa jej nôty!“

„Možno mu povedala, že jej pomôžem.“

„Možno. Ach, na všetko sa dívali cez ružové okuliare! Nazdávali sa, že celý svet ich nekonečne obdivuje len preto, že sa buchli jeden do druhého. A pritom každý to pokladal za… nechutnú a nepríjemnú situáciu.“

Vstala, zobrala nádobu s kávou, odzátkovala ju a doniesla, aby doplnila šálky. Keď sa nahýnala nad mojou, všimol som si, že vonia vanilkou. Zvedavo som si pomyslel, či ju pije. Nevyzerala na to. Patrila k činorodým typom. Od svojho brata mohla byť mladšia asi o štyri roky. Vedel som si ju predstaviť, ako pobehuje okolo newyorskej univerzity v čiernych pančuchách a krátkej tvídovej sukni, ako sa s kaviarenskou náruživosťou škriepi o abstraktných pojmoch, skúša sex u nejakého maliara v manzardke, ale zhodnotí ho ako nadcenený, ako sa dá nahovoriť na meskalin, no namiesto vytrženia sa jej bude iba obracať žalúdok, podpíše také či onaké vyhlásenie, celé hodiny presedí na prednáškach ovešaná primitívnou bižutériou, ktorú vyrobili jej netalentované kamarátky, namaľuje kulisy na amatérske predstavenie – všetko, všecičko urobí so zápalom toto intelektuálske dieťa bez humoru, zaťažené predsavzatiami a hľadajúce nejakú policu, na ktorú by ich zložilo.

„Včera, v utorok,“ pokračoval som, „ma napoludnie pani Yeomanová odviezla z carsonského letiska. Podľa všetkého váš brat zmizol v pondelok popoludní. Vidí sa mi to trochu predčasné.“

„Asi si to tak naplánovali. Chodím tu na niektoré kurzy. V pondelok popoludní som bola na seminári Masová komunikácia a Vládnuce názory. John mal v pondelok predpoludním dve triedy. Súčasná filozofia. A Filozofia v literatúre. V pondelok popoludní mal voľno. Nazdávala som sa, že je s ňou. Keď sa do deviatej večer nevrátil, zmocňoval sa ma nepokoj. Ale pomyslela som si, že si to nejako zariadili, aby mohli spolu stráviť noc. V poslednom čase to bol zrejme vrchol jeho túžob, čakala som, že príde ráno a dokončí si prácu. V utorok má prednášku od desiatej. O deviatej mi to už začalo byť podozrivé. Lepšie som sa porozhliadala po byte. Kufor a niektoré jeho šaty boli preč, aj toaletné potreby. Nenechal mi nijaký odkaz. Ani slovo na vysvetlenie. Nemal v sebe toľko slušnosti, aby niečo oznámil vedeniu. Jednoducho… zmizol ako zlodej. Ako už asi viete, auto nechal na carsonskom letisku a obaja odtiaľ odleteli do El Pasa. Asi budem musieť to auto dopraviť nazad. Je to odtiaľto na severovýchod sto kilometrov. Som z toho všetkého celkom vykoľajená. Ocitla som sa vo veľmi hlúpej situácii. Mala som dlhý rozhovor s dekanom pánom Knowdlerom. Cíti so mnou. Začíname tu tretí rok. Pravdaže, z tohto bytu sa budem musieť vysťahovať. Ale do pätnásteho novembra vraj môžem ostať. Podľa mňa sa John dovtedy vráti. Zostala som v akomsi vákuu. Nemôžem sa do ničoho pustiť. Bude potrebovať pomoc. Ktovie, čo s nami bude.“

„Aj vy tu pracujete?“

„Pravdaže. Predpoludním v laboratóriu oznamovacích prostriedkov. Úradnícka robota. Ale dnes nie, tento týždeň to tam rozširujú, vyhadzujú priehradky a zavádzajú nové káble. Robím výskum pre doplnkové prednášky. Dejiny dramatického umenia.“ Zamyslela sa. „Žili sme si tu veľmi príjemne, pán McGee, kým do nášho života nevkročila tá žena a neprevrátila všetko hore nohami. Neprekážalo mi, že vediem Johnovi domácnosť. Sám by jedával studené konzervy a oblečený by chodil ako tulák. On na seba nedbá. A nepatrí k silákom. Tá žena sa oňho nebude starať. Prečo sa naňho tak upriamila? Nemohla si nájsť… nejakého šoféra alebo policajta, nejakého svalnatého hlupáka, ktorý by jej iste plným priehrštím poskytoval to, čo zjavne potrebuje?“

„Prezreli ste, čo všetko si brat vzal so sebou?“

„Zbalil sa a odišiel. Iste si vzal to, čo pokladá za potrebné.“

„Ak vás požiadam o niečo, čo sa vám možno bude vidieť zbytočné, urobíte to?“

„Čo také?“

„Skontrolovali by ste, či tu nezostalo niečo, čo si podľa logiky mal vziať?“

„Asi vám nerozumiem, pán McGee.“

„Niečo, čo tu mohlo zostať, ak by zaňho balil niekto iný. Ak to malo len tak vyzerať, že sa pobalil a odišiel.“

„Nie je to… trochu melodramatické?“ Jej mäkké bledé gambič-ky sa znechutene skrivili. „Únos?“

„Ak by vám to nerobilo ťažkosti, pozrite sa.“

„Prosím.“

Na ruku mi dopadal teplý slnečný lúč. Po stene viseli jasné štvorce tkanín s jednoduchými vzormi. Počul som, ako vyťahuje a zatvára zásuvky. Potom sa rozhostilo ticho.

Zrazu sa ukázala na prahu napätá, akoby čelila úderu. V ruke držala čiernu škatuľku, ktorá mala rozmery menšej knižky. Otŕčala ju smerom ku mne a ústa sa jej hýbali ako rybe, kým z nej vyšlo: „Nezobral si…“

Vzal som jej škatuľku z ruky a otvoril ju. Dve injekčné striekačky. Ihly navyše. Testové prúžky. Ampulky. Lieh. Zaklapol som ju. „Diabetik?“

„Áno. Áno, to by mal mať so sebou! Inzulín si vstrekuje každé ráno. Je veľmi roztržitý, ale už sa naučil, že s tým nie sú žarty. Naučila ho to nevyhnutnosť, lebo upadal do diabetického bezvedomia, keď injekciu vynechal. A keď si dal priveľa, mal inzulínové reakcie. Nechápem, ako si to mohol zabudnúť…“

Klesla do kresla. „Pravdaže, mohol na to zabudnúť. No dnes ráno by si bol iste spomenul. To patrí k jeho ranným úkonom. Má recept. Môže si kúpiť, čo potrebuje. Áno, iste sa to tak stalo.“

„Videl ho niekto odchádzať?“

„Čože? Neviem. Asi nie. V pondelok popoludní tu nie je veľa ľudí.“

„A kde drží tieto medikamenty?“

„V kúpeľňovej skrinke na lieky.“

„A iné toaletné veci si odtiaľ vzal?“

„Áno… Už chápem, na čo narážate. Je to… veľmi čudné. Mám z toho strach.“ Zachmúrila sa na mňa. „Hovoríte, že to malo tak vyzerať, akoby boli spolu odišli. Prečo?“

„Neviem.“ Zrazu sa zmenil výraz jej tváre. „Čo sa vám nevidí?“

„Neviem. Zrazu som si na niečo spomenula, čo povedal v nedeľu. Zase sme sa pohádali, hoci to bolo zbytočné. Pretrela som mu popod nos, že má pred sebou veľký týždeň, lebo ju uvidí v pondelok, utorok a štvrtok. A on mi na to povedal, že v utorok, ako včera, s ňou nebude. Vraj preňho nebude mať čas, lebo čosi vybavuje. Keby sa chystal v pondelok odísť…“

„Vedel, že mala byť so mnou.“

„Tak potom kam išiel?“

„Kam ho zobrali?“

„Prosím vás! Vari ma chcete ešte väčšmi nastrašiť?“

„Ako sa voláte?“

„Isobel. Isobel Webbová.“

Sadol som si na stoličku, ktorú som si nohou pritiahol tak, aby som jej bol zoči-voči. „Ja sa volám Travis McGee, Isobel.“ Chytil som ju za ruku. Dva razy ňou mykla, potom si ju nechala v mojej dlani a sedela nepohodlne meravo, hladiac skôr poza mňa ako na mňa.

„Prečo sa správate tak čudne?“ spýtala sa a špicatým jazykom si letmo zvlhčila pery.

„Nechcem vás strašiť. Niečo vám chcem povedať. Možno by som nemal. Možno vás to položí. Bol by som nerád. Chcel by som, aby ste sa držali a zvládli to. Skúsite? Dobre. A teraz pozorne počúvajte. Mona Yeomanová ma odviezla do prázdnej chaty vonku v kopcoch. Včera popoludní o dvoch hodinách dvadsiatich piatich minútach stála pri mne tak blízko, ako ste teraz vy, a ktosi na ňu vystrelil z ťažkej ďalekonosnej pušky, trafil ju do chrbtice a v momente bola mŕtva. Odišiel som odtiaľ. Keď som sa ta so šerifom, vrátil, jej telo tam už nebolo. Všetky stopy boli zahladené. Vôbec mi neuverili. Nazdávajú sa, že som robil dymovú clonu, aby som jej uľahčil útek s vaším bratom.“

Skúmavo mi hľadela do tváre. Mihalnice mala mimoriadne dlhé. „Ale… včera odleteli. O jednej hodine pätnástich minútach. Odleteli do…“

„Urastená plavovláska a veľmi vysoký chudý muž, obaja mali tmavé okuliare a nasadli na lietadlo včera o trinástej hodine pätnástich minútach. Dočerta, viem až priveľmi dobre, že Mona Yeomanová v tom lietadle nebola. O štvrť na dve sme obaja sedeli v jej autíčku a škriabali sa hore do tej chaty. Vlastne sme tam už boli. V zozname cestujúcich je uvedené pán Webber Johnson s paňou. John Webb. Aby to bolo čím okatejšie. Ak chcel ujsť tajne, vybral by si také meno? Bol taký hlúpy?“

„Nie. Použili… použili ste minulý čas.“

„Chystal sa s ňou stretnúť v pondelok popoludní?“

„N-nie. Čakala ho kopa roboty. Chystal sa doma pracovať. Mal známkovať úlohy. Keď som sa sem vrátila, boli na stole. Všetko som to odovzdala na katedru. Kým niekoho nájdu, budú ho v triedach zastupovať.“

Pozoroval som ju zblízka. Vyzerala veľmi nervózne, ale držala sa zo všetkých síl.

„Isobel, viem určite, že Mona je mŕtva. Všetko to vyzerá zorganizované. Namiesto nich letela iná dvojica. Mona je mŕtva, a ak mali v pláne fingovať ich spoločný útek, museli zabiť aj vášho brata.“

Zavrela oči a jej ruka mocne priľahla na moju. Mala ju drobnú, hladkú, bledú, ale pevnú. Keď otvorila oči, hľadela prázdno a otupené.

„Ale to je… čudné! Čo by z toho mali?“

„Nevieme. Ešte nie. Zatiaľ pátrajú a hľadajú, kde sa ukrýva dvojica milencov. Po čase všetko zatíchne. Tu asi vládne tradičná predstava, že niekde začnú nový život.“

„Aj jej manžel bude takto uvažovať?“

„Nemyslím.“

Pozrela na čiernu škatuľku. Odložil som ju na stôl pri kresle. „Tak to je vlastne dôkaz, nie?“ Pohla sa, chcela vstať. „Mala by som to oznámiť polícii.“

„Počkajte chvíľku, Isobel.“

„Prečo by som mala čakať? Ak bol…“

„Ktosi si dal veľkú námahu, aby urobil dojem, že ušli.“

„Tak prečo ju zabili pred vašimi očami?“

„Neviem. Možno to plánovali inakšie, nevyšlo im to a museli improvizovať.“

„Ale ak môjho brata uniesli…“

„Dokážte to.“

„Nechal si tu tie injekcie.“

„Zabudol. Kúpil si iné v El Paso.“

„Ale…“

„Livingston patrí do okresu Esmerelda. Vyšetrovanie vedie šerif Fred Buckelberry.“

„Bol tu včera večer aj so svojím pomocníkom. Okolo ôsmej. Povedali mi o aute a o ich odlete. A chceli, aby som im hneď oznámila, až sa mi John ohlási. Boli… ľahostajní, ironickí, na celú situáciu hľadeli zvrchu.“ Hlavu nachýlila nabok a zamračila sa. „Vyzerá to oveľa logickejšie.“

„Čo tým myslíte?“

„Nečakala som… že by s ňou naozaj ušiel. Na to je podľa mňa veľmi rozvážny. Ja som sa mu usilovala otvoriť oči a presvedčiť ho, aby sa s tou ženou prestal stýkať. Už sa tu šírili kadejaké reči. A jemu iste nebolo jedno, či si všetko pokazí alebo nie. Toľko ho už poznám. Ale ak sem niekto prišiel… a nasilu ho odvliekol… Neznášal násilie… Nebol silák. Nikdy nikomu neublížil…“

Minulý čas. Asi si zrazu uvedomila, že používa minulý čas. Oči sa jej zaliali, ticho zaskučala, akoby ju zabolelo srdce, zošuchla sa v kresle a zvalila sa na mňa, beznádejne sa oddajúc bolesti a žiaľu. Podržal som ju. Hlavou sa opierala o moju hruď, prevracala ju zboka-nabok, vzlykala, mrnčala a podvedome prijímala tú trochu útechy, ktorú dáva fyzická blízkosť, hoci som bol pre ňu cudzí človek.

Ale ako som ju tľapkal po plieckach, zrazu zmeravela a odtrhla sa odo mňa, akoby som bol košík plný hadov. „Prepáčte,“ povedala stiesneným tichým hlasom. Celkom sa v tom kresle zošúverila. Vtedy som si všimol tmavo-tmavobelasú sýtu farbu jej očí, akú som ešte v živote nevidel. Nevýrazné vlasy, pružné biele telo, vôňa vanilky a strach pred sexom. Starostlivosť o obdivovaného brata – ušľachtilé útočište pre ženu, ktorá sa nemohla realizovať. Uvedomil som si, ako prepiato trpko hodnotila bratov vzťah k Mone, o pohlavnej stránke toho vzťahu hovorila ako o hnisajúcej rane. Preto tie posledné dva roky pokladala za skvelé. Bol to jej dvadsiaty piaty a dvadsiaty šiesty rok? Dobré miesto, kde sa dali prečkať roky vhodné na vydaj, urýchliť vysychanie štiav, všetko v mene ušľachtilého rozhodnutia. Mona Yeomanová ju nevyhnutne musela odpudzovať. Mona sa pohybovala po svete, okato vyžarujúc vedomie o svojom tele a jeho použití.

„Poznali ste Monu?“ spýtal som sa.

„Chcel, aby sme sa stýkali. Nič horšie si nemohol vymyslieť. Správala sa ku mne protektorsky, akoby som bola nejaké zaostalé dieťa. Nie… jednoducho si neviem predstaviť, že by mohla byť mŕtva. Bola tak… krikľavo živá, pán McGee.“

„Travis. Alebo Trav.“

„To je už ako tykanie a tykanie nie je moja silná stránka. Dlho si musím zvykať.“

„Navrhujem to ako pomoc – nie je to rozhodujúce. Myslel som, že nám to uľahčí vzájomný styk, Isobel.“

„Mne s ľuďmi nebýva ľahko. Asi… asi je to výchova.“

„Ako ste rástli?“

„Naši rodičia boli umelci. Otec úspešný a matka mala príjem z dedičstva. Bývali sme ďaleko, ďaleko od ľudí. Školské úlohy sme dostávali poštou. Učili nás rodičia. Cez leto sme žili v Kanade. V zime na malom bahamskom ostrove. John bol ustavične chorý. Všetci sme sa oňho strachovali. Mne zdravie vždy slúžilo. Naučila som sa… vymyslela som si hry, ktoré som sa mohla hrávať sama. Rodičia umreli pred tromi rokmi. V rozpätí dvoch mesiacov. Boli si veľmi blízki. John a ja sme sa vždy cítili mimo. A to nás zblížilo. A teraz… Čo so mnou bude! Preboha, čo len so mnou bude?!“

Vstala, prešmykla sa popri mne a prešla k stolu. Zdvihla knihu, zase ju pustila, obrátila sa a oprela o stôl. „Prečo by ho chcel niekto zabiť? Nemôžem tomu uveriť. Poznáte to, nie? Jednoducho tomu nemôžem uveriť.“

„A o Mone?“

„Á-áno, tomu sa skôr dá uveriť. Bola taká… rázna. Ľahko si znepriatelila ľudí. Ale John je naozaj veľmi mierny. Ledva sa vie zasmiať nejakému žartu.“

„Ako sa tí dvaja vlastne stretli?“

„Začalo sa to asi pred rokom. Yeomanovci sa zúčastnili na večierku u správcu univerzity. Pozvali aj nás. Pán Yeoman daroval škole nejaké peniaze. John sedel vedľa pani Yeomanovej. Tvárila sa, že ju zaujíma súčasná filozofia. Rozprávali sa o Heideggerovi, Broa-dovi, Ryleovi, Sartrovi, Camusovi. Patrila k tým šikovným ľuďom, ktorí vedia čo-to utrúsiť aj o veciach, o ktorých nemajú potuchy. Pred rokmi stretla Camusa v Paríži. A John je neprekonateľný, keď sa rozhovor skrútne na jeho tému. Vie hovoriť veľmi zaujato. Začala chodievať na jeho piatkový seminár Filozofia v demokracii, náramne sa o tému zaujímala, robila si podrobné poznámky a všeličo si k tomu prečítala. Tak sa to všetko začalo. Pravdaže, ten predstieraný záujem bol dobrý len ako krycí manéver. John bol pre ňu niečo nové. Vystríhala som ho. Nenáhlila sa, nesúrila ho. Zviedla ho až koncom apríla. Raz prišiel s fantastickou historkou, jachtal čosi o pokazenom aute. Potom si sem poňho chodievala. Bez najmenšej hanby. Vôbec neskrývala svoje city. Pravdaže, John sa jej nemohol ubrániť. Bola veľmi šikovná a rozhodná. Ale asi aj nudná.“

„Isobel, máte niekoho, kto by tu s vami mohol bývať? Alebo ku komu by ste mohli ísť?“

„Nie. A načo?“

„Šerifovi by ste o tom nemali telefonovať.“

„Lebo to nie je dosť dobrý dôkaz, že si tu nechal lieky?“

„Aj to je jeden dôvod. Celá akcia je… veľmi dobre zorganizovaná. Chcel by som vypátrať čo najviac. A potichu. A ak sa to roztrúbi, skončím ako robotník niekde na stavbe okresnej cesty. Nech sa Mone a vášmu bratovi stalo čokoľvek, je to len časť nejakého väčšieho podniku. Kadečo tu naokolo vrie a môže kedykoľvek vybuchnúť.“

„A čo ak môj brat potrebuje pomoc!“

Znova sa jej chytala hystéria. „Isobel, len tak ich prinútime niečo preňho podniknúť, ak dokážeme, že včera tým lietadlom neodleteli. Zatiaľ tomu každý veľmi ochotne uveril, ešte aj jej manžel. Šerif je možno trochu oportunista, ale nevidí sa mi skorumpovaný. Presvedčil som ho, aby si preveril moje tvrdenie o Moninej smrti. Ak na niečo príde, bude jasné ako facka, že ani jeden z nich nepodnikol ten predstieraný let.“

„Ale to vám potrvá dlho! Možno je niekde…“

Videl som, že sa mi nepodarí upokojiť ju. Budem ju musieť vziať so sebou. „Mal by som zájsť na to carsonské letisko. Možno sa tam dá niečo vyňuchať. Chcete dopraviť späť svoje auto, nie? Čo keby ste išli hneď so mnou?“

Po krátkom rozmýšľaní rozhodne prikývla. „Počkajte, len sa preoblečiem.“

Prv než zamkla byt, dal som si ukázať, kde držia auto. Prístrešok bol vzadu, bokom od kuchyne. Za zadnými záhradkami viedla cesta. Bočné múry prístreška boli vysoké. Ak niekto na Johna Webba čakal, alebo ak vošiel za ním, keď bol doma v pondelok popoludní, nebol to nijaký kumšt zobrať ho, zviazať a odviezť. Nepovedal som jej, že ho mohli udrieť po hlave, skôr ako ho strčili do auta. A v tom šírom, pustom zbrázdenom teréne bolo tisíce miest, kde ho mohli skryť bez problémov.

Skontrolovala, či má kľúče od auta pri sebe, a zamkla. Preobliekla sa do sivej sukne z riedkeho úpletu. Trochu na nej visela. Mala žltú bavlnenú blúzku a vzala si aj sveter. V ruke držala kabelku z tmavosivej kože, ošúchanú a solídnu, akoby patrila nejakej starej panej. Na nohy si natiahla nylonky a čierne lesklé mokasíny. A založila si obrovské slnečné okuliare, takmer čierne. Takto so zakrytými očami jej tvár vyzerala celkom bez výrazu a drobnejšia ako predtým.

Nasmerovala ma do mesta a povedala mi, kde sa mám obrátiť. Sedela vzpriamená, neprítomná, kabelku mala v lone, ruky na rukoviatke. Násilie zanecháva takéto zraniteľné obete.

„Kde na tých Bahamách?“

„Čože? Ach, asi to nepoznáte. Ostrov je iba pol druha kilometra dlhý a asi tristo metrov široký. Neďaleko Old Mallet Cay.“

„Južne od Joulterov. Naplavenina kúsok od Tongue of the Ocean. Sú tam veľmi zákerné miesta. Množstvo koralových výbežkov.“

„Tak vy to poznáte!“ Hlas jej zaznel mladšie.

„Ak sa nemýlim, stojí tam starý sivý dom, ktorý búrky už riadne poznačili, a blízko šikovné neveľké chránené kotvište. Väčšina ostrova je vulkanická skala. Dom hľadí na západ.“

„To je ono!“

„Predali ste ho?“

„Nikdy sme ho nevlastnili. Otcovi ho kráľovná prenajala. Na deväťdesiatdeväť rokov. Viete, tie prenájmy sa nedajú predať. Môžu prejsť na priamych dedičov, a keď čas vyprší, vrátia sa pôvodnému majiteľovi. S Johnom sme sa ta chceli raz vrátiť.“

„Nič ste nezdedili?“

„Matka mala doživotný príjem. A popravde, nebol veľmi veľký. Otec mal veľké komplikácie s daňami. A robil fantastické investície. Keď sa to všetko vyrovnalo, dostali sme s Johnom každý čosi vyše deväťsto dolárov. Neviete si predstaviť, ako som milovala ten ostrov. Je tam aj kus pobrežia s piesočnatou plážou. Pamätám sa, ako tam bývalo krásne za mesačných nocí. Pláž vyzerala ako sneh. Všetci sme bývali opálení ako Bahamčania.“

„Vôbec nevyzeráte, že ste boli niekedy na slnku.“

„Ako decko som si ho až priveľa užila. Teraz mám alergické pery. Spuchnú mi a bolestivo popukajú. Nič úžasnejšie si ani neviem predstaviť, ako ležať na slnku a pražiť sa, kým sa ostatný svet celkom nestratí z vedomia.“

„Kedy ste to skúšali naposledy?“

„Pred rokmi.“

„Už vynašli všeličo. Hotové zázraky chémie. Existuje krém, ktorý neprepustí nijaký lúč.“

„Naozaj?“

„Je to zaručené.“

„Mohli by ste mi taký obstarať? Viete, ako sa volá?“

„Pravdaže.“

„Možno sa vám to vidí… strelené. Ale… ak máte pravdu… ak sa Johnovi stalo niečo strašné, ľahšie to prežijem, ak sa budem niekde ďaleko opekať až do úmoru a zabudnutia. Akoby som užila drogy. Pán McGee, kedy ste naposledy videli ten dom?“

„Pred dvoma rokmi na jar.“

„Boli ste na brehu?“

„Nie. Ale obzrel som si ho ďalekohľadom. Celý je zadebnený. Vyzerá v poriadku.“

„Na bývanie by sa to asi muselo poriadne vynoviť, vyčistiť potrubia a cisterny a vôbec. A koľko radosti sme zažili s naším starým pevným člnom! Štyri hodiny na New Providence, a vždy to bolo dobrodružstvo. Vystihnúť vietor, počasie a vyraziť hneď za brieždenia.“

Keď o tom rozprávala, hlas jej znel ľahko, modulovane, uvoľnila sa. Vzal som to na vedomie, čím viac o nej budem vedieť, tým ľahšie ju upokojím.

Dlhými klopenými zákrutami som nabral výšku, priesmykom som sa preškriabal cez pohorie a zvoľna som klesal na náhornú plošinu medzi ohradené pozemky, kde rástla tuhá sivozelená tráva, a voľné plochy so šalviovými kríkmi a kaktusmi. Bola to štátna cesta 202, menej používaná ako cesta 100, trochu užšia a staršia. Prechádzala okolo niekoľkých miest španielskeho štýlu a vyhýbala sa starým úzkym mestským uličkám vydláždeným mačacími hlavami, ktoré sa ťahali popri múroch; novú cestu lemovali kaviarne, garáže a malé cintoríny áut, zväčša ťažko poškodených.

Ako sme sa blížili ku Carsonu, v diaľke vystupovali vrchy, ktoré som si všimol pri prílete, vzdialenosť ich sfarbovala do purpurova a vo vyšších polohách boli zabielené pásmi snehu v kaňonoch. Letisko ležalo na severnej strane mesta. Letisková budova bola nová, neveľká, celá z bieleho umelého kameňa a z farebných sklených tabiel. Po oboch stranách budovy sa rozkladali voľné parkoviská. Asi päťsto metrov od budovy stál ošarpaný, slnkom večne rozpálený hangár a pri ňom bol priestor vymedzený súkromným letom s dvadsiatkou malých, lesklých lietadiel, zoradených v pravidelnom šíku na zaprášenej betónovej ploche. Na dvoch parkoviskách bolo zo štyridsať áut. Malé krémovo-červené lietadlo sa práve chystalo pristáť.

Prišli sme ta o štvrť na jednu. „Naše auto nevidím,“ povedala.

„Čo máte?“

„Tmavočervené DeSoto. Neviem, ktorý ročník. Postaršie. Nie, nikde tu nie je. Ale podľa šerifa tu malo byť. Ktovie, či John mohol…“

„Uvidí sa, čo zistíme,“ povedal som a zaparkovali sme. Zo slnečnej páľavy sme prešli do klimatizovaného chladu budovy. Hneď za dverami stál muž. Mal šoférsku čiapku, veľké brucho, hasnúci zvyšok cigary, oči ako drobné sivé skalky a tváril sa náramne dôležito.

Už som okolo neho prechádzal ďalej, ale obrátil som sa, zastal pri ňom. „Prepáčte. Mám odtiaľto odviezť auto, staršie tmavočervené DeSoto. Nechali ho tu včera alebo predvčerom. Neviete o ňom niečo?“

Prezrel si ma od hlavy po päty a presunul cigaru z jedného kútika úst do druhého. „Už ho vzali, pane.“

„Ako prosím?“

„Ako vravím. Prihákovali si ho a odtiahli. Okolo desiatej dnes predpoludním. Bola to mestská služba, takže asi ho odviezli k ostatným, čo boli zle zaparkované, alebo čo našli ukradnuté.“

Znepokojilo ju to. Zasypala ma otázkami, na ktoré som jej nevedel odpovedať. Vhodil som peniaze do telefónneho prístroja a ona zatiaľ na mňa civela cez sklo búdky, ústa zovreté, oči zakryté tmavými okuliarmi. Centrála mestskej polície ma zapojila na muža, ktorý ma prepojil na ďalšieho, a ten mi oznámil, že z okresu ich požiadali, aby auto vyhľadali a odtiahli. „Podľa mňa si niečo chcú prešetriť,“ povedal, „lebo z tej žiadosti sa dalo vyrozumieť, aby sme sa ničoho nedotýkali, tak sme s tou mestskou odťahovacou službou poslali chlapíka, aby do ničoho nepchali prsty, keď to budú brať, a všetko zostalo nedotknuté, nech si to potom z okresu prezrú. Nič nám o tom neoznámili. Ak chcete vedieť, kedy budete mať auto k dispozícii, obráťte sa na šerifov úrad.“

Otvoril som dvere, vyšiel z búdky a všetko zopakoval Isobel.

„Čo to znamená?“ spýtala sa. „Prečo by to robili?“

„Možno sú ochotní pripustiť, že existujú dve verzie prípadu. Včera večer som šerifovi pred Yeomanom medziiným odporúčal, aby to urobili. Tak sa do toho pustil. Ale tam nič nenájdu. Odtlačky prstov, to je dobré do televízie. Odhadujem, že použiteľné odtlačky sa získajú z jednej zo sto pušiek a z každého dvadsiateho auta. Človek si rukou nastaví odrazové zrkadlo a na jeho chrbte môže zostať dobrý odtlačok, ak je povrch dosť hladký. Niekedy sa nájde odtlačok palca vpredu na príručnej priehradke. Zväčša viac napovedá skutočnosť, ak celé auto je dočista vyutierané, aj volant, aj rúčky na dverách. Ak na ňom nie sú ani rozmazané alebo necelé odtlačky. To už niečo znamená.“

Vykukla na mňa sponad okuliarov, tmavú hlávku mala nachýlenú nabok. „To je čudná logika, nie? Ak s ňou neušiel, a vy vravíte, že nemohol, tak prečo to auto sem priviezol?“

„Poďme sa niekam najesť.“

V kúte bol pult s občerstvením. Keď sme si objednali, nechal som ju tam sedieť a šiel som si prezrieť letový poriadok. Západné linky mali o štvrť na dve odlet do El Pasa s medzipristátím. Lietadlo prilietalo zo severu, kde malo tri zastávky. Spoj bol plánovaný aj nadnes.

Zblízka bol predavač leteniek pristarý na svoj mladistvý účes.

„Na linke dve lomeno tri bude dnes tá istá posádka ako včera?“

„Neviem. Prečo?“

„Je to možné?“

„Asi hej. Do toho ich komplikovaného rotačného systému sa ja nerozumiem.“

„Príde posádka sem do budovy?“

„Stoja len zo päť minút. Letia načas. Mali by tu byť o jedna desať.“

Vrátil som sa k svojmu chladnúcemu hamburgeru. Povedal som jej, čo mám v úmysle. Ľutoval som, že som si doma od nej nevypýtal bratovu fotografiu. Zo sivej kabelky vybrala peňaženku. Z jedného jej oddelenia vytiahla farebnú momentku. Ona i jej brat stáli pred školskou budovou, usmievali sa a žmúrili do slnka. Brat bol v bledom obleku a kravatu mal nakrivo. Povedala, že obrázok je asi spred roka. John Webb bol vysoký, chudý, bledý, hruď prepadnutá. Vlasy mal čierne, strapaté. Úsmev príjemný. Nevyzeral ako muž, o ktorého by mohla mať Mona záujem. Vyzeral neisto a vyžarovala z neho úzkostlivá ochota vyhovieť. No človek nikdy nevie. Možno po Cubovi a Jassovi mala mocných mužov už dosť.

Dvojmotorové lietadlo pristálo s niekoľkominútovým predstihom. Traja-štyria pasažieri mali vystúpiť, traja-štyria sa chystali nasadnúť. Pred krídlo k dverám prisunuli schodíky. Vystúpil som za pasažiermi. Stewardka sa s úsmevom načiahla po mojej letenke. Úsmev bol navyknutý. Rovnošatu mala námorníckomodrú s ružovým. Bola to cukríková plavovláska, sukňa sa na nej trochu napínala, pery sa jej zarosili potom z páľavy na zemi.

„Nie som pasažier,“ povedal som. „Len som sa chcel spýtať, či ste včera mali službu na tejto linke.“

„Prosím, pane?“

Ukázal som jej fotografiu. „Pamätáte sa na tohto muža? Vysoký, tmavý, chudý. Bol s urastenou plavovláskou. Obaja mali tmavé okuliare. Tu nastúpili a leteli až na konečnú.“

„Áno, pamätám sa na tú dvojicu.“

„Bol to tento muž?“

„Neviem. Vidí sa mi, že ten muž vyzeral… mocnejší ako tento. Pamätám sa na nich, lebo som s nimi mala… no, nie práve starosti. Neboli sme plne obsadení. Tí dvaja si vytiahli fľašu. Nemá sa to tolerovať. Ale viete, ako to je. Pred nimi sedela stará pani. Ponosovala sa mi. Povedala, že majú sprosté reči. Umiestnila som ju inde. Nesprávali sa mimoriadne hlučne.“ Pozrela na hodinky.

„Pamätáte sa, ako boli oblečení? Alebo niečo iné vás na nich nezaujalo?“

„Ona mala belasé plátenné šaty, červené sandále na vysokých podpätkoch a veľkú červenú tašku. V nej si priniesla tú fľašku. Na neho sa tak nepamätám. Tuším tmavé nohavice a ľahkú blúzu. Mal dlhý svalnatý krk a tu pod uchom malé jazvy. Počkajte, sedeli na ľavej strane, takže tie jazvy mal na pravej strane krku. Aké zostávajú po operácii žliaz. Prepáčte, pane, ja už naozaj musím…“

„Veľmi pekne vám ďakujem. Ako sa voláte?“

„Houserová. Madeline Houserová.“

Zišiel som dolu. Schodíky odtiahli, dvere tesne zaklapli. Keď som kráčal k budove, lietadlo už rolovalo k rozjazdovej dráhe, do chrbta sa mi oprel mocný závan, ktorý ma popohnal, víril kúdoly prachu a nadvihoval gumové podložky.

Isobel čakala za dverami. Odviedol som ju ku kreslám v hale, ktoré boli obrátené k farbistému sklu a rozjazdovým dráham, sadol som si k nej a povedal jej, čo som sa dozvedel od Madeline.

Smutne pokrútila hlavou, pery sa jej oduli. „To nebol John. Nič nesedí. Na krku nemá nijaké jazvy. Nerozpráva hrubo. Kde je? Čo sa mu stalo? Oznámite polícii, čo vám povedala tá stewardka?“

„Ešte mi chvíľu nechajte ten obrázok, dobre?“

„Prosím. Mám ohlásiť, že John je nezvestný? Nepohne sa tým niečo?“

„Najprv musíme vedieť, čím chceme pohnúť.“

Udrela päsťou do operadla kresla. „Prečo tak otáľate? Teraz je to už predsa vec polície! Možno by som mala zatelefonovať do novín. Preboha, nemôžeme tu len tak sedieť!“

„Radšej, ako sa rozbehnúť všetkými smermi.“

„Možno je niekde poviazaný, celkom sám a je mu zle.“

„Lenže keď spustíme všetky sirény, Isobel, každý, kto v tom má prsty, vyhrabe si dieru, zalezie do nej a prečká tam. Musíme vedieť viac. Musíme aspoň trochu tušiť, kto je páchateľ, kto má z toho osoh, prečo to urobili. Nebola to náhoda. Iste to má nejakú logiku. Mal by som sa pozhovárať s advokátom, ktorého si najala. Nie je z tohto okresu. Je z Belasca. Ktovie, ako sa volá.“

„Ja viem. Počkajte. Rozpamätám sa. Počula som Johna, ako ho spomenul v telefonickom rozhovore s Monou. Začínalo sa to na M. Také talianske meno. Mazzari. Áno. Tak sa volá.“

„Kde je Belasco?“

„Nie ďaleko odtiaľto. Myslím, že ešte tridsať kilometrov na východ.“

 

Do Belasca sme prišli dvadsať minút po druhej. Mesto vyzeralo o polovicu menšie ako Esmerelda a oveľa starobylejšie. Boli v ňom námestíčka so starodávnymi fontánami, maurské oblúky, misionárske kostoly, veľké riečište so slabým potokom na dne, jesenní turisti s fotoaparátmi a zaujímavá vyhliadka z pohoria Candelero. Rohan a Mazzari úradovali v starej žltej bankovej budove na hlavnom námestí. V kancelárii mi dievča povedalo, že pán Michael Mazzari je naproti na súde, a spýtalo sa, či sa s ním chcem stretnúť. Pešo sme prešli do súdnej budovy. Na chodbách bolo horúco, dusno a špinavo. Mazzari v košeli s krátkymi rukávmi stál pri vodovode na chodbe v rozhovore s dvoma mužmi. Uvádzač ho na nás upozornil. Kývol a o chvíľu k nám prišiel. Bol to počerný nízky muž s býčou šijou a rýchlym bielozubým úsmevom. Na temene začínal plešivieť. Isobel zhodnotil od členkov po pútec s otvorenosťou nepolepšiteľného a skúseného dobyvateľa.

Stisk jeho ruky bol pevný. „McGee? A slečna Webbová? Ach? Slečna Webbová? John je váš brat? Aha, už chápem. Alebo možno aj nie. Sekretárka vám prezradila, kde ma nájdete?“

„Povedal som jej, že je to súrne.“

„A je?“

„Áno, je,“ povedala Isobel rozhodne.

Ospravedlnil sa, prešiel k uvádzačovi pred dverami do súdnej siene, čosi mu povedal, potom nás odviedol do malej miestnosti hneď vedľa, zjavne to bola jedna z miestností pre svedkov – béžo-vosivá kocka so zlatistým dubovým nábytkom. Usadili sme sa pri doškriabanom stole a advokát povedal: „Je tam civilný proces. Automobilová nehoda. Nenávidím tie prekliate záležitosti. Porota sa práve dohaduje, koľko má dať môjmu klientovi. Možno mám voľných päť minút a možno aj dve hodiny, podľa toho, koľko im to potrvá. S akou súrnou vecou ste prišli? Predpokladám, že to súvisí s Monou Yeomanovou.“

„Včera popoludní ju zavraždili,“ povedal som.

Vyzeral, akoby ho ťažko mohlo niečo vyviesť z miery, ale toto ho vyviedlo. Ohromený sa pochybovačne spýtal: „Počkajte, počkajte. Také niečo nemôže zatušovať ani starý Jass. A ja som nič nepočul.“

„Malo to vyzerať, že ušla s Johnom Webbom. Mŕtvola sa stratila. Aj Webb je preč. Podobná dvojica včera odletela z Carsona.“

„Možno to bola Mona a John Webb.“

Isobel chcela protestovať. Utíšil som ju a Mazzarimu som zhrnul všetky skutočnosti – výstrel z ďalekonosnej pušky, Monin smrteľný pád, škatuľka s inzulínovými injekciami, stewardkin postreh, policajný odvoz Webbovho auta.

Zľahka zahvízdal. „To je paráda! Nech sa tu nezjavíte, pán McGee, bolo by im to vyšlo. Prepáčte mi hrubé žartovanie, slečna, ale oni sami vnukli ten nápad na útek. Boli do seba celí diví. Nemala pokoja, kým ma do toho nezatiahla, aspoň pokiaľ išlo o peniaze.“

„Mala pravdu, keď tvrdila, že ju Jasper Yeoman okradol?“

Uprel na mňa pohľad. „Koho vlastne mám zastupovať?“

„Monu nie. Je mŕtva.“

„A vy s tým čo máte, pán McGee?“

„Vyriešiť jej problém zákonnými prostriedkami by si bolo vyžiadalo priveľa času. A ešte to nebolo isté. Nazdávala sa, že na niečo prídem a celý proces podstatne skrátim. Zaplatila mi cestu sem. Ale mne sa to akosi nevidelo.“

„Tak teraz zastupujem vás?“

„Hocikoho z nás dvoch, kto to potrebuje. Za predpokladu, že… nie ste s niekým spaktovaný.“

To ho podráždilo. „Spýtali ste sa, prosím. Nie som s nikým spaktovaný. To by som bol oveľa bohatší. Nebabral by som sa s takýmito nanič procesmi. Som nezávislý chudák, ale náramne si na tom zakladám, ak vám ide o to. Dostali by ste sa ďalej, keby ste si najali niekoho, kto má prehľad v tejto oblasti. Mona prišla za mnou, lebo mám povesť nezávislého advokáta. Kašlem na vrchnosť. Chvalabohu, nikdy ma nezvolia do verejnej funkcie.“

„Takže advokáta už máme. Prvá otázka, pán Mazzari…“

„Mike.“

„Som Travis. Toto je Isobel. Mike, ukradol Jass ten majetok?“

„Ukradnúť nie je výstižný výraz. Zobral ho z jej vrecka a vložil si ho do svojho. Ale aj armáde revízorov by trvalo dva roky, kým by to dokázali. Nebolo to násilné ani nič, čo by klalo oči. Boli to obratné nevýhodné obchody, zbavovanie sa dobrého majetku, jeho odpredaj cez nastrčené firmy a potom spätná kúpa za bagateľ. Pri šikovnom zaobchádzaní ten majetok mohol mať dnes hodnotu piatich miliónov. Ale vyparil sa už pred niekoľkými rokmi.“

„A zažalovať by sa to nedalo?“

„Nemyslím, že by ste zohnali nejaký dôkaz o falšovaní. Jass patril k starému typu sekáčov. Uhovoril vás sladkými rečami, alebo vás dostal fígľom. A každý vedel, že tomu dievčaťu nikdy nič nebude chýbať. Keď chcel, vedel privábiť aj vtáčika zo stromu. Bol známy ako ostrý chlap, ale čestný. Možno všetko urobil len pre zjednodušenie, iba si poukladal všetky tromfy tak, aby mal v nich prehľad, zbavil sa všetkých zákonných obmedzení, ktoré mu štýlove nesedeli. A potom, tunajšia kultúra je ešte presiaknutá feudalizmom. Žena je otrokyňa. S prelietavou ženou, ktorá disponuje vlastnými peniazmi, sa ťažko robia poriadky. Dostať to na súd by bol tvrdý oriešok. Išlo by to na dlhé lakte a stálo by to veľa peňazí. Odkladali by to. Načo šparchať do niečoho, čo vyzerá celkom dobre? Rozumiete. Ale je to pravda, ten majetok poprehadzoval, už sa v tom ani čert nevyzná.“

„Mal ťažkosti?“

„Hm, mal veľké ťažkosti. Zjavne si musel niečo zohnať a ten majetok mal poruke. Súčasne rozbehol veľa akcií a akosi mu nevychádzali. Nafta, dobytok, umelé hmoty, nákladná doprava, menšia letecká linka. Zo studní pumpoval slanú vodu, dobytok mu zmrzol. Dostal sa do súdneho sporu pri získavaní povolenia na výrobu umelých hmôt. Pri nákladnej doprave sa doňho obuli odbory a rýchlo za sebou sa mu zrútili tri lietadlá. Peniaze mu mizli ako sneh za hustého dažďa.“

„Všetky tie podniky riadil sám?“

„Nie. Úzko s ním spolupracoval istý právnik. Už je mŕtvy. Tom Claymount. Veľká podšívka. A potom je tu ešte jeden chlap, ten bol Jassovým spoločníkom v celom rade akcií. Wally Rupert. Je jasné ako facka, že Wally by vedel, odkiaľ Jass čerpal prostriedky.“

„Mike, natíska sa mi otázka. Vzhľadom na tie finančné machinácie ako by podľa vás prebehlo dedičské pokračovanie, keby bola Mona dokázateľne mŕtva? Keby bola napríklad havarovala?“

„Zaujímavé. Porozmýšľajme. Štátny dôchodkový úrad má všetky doklady spred dvadsiatich rokov. Iste by im šliapali na päty, aby si mohli ešte niečo uchmatnúť z Foxovho majetku. Ona bola jediná dedička. Mohli by položiť veľmi nepríjemné otázky. Kde sa to všetko podelo, chlapci? Myslím, že by sa Jass Yeoman poriadne zapotil. Majú na to dosť ľudí, aby sa v tom rýpali, a nie sú takí uznanliví ako tunajšie úrady. Aj keby sa ten majetok nebol o nič zväčšil, robili by si nárok na niekoľko stotisíc dolárov. Čo sa s tým majetkom vlastne stalo? Možno by Jass získal od miestneho súdu dobrozdanie aj s pečiatkou, no tak či tak, ťažko by na tú otázku odpovedal.“

„Dobre, a čo by sa stalo, keby sa navždy stratila?“

„Bez stopy? Sedem rokov by mali federáli zviazané ruky. Potom by museli podniknúť kroky, aby ju vyhlásili za mŕtvu, a až potom by mohli siahnuť za svojím podielom z majetku, ktorý už neexistuje.“

„Niekto potreboval, aby zmizla. Jass?“

„Nemyslím. Neviem. Nevidí sa mi to. Ten spôsob, ako sa to stalo. Jass je tvrdý chlap, ale toto nie je jeho štýl.“

„Mohol ju niekto tak nenávidieť, že túžil po jej smrti? Myslíte, že držala niekoho v šachu?“

Potriasol hlavou. „Nepravdepodobné. Neviem si ju predstaviť mŕtvu. V tej žene nebolo zlomyseľnosti. Vyzerala ako zrelá žena, ale citovo bola nedospelá. Snívala o Johnovi Webbovi ako mladé dievčatko. Bol to pekný, romantický vzťah.“

Isobel si strhla z očí okuliare. „Ako to môžete povedať?! Bola to lacná primitívna falošná radodajka!“

Mazzari pozrel na ňu trochu začudovaný. „Hovoríme o tej istej žene?“

„Možno vás i môjho brata oblafla, ale mňa nie. Toľko vám môžem povedať. Za nohavicami bola divá, to bol jej problém.“

„Isobel, zlatko,“ povedal jemne. „Je to váš veľký brat a jediný príbuzný. Prirodzene, že si chránite svoje hniezdo. Ale verte mi, Mona bola zaľúbená ako školáčka. Jass tomu rozumel. A Jass vedel aj to, že skôr či neskôr sa z toho dostane, a keď ju to prejde, bude chcieť mať všetko po starom, aby jej milý muž-otecko nad všetkým bdel, aby zase mala svoje miesto v spoločnosti. Vedel dobre, že s vaším bratom nemôže zostať natrvalo. Obaja boli rojkovia. Obaja boli fajn, na úrovni, no v skutočnosti ešte nie celkom dospelí. Jass nad tým trochu prižmuroval oči, napokon je od nej o dvadsaťšesť rokov starší. Mona bola úprimná. Chcela slobodu. Chcela trochu zo svojich peňazí. Chcela sa vydať za vášho brata.“

„Chcela sa s ním len a len vyspať!“

„Čo je veľmi prirodzený dôsledok romantickej lásky, zlatko.“

„Prestaňte ma volať zlatko!“

„Poviem vám to takto, slečna Webbová. Ak tomu nerozumiete, prestaňte do toho kafrať.“

„Čo tým chcete povedať?“

Milo vykrivil ústa do lenivého úškrnu. „Ľudia, čo cenzurujú knihy, sú zväčša nevzdelanci.“

Pochopila ihneď a dokonale. Chcela odísť v rozhorčení, ale skôr to vyzeralo ako útek. Buchla dverami.

„Stratil som už viac klientov,“ povedal Mazzari.

„To ju prejde.“

„Naschvál som jej vyrazil dych. Slepého alebo hluchého by som pre ich telesné chyby nepodpichoval. Ale ona je taká prieberčivá netýkavka, že kým si ju získate, bude na tie radosti už stará. Celoživotný cieľ. Veľmi zlé. A o nič ľahšie to nebude mať, keď sa bude musieť vyrovnať s bratovou smrťou. A ak ste ma tu nekŕmili rozprávkami, tak už medzi živými asi nie je.“

„Asi nie.“

„A vaša slečna Webbová to nebude mať ľahké. Neurotici a sexuálni mrzáci to znášajú najhoršie.“

„Myslím, že to postupne a po troche začne pripúšťať. Možno to zvládne celkom dobre. Každý z nás je psychológ amatér. Veľký obdiv k bratovi. Lenže koľko rozhorčenia sa do toho obdivu zamiešalo? Ale to nie je moja starosť. Vôbec to nie sú moje starosti. Mal by som sa vrátiť, odkiaľ som prišiel.“

„Ale vás to nahnevalo, nie?“

„Hej. Nahnevalo. A tí blázni si ešte myslia, že som si to vymyslel. Mohli by ste mi v krátkosti predstaviť toho Buckelberryho?“

„Fred je v poriadku. V škole sa venoval atletike. Usilovný študent. Veľmi pekná a veľmi ambiciózna žena. Dve deti. Diplomová práca o policajných metódach a postupoch. Ale natrvalo nemieni zostať šerifom.“

„Chce sa stať politickým prominentom?“

„Nie. V okrese Esmerelda sa nachádza slušná kôpka peňazí. Často sa o ne obtrie. A vie, ako na to. Má zmysel pre podnikanie. Svoju prácu si zastane, ale nevystúpi proti peniazom, ktoré by mohli byť dôležité pre jeho budúcnosť. Má oči otvorené!“

„Myslíte, Mike, že by za tým všetkým mohol byť Jass Yeoman? Napokon tým, že si najala vás a že skúšala najať si mňa, usilovala sa mu vlastne škodiť.“

„Pretože to bolo vážne? Tvárila sa tak. Predstavovala si, ako stojí v súdnej sieni, ukazuje na Jassa, obžalúva ho, a videla sa, ako jachá k zapadajúcemu slnku s milión dolármi v ruke a s milovaným profesorom po boku. Keď som hľadal koreň jej ťažkostí, musel som tú hru hrať hravo. Vedela urobiť Jassovi zo života peklo, trhala si vlasy, všetko rozbíjala, revala naňho. On to jednoducho strpel, a o pár dní si už vybehli na jeho starý ranč, jazdili, plávali, zabávali sa, opíjali, prezreli si jazdecké kone, ktoré tam chová, jedno s druhým, až ju dostal rovno do postele. Po návrate domov bola úprimne pobúrená sama nad sebou, prisahala, že sa to už nikdy nestane, až sa na to zabudlo. Mona verila tomu, čomu chcela veriť, ale Jass bol jej skutočnosťou. Jej otcom, priateľom a milencom. Ostatné bola iba hra, ktorou si krátila chvíľu. Jass vedel, že to nevydrží. Ale kým musel čakať, žrali ho mrle. Mohol zahnať Johna Webba na koniec sveta, ale tým by sa z neho stal mučeník a bol by pre Monu ešte príťažlivejší. Podľa mňa bol by ju na mesiac-dva Webbovi prepustil, keby mu to bola navrhla. Lenže Mona a Webb si idealizovali svoj vzťah. Hovorili, že je to láska na život a na smrť. A taká dvojmesačná dohoda by ju bola znehodnotila. Jass ju nechcel pustiť zo svojich rúk – ani kvôli nej, ani kvôli sebe. Ktovie, s akým zámerom si ju pred deviatimi rokmi bral. Ale vypálilo to inak. To sa stáva; človek mieni, pánboh mení. Všeličo mi porozprávala. Videl som do toho. Keby bola vládala, najradšej by bola Jassa zničila, patrilo to do jej vybájených predstáv, ale neskôr by jej to bolo zlomilo srdce.“

„A mohla pritom zasiahnuť aj niekoho iného?“

„Keby sa jej to bolo podarilo?“ Pokrčil plecami. „Claymount je mŕtvy. Ten starý sudca takisto. Možno by to trochu podrazilo nohy Wallymu Rupertovi, lebo keby to naozaj dôkladne preskúmali, zistili by, že aj on má v tom prsty.“

Na dvere zaklopal uvádzač a otvoril ich. „Nech sa páči,“ povedal.

„Ďakujem, Harry. Travis, ak sa ešte chcete rozprávať s Buckel-berrym, alebo ak chcete, aby som bol pri tom, môžem to zariadiť.“

„Ďakujem, poradím si.“

„Ohláste sa,“ povedal a ponáhľal sa von, prehadzujúc si cez plecia úradný plášť.

Isobel som našiel pri vodovode, stále tesne pri stene, ale neopierala sa o ňu, bradu mala vystrčenú, tmavé okuliare na očiach.

Napil som sa, vystrel, utrel si ústa a povedal som: „Celkom sa mi páči ten zádrapčivý chlapík.“

„Vy ničomník,“ povedala. „Zaplatila vám cestu sem. O čom ste sa tam zhovárali? Spievali ste na tú kurvu ódy?“

„Drahá Isobel, nemali by ste hovoriť hrubo. Nejde vám to. Pripomínate mi dievčatko, ktoré sa chce vo sviatočných šatočkách hádzať blatom.“

„Nerobte sa zaujímavým. Vyprovokovali ste ma tou svojou po-ondiatou sentimentalitou. Mazzari je obyčajný chlap s nevymytou hubou. Prišli ste sem, aby ste sa za peniaze pokúsili pracovať pre pani Yeomanovú, nie? Teraz je mŕtva. Myslím, že rozumiem, prečo sa tak ošívate rozhýbať veci okolo môjho zmiznutého brata. Pokazili by ste si tým možnosť podvodne od niekoho vyškriabať peniaze. Vymysleli ste si s Mazzarim, ako sa pustiť do vydierania a zostať pritom pekne v závetrí?“

„Čo ste tam s nami nezostali, Isobel, boli by sme vás museli pribrať.“

Dupla nohou. „Trvám na tom, aby ste už aj podnikli niečo oficiálne!“

„No, ak vykročíte, nasadneme do môjho auta, zavezieme sa do Esmereldy a tam to šerifovi Fredovi Buckelberrymu vyklopíme, ak dovolíte.“

„Ale… myslela som…“

„Poďme, drahá slečna Webbová. A trochu sa učte poznávať životné fakty.“

„Ach, vy ste vo všetkom tak odporne sebaistý!“

 

Do šerifovho úradu v súdnej budove okresu Esmerelda sme dorazili päť minúť po piatej. Šerif tam nebol. Službukonajúci nám povedal, že má prísť každú chvíľu. Sadli sme si na chodbe na lavicu, že ho počkáme. Asi po piatich minútach sa už hrnul ako veľká voda a v pätách mu kráčal pokorne sa tváriaci mladý muž v tmavých okuliaroch a bledobelasom bavlnenom obleku. Keď nás Buckelberry zbadal, strmo zastal, len-len že mladý muž doňho nebuchol. „McGee,“ povedal šerif. „Slečna Webbová.“ Pohľadom nenápadne skontroloval chodbu od jedného konca po druhý a povedal: „Poďte dnu.“

Šli sme za ním cez preplnené úradné miestnosti do zadnej kancelárie. Jeden z úradníkov k nemu priskočil so zväzkom listín, ale Buckelberry ho kývnutím ruky odohnal. Voviedol nás dnu a zatvoril dvere. V kancelárii mal modrý koberec, modré záclony, biele steny, sivý oceľový nábytok.

Prešiel k stolu, stisol gombík na doske telefónneho prístroja a oznámil: „Nevyrušovať.“ Uvoľnil spoj a povedal: „Slečna Isobel Webbová, pán Travis McGee. Poručík Tompkins. Z ústredia kriminálnej polície určený pre túto oblasť. Sadnite si, prosím. Zjavne mi chcete niečo povedať, alebo sa ma chcete niečo spýtať, inakšie by ste tu neboli. Ale najprv budem hovoriť ja. Možno nám to ušetrí trochu času. Práve sme sa vrátili z nemocnice. Z patologického laboratória. Dnes popoludní našiel pátrací oddiel na kameni neďaleko chaty, asi dva metre od miesta, kde podľa vás padla, zoschnutý útržok tkaniva. Patológovia zistili, že pochádza z pľúc. V zápisoch nemocnice majú krvnú skupinu pani Yeomanovej. Porovnali sme si to. Okrem toho Webbovo auto zaparkovali na letisku v pondelok medzi polnocou a druhou hodinou rannou. Mám telefonickú správu od technikov, ktorých poručík Tompkins poslal do Garsonu, aby auto prezreli. Všetko dočista vyutierané. Nijaké nápadné škvrny. Vysali sme ho, ale podľa mňa sa toho beztak veľa nedozvieme.“

Zahľadel sa na mňa vyzývavo a bolo mi jasné, že sa mi nejde ani ospravedlniť, ani mi nepoďakuje.

Nadstavil som mu druhé líce. „Pekná práca, šerif. V krátkosti vám poviem, čo máme na srdci. John Webb bol cukrovkár. Inzulínové injekcie si nechal doma. Držal ich v tej istej priehradke, kde mal toaletné potreby. Tie sú preč. Zhováral som sa so stewardkou, ktorá mala včera službu v tom lietadle. Dvojica, čo nastúpila, počas letu pila a hrubo rozprávala. Chlap mal na pravej strane šije nápadné jazvy. John Webb nijaké nemá. Dvojica sa len zhruba ponášala na pani Yeomanovú a pána Webba. Žena mala bavlnené bledomodré šaty, červené sandále na vysokých podpätkoch a v ruke červenú tašku. Chlap bol oblečený v čiernych nohaviciach a ľahkej športovej blúze. Stewardka sa volá Madeline Houserová. Môžete to dostať od nej aj na písme.“

„Vám sa akosi žiada pchať do toho nos, McGee.“

„Pchať do toho nos!“ Isobel zalapala dych.

„Šerif, viezol som slečnu Webbovú po to auto. Sám ste jej povedali, kde je. Nebolo tam. Niečo sme si tam zajedli. Uvedomil som si, že práve má prísť to lietadlo. Povedal som si, že u stewardky si overím radšej hneď, kým má všetko v čerstvej pamäti, či to boli naozaj oni. Ak by ste sa k nej tri-štyri dni nedostali, ktovie, koľko by si pamätala, a na oblečenie ženy by si iste nespomenula. Bol to momentálny nápad, šerif.“

Tompkins si odkašlal a váhavo zasiahol: „Nazdávam sa, že každá informácia… nech je z hocijakého prameňa…“

„Chcem vedieť, kde je môj brat!“ ozvala sa Isobel hlasno.

„To by som aj ja rád vedel,“ povedal Buckelberry.

„Nebudete ho hľadať?“ domáhala sa.

Prestal so zdvorilým úradným tónom. Urobil, čo mohol. Bol to dobrý policajt. Hoci som ho cez Jassa Yeomana do toho vmanévroval, bol to dobrý policajt.

„Slečna Webbová, buďte rozumná. Odišiel, alebo ho zobrali v pondelok popoludní. Je streda. Dnes ste usúdili, že neodišiel s Monou Yeomanovou. Včera celý deň ste si tým ešte boli istá. Preboha, slečna Webbová, okres Esmerelda má vyše desaťtisíc štvorcových kilometrov a v tomto ročnom období je každá, aj tá najbočnejšia mizerná cesta zjazdná. Všetkých nebožtíkov, o ktorých vieme, sme identifikovali, a nijaký neznámy sa v žiadnej nemocnici nenachádza. Dušu som vypľul, aby som dostal helikoptéru, ktorou celý deň hľadali malé biele auto pani Yeomanovej, ale zatiaľ nič. Namiesto so sto ľuďmi pracujem so šesťdesiatimi. Čo vlastne doparoma odo mňa chcete?“

Trochu sa prikrčila a zaútočila naňho. „Šerif, chcem, aby ste to zverejnili. Aby to bolo v televízii, rádiu, novinách. Chcem, aby každý vedel, že Mona je mŕtva a že môj brat je nezvestný. Aby ste vyslali pátračky… aby ho hľadali skauti… a aby Národná garda preskúmala každý centimeter tých štvorcových kilometrov.“

Oprel sa v kresle, mocné chlpaté prsty oboch rúk si zaprel do podoby stanu a zahľadel sa na ňu prižmúrenými očami. „Nútite ma, aby som k vám bol otvorený, slečna Webbová.“

„Prosím. Aspoň niečo.“

„Som presvedčený, že došlo k vražde. Ale nemám ani najmenší záchytný bod. Dokonca nemám ani telo. Nechcem vás unavovať vyratovaním, čo všetko musím najprv mať. Potvrdenie ohliadača mŕtvol, kompletný spis potvrdený štátnym zástupcom, obvinenie obžalobnej poroty. Slečna Webbová, policajtský ňuch mi vraví, že najlepšie bude ticho pokračovať v pátraní a nechať vinníka, nech už to bol ktokoľvek, v tom, že veríme v útek pani Yeomanovej a vášho brata do El Pasa. Ak začneme bubnovať na všetky bubny, celý prípad sa tak zauzlí, že ho nikdy nerozmotáme. A páchatelia zmiznú, akoby sa pod zem prepadli.“

„Takže vám je hlavné divadlo, ktoré máte zahrať, a nie bezpečnosť môjho brata!“

„Môj policajtský ňuch mi vraví, že váš brat je už mŕtvy. Keby bol živý, ocitol by sa vo veľmi zlej situácii. Podľa mňa umrel skôr ako ona.“

Zošúverila sa v kresle, chrbát ruky si pritisla na ústa a vyvalila naňho oči. „Aj keby tu bola len tisícina možnosti… nemôžete mi zabrániť, aby som to nedala do novín.“

„Dajte, slečna Webbová. Oni si to u mňa najprv preveria. To máme zabehané. Oznámim im, že pani Yeomanová a váš brat spolu ušli. To isté sa o hodinu chystám povedať Jassovi Yeomanovi. Ubezpečím ho, že sme si to preverili a že je to tak, ako sme si mysleli. Možno rozvírite nejaké reči, slečna Webbová, ale nič vám z toho neuverejnia.“

„Pán McGee pôjde so mnou a potvrdí to.“

Buckelberry blysol na mňa pohľadom a povedal: „Spýtajte sa ho.“

Obrátila sa na mňa. Smutne som pokrútil hlavou.

„Prekliaty prašivec,“ zašepkala.

„Drahá Isobel, to sú tie spomínané životné fakty. Myslím, že viem, aké kroky ide šerif Buckelberry teraz podniknúť. Vypočujme si ho.“

„Idem prečesať tento kraj a zistím vysokých, tmavých, chudých mužov, ktorí majú jazvy na pravej strane šije, slečna, takisto nájdeme všetky prsnaté plavovlásky, ktoré majú bavlnené belasé šaty a červené sandále. Aj keď mi medzitým niekoľko vecí ujde, potom ich dohoním, ale na tých ľudí si dám bacha; aspoň jedného nájdem. A tak s ním zakrútim, že ma bude na kolenách prosiť, aby mi mohol všetko podrobne vyrozprávať. Ak by som postupoval podľa vás, možno by sa sem nikdy v živote nevrátili. A radšej mať jedného z nich ako desaťtisíc skautov, čo budú brúsiť krížom-krážom po krajine. Preverím každú ťažkú ďalekonosnú pušku v tejto oblasti. Zajtra pošlem dvoch podkutých Indiánov na tie skaliská severne nad chatou. Dám si urobiť rozbor, akú výbušninu použili pri tej zátarase cesty a odkiaľ pochádza.“

„Kde je môj brat?!“ vykríkla.

Vzdychol, otvoril kovovú priehradku stola, do pohára nalial trochu whisky a prešiel k nej.

„Ja nepijem!“

„Preboha, dievča, nie sme na koktailovom večierku. Toto je liek. Vlejte to do seba!“

Chytila pohár, bokom zaškúlila na mňa a vypila. Zalapala dych a rozkašlala sa.

„Čo môžem urobiť?“ spýtal som sa šerifa.

„Skúste ju upokojiť.“

„A okrem toho?“

„Okrem toho nič, držte sa bokom.“

„Prečo to nepoviete Jassovi?“

„Lebo šialený chlap mi rovnako nepomôže ako rozčúlená ženská.“

Isobel rozhodila ruky zaťaté v päsť. Vykrivila tvár a skríkla: „NÁJDITE MÔJHO BRATA!“

„Ach panebože!“ povedal Buckelberry. Bez klobúka vyzeral čudne, čeľuste mal také široké, že hlava robila dojem trojuholníka, na temene mu šla takmer do špica, „Čo mám robiť?“ Tváril sa, akoby najradšej zložil hlavu na stôl a rozplakal sa.

Skúsil som to z inej strany. „S ňou sa rozumne ťažko dohovoríte, šerif,“ povedal som. „Je to pravá intelektuálka. A citlivka. S bratom sa dostala do nezdravého symbiotického vzťahu. Má dvadsaťšesť rokov, a preto sa zdá dospelá. Ale vidíte sám. To sú detské záchvaty šialenstva. Má obmedzený kontakt so skutočnosťou. Veľmi nevyvážená osobnosť, táto vec ju skôr či neskôr dostane do cvokárne, najjednoduchšie by bolo zakročiť ihneď. Vy na to máte právo, nie? Poručík a ja dosvedčíme, že sa správa ako nebezpečný šialenec. Naozaj, šerif, buďte taký láskavý, aj ja by som sa cítil istejšie. Niekto si myslí, že ten fingovaný útek stačí, aj keď som bol svedkom jej smrti. Ale ak vyjde najavo, že to nestačí, začnú naprávať chyby, a možno jedna z nich bola nechať ma nažive. Takže pre každého, aj pre jej brata by bolo najlepšie, keby ste ju mohli niekam zašiť a chvíľu ju držať na uspávacích práškoch.“

Videl, že som pritom žmurkol. Ona to nemohla zbadať. Povedal: „Celkom dobrý nápad, McGee. Prekvapili ste ma. Slečna Webbová, v Piňon Springs sa o vás perfektne postarajú.“

Zopár okamihov sa mi videlo, že to prestrelil. Rýchlo, nepríčetne krútila hlavou, ako behala pohľadom po nás troch, preskakujúc z jedného na druhého, a v jej zvláštnych belasých očiach sa mihol záblesk ozajstného šialenstva. Dlaňami mocne zovrela operadla kresla a tak potom sedela, oči zavreté, brada pritisnutá k hrudi. Veľmi zhlboka, hlasno dýchala, okrúhle prsia sa jej dvíhali pod blúzkou zo žltej bavlny. Po chvíli sa dýchanie zmiernilo, ruky uvoľnili. Akosi nasilu zdvihla hlavu. Pozrela na Buckelberryho a ticho, ovládane prehovorila: „Je len prirodzené, že mi bratov osud leží na srdci.“

„To chápem, slečna.“

„Zrejme viete o týchto veciach viac ako ja, šerif. Len jedno vás prosím. Zvážte to. Yeomanova žena je mŕtva. Pre ňu už nemôžete urobiť nič. Nevieme, či môj brat je mŕtvy. Nazdávam sa, že by ste sa tým mali zaoberať najprv. Odvliekli ho z domu. Únos sa pokladá za prečin v celých Štátoch.“

„Nemáme dôkaz, že ho uniesli. Iba podozrenie.“

„Ak mi dáte slovo, že sa najprv pousilujete nájsť môjho brata, sľubujem, že… sa budem ovládať.“

„Máte moje slovo.“

Chytila kabelku, vstala pomaly, placho, akoby sa chystala ujsť. „Mohol by ma pán McGee odviezť domov?“

„Ak budeme niečo vedieť, hneď sa s vami spojíme, slečna.“

Vyšiel som s ňou. Tackavo sa o mňa opierala, neisto kráčala k východu, no zrazu zastala, oprela sa o stenu, hlava sklonená, oči zatvorené, znovu ťažký dych.

„Je to v poriadku,“ povedal som.

So stále zatvorenými očami povedala: „Treba si zvyknúť na vedomie, že človek nič neznamená.“

„Prosím?“

„Pozrieť pravde do očí je priveľmi kruté.“ Pozrela na mňa vážne. „Potom viete, že otec bol kĺzký ako úhor a ako umelec celkom podradný, že mama bola veľmi hlúpa, potom viete, že brat učil priemerne, ako človek nebol nič zvláštne, vôbec v ničom nevynikal. Človek si uvedomí, že míňa podaromnici čas, rozptyľuje sa na všetky strany a skrýva sa v treťoradej inštitúcii kdesi panubohu za chrbtom. Tak načo by si šerif alebo hocikto iný robil starosti, alebo bral ohľad? Oveľa ľahšie sa žije s ilúziami, Travis. Zlatí rodičia, ušľachtilý brat, vznešené poslanie, oddanosť. Tajomná princezná s múdrym smutným úsmevom. Ach bože, Travis, keď človek stratí ilúzie, čo mu zostane?“

„Poďme, Isobel.“

Chytil som ju za ruku a viedol k dverám. „Čo mám podľa nich robiť?“ opýtala sa. Vedel som, že nemyslí na políciu. Možno to mali byť rodičia. Alebo všetci dokopy, rodičia, brat, ľudia celého sveta, ktorí kedysi vraveli: „Pozrite, aká bystrá hlavička je to dievčatko!“

Kráčal som s ňou cez otvorené námestie zaliate bronzovou žiarou zapadajúceho slnka k svojmu najatému autu, ktoré stálo v úzkej uličke v hlbokom tieni. Usadil som ju, a keď som prešiel okolo a vkĺzol za volant, zbadal som, že sa celá trasie. Mal som dojem, že sa jej aj zuby rozdrkocú, ak uvoľní zaťaté čeľuste.

„Isobel!“

Trhavým pohybom sa ku mne obrátila, ústa mala mrzko skrivené. „A čo vy viete o vzťahu! Symbiotický vzťah! Obmedzený kontakt so skutočnosťou! Ako sa môžete čo len tváriť, že rozoznáte intelektuálnu úroveň? Ach, vy so svojou všivavou úbohou namyslenosťou, pán McGee! Ste bystrý, rýchlo vám to myslí, poznáte zopár otrepaných cynických fráz a pohotovo ma odbíjate zámernou iróniou. Vo svojej bezočivosti správate sa ku mne protektorsky a povýšene! Na všetko máte prichystanú odpoveď, ale ak vám položia nesprávnu otázku, použijete päste, kopance, alebo sa povýšene zatvárite, že vám je to náramne smiešne. Ste silák, ale v tom najlepšom zmysle nesiahate ani po členky takým, ako bol môj brat.“ Oči sa jej rozšírili a zahmlili. „Bol,“ zopakovala tíško. Sama sa pribila na kríž a bezmocne sa na ňom zvíjala.

Ponorila sa do svojho žiaľu, tvár jej klesla na kolená a cez zaťaté zuby jej občas unikol hvízdavý vzlyk. Chabo sa bránila, ale pritiahol som si ju k sebe, aby sa spamätala. Hlavu som jej vtisol tvárou do preliačiny medzi mojím hrdlom a plecom a ramenom som jej podopieral pružný oblúk chrbta. Privinula sa ku mne. Bola ako stroskotaný čln na rozbúrenom mori. Pri vzlykoch sa trhavo krčila a hrbila. Utešoval som ju. Akoby som podnecoval zadúšajúce sa decko do vracania. „No, je to tak. Len si poplač, drahá.“

V tom hlbokom tieni bolo chladno. Chcela premôcť žiaľ, išla sa ním zadusiť. Cítil som, ako v nej rastie strašné napätie, až napokon prekypelo a vybúšilo v škriekavom plači, ktorý sa podobal zvieracím zvukom. Všetky stavidlá sa uvoľnili, prestala sa ovládať, oddávala sa kŕčovitým záchvatom beznádeje, nehatila ich prúd a aspoň na chvíľu sa oslobodzovala z toho strašného väzenia, v ktorom žijú zložité osobnosti odsúdené stále udržovať odstup od samých seba a pozorovať sa zboku. Uličkou prešiel hlúčik chlapcov, ktorí na nás civeli, uškŕňali sa, chichotali, robili obscénne gestá a stratili sa. Rytmické návaly plaču ju kolísali, ich ostrie sa otupovalo, až sa začala utišovať. S pozvoľnou vytrvalosťou chorej alebo veľmi opitej osoby pomaly sa odo mňa odťahovala, oddeľovala, prázdna a ustatá.

Usadila sa na svoje sedadlo. Vyzerala biedne. Na spuchnutej tvári sa jej zapálili červené fľaky. Z kabelky si vybrala papierové vreckovky. Každú chvíľu ňou otriasol vzlyk, akoby sa jej strašne začkalo. Vlasy mala pozliepané, úhľadné vlny rozstrapatené. Vyzerala skôr na tridsaťšesť ako na dvadsaťšesť. Vybrala si zrkadielko a pomaly, nešikovne si skúšala napraviť účes. Zavše si veľmi zhlboka vzdychla. Na pleci mi po nej zostalo zvlhnuté hniezdo.

Pohľad na ňu mi pripomenul spôsob, ako sa vracia do boja zápasník – dobrý zápasník. Ľahne si na chrbát, čo značí, že už ďalej nevládze. Ale keď ho odratujú, pri čísle tri sa začne hýbať. Stiahne zo seba uterák. Nadvihne sa na jedno koleno. Po deviatke je hore, tacká sa, hádže ho zboka nabok, nie je celkom pri zmysloch, možno sa nasprostasto uškŕňa, ale stojí na nohách, hrdosť mu nadvihne rukavice, naširoko, ale chabo sa zaženie na protivníka a ten ho znovu zloží.

Vystrela svoje úbohé pliecka a povedala: „Tuším… tuším aj silák môže byť na niečo dobrý.“

Základ lichôtky bol v oceľovej hrdosti.

„Tradične vhodné plece.“

Úkosom na mňa blysla. „Ďakujem za to plece.“ Z kabelky si vybrala tmavé okuliare a nasadila si ich. „Hanbím sa a iste som smiešna.“

„Že vás niekto videl v takom stave? Mám poslúžiť niektorou otrepanou cynickou poznámkou?“

Nasilu sa usmiala. „Prosím, nie. Prečo som sa tak zosypala?“

„Ste vyčerpaná. Nechcete kávu? Niečo si zajesť? Alebo vypiť?“

„Chcem byť doma vo svojej posteli.“

Námestie ležalo v tieni. Keď som opúšťal mesto, slnko už zapadlo za kopce na západe a na krajinu sa spúšťal belasý súmrak. Hlava jej pokľuckávala, a keď sa prebrala z driemot, zakaždým sa trochu strhla, napokon sa zošuchla na bočné dvere, hlavu mala nešikovne vykrivenú, v lone spustené ruky s dlaňami nahor, prsty ohnuté.

Keď som zastal pred blokom 3, zobudila sa a vyzerala ako decko, ktoré spiace priniesli z výletu. Odviedol som ju k dverám. Ubezpečila ma, že bude v poriadku. Povedal som jej, že brnknem. Mechanicky prikývla. Mocovala sa s kľúčom, tak som jej ho vzal z ruky a odomkol. Obrátila sa ku mne a povedala: „Dobrú noc.“

Poklepkal som ju po pleci. „Dobre sa vyspite.“

Prikývla, chvíľku ešte stála rovno, potom ma pobozkala na kraj pery, bol to detský automatický bozk, podvedomý pohyb. Neverím, že si to vôbec uvedomila. Vtackala sa dnu, zapálila svetlo a zatvorila za sebou. Odhadoval som, že o desať minút bude v posteli spať ako zarezaná. Práve minulo osem hodín. Dvanásťhodinový spánok jej urobí dobre ako nič na svete.

Zvláštny drobný uzlík, ktorý možno rozmotať nežnosťou. Veľký rezervoár citov. Ale na všetky ostatné strany zahradený.

Vyrazil som na spiatočnú cestu do Esmereldy. V moteli Latigo už stŕpali o svoje peniaze. Uľavilo sa im, keď zistili, že mám auto. Boli spokojní. Osprchoval som sa, oholil, preobliekol a zašiel do Šalvie na dve hrubé jahňacie kotlety, ktoré podávali v grile. Rozjarená panička v papierovom klobúku zablúdila k môjmu stolu a vážne ma vyhrešila, že nenosím odznak. Sľúbil som jej, že sa polepším.

Juhozápadná štvrť patrila k starému mestu a teraz tam bývali najmä Mexikánci. Oveľa novšia a pútavejšia výstavná štvrť ležala severozápadne, kde bol kraj trochu zvlnený. K Yeomanovej rezidencii som dorazil o pol jedenástej. Stála v hojne zavlažovanej úžľabine, ktorá bola dosť vyvýšená, takže som za toho jasného chladného večera po výstupe z auta uvidel za pásom asfaltovej príchodovej cesty všetky svetlá vedúce k mestu. Budova bola nízka, rozložitá a kvitlo tam čosi veľmi aromatické. Vo väčšine oblokov sa nesvietilo. Už som kráčal k prednému vchodu, keď sa otvorili bočné dvere a ozval sa Jass: „McGee? Poďte tadeto, chlapče.“

Prešiel som cez neveľkú terasu a kráčal za ním do pohodlnej pracovne. Bola to pánska izba. Koža a drevo, kameň, knihy a bar, zaprataný stôl, vešiak na zbrane, v hlbokom veľkom ohnisku prívetivo praskajúce polená. Jass Yeoman mal v ruke pohár. Ponúkol ma, aby som si namiešal nápoj. Na širokej stene za barom dominoval obrovský olejový portrét Mony Foxovej Yeomanovej. Oblečená bola v trblietavých tmavomodrých šatách s hlbokým výstrihom. Sedela na lavičke a s miernym sebavedomým úsmevom hľadela do izby – bola to žena o štyri-päť rokov mladšia ako tá, ktorú som videl umrieť.

Jass mal šľapky, sivú flanelovú košeľu, kaki nohavice vyblednuté takmer do biela. Sadol som si do koženého kresla oproti nemu. Povedal: „V stredu večer bývam v Bavlníkovom klube. Biftek a poker. Kedy ako, ale zväčša broky. Tri karty dolu a stávka, ďalšia karta, stávka, karta, stávka, potom už ako ťahaný poker. Hráte poker?“

„Áno. Aj broky. Majú spád.“

„Tie stredajšie večery ma stoja asi tri tisícky do roka.“ Palcom ukázal cez plece. „Kuchárka, chyžná, sluha a záhradník sa teraz dohadujú vzadu v ubikáciách. El Patrón zostal v stredu večer doma! A možno na to kašlú. Nie?“

„Teraz hráme poker, pán Yeoman?“

Skúmal ma. Ktovie, aká v ňom koluje krv. Asi trochu indiánskej. Dávne dedičstvo. Až teraz som si všimol jeho ruky. Ťažké, s veľkými hánkami a hrubými žilami. Kedysi ťažko pracoval. Od ničoho iného to nemôže mať.

„Prečo myslíte, že poznáte pravidlá?“ spýtal sa.

„Nemyslím. Iba hádam. Tu majú veci zvláštny pach. Moc je sústredená iným spôsobom. Feudálny systém. Nesedí mi to, ale čosi mi vraví, že ten osamelý rytier v tenkom brnení prehrá. Preto sa musím alebo pridať, alebo nehrať. Lenže neviem, či dostanem karty.“

„Veci nie sú také jednoduché, ako bývali.“

„Nič nie je jednoduché.“

„Ten váš osamelý rytier, chlapče, pricvála, vyberie si hrad a zaútočí. Lenže možno si vyberie taký, kde vodná priekopa nie je v poriadku, veže sa rozpadávajú a všetci sú preč.“

„Takže náš rytier nie je dobrý jazdec a bojí sa šarkanov. A možno inú možnosť nemá.“

„Myslíte, že som včera večer urobil ponuku?“

„A nie?“

„Keby ste niečo nemali, neboli by ste prišli.“

„Pán Yeoman, ak vám dám kartu a zahráte ňou zle, je so mnou…“

„Preboha, McGee, už ste v tom! Všetko sa už dalo do pohybu, celý hrad sa na nich zosype.“

Oprel som sa dozadu a krútil som pohárom. „Chcela si ma najať, aby som ju dostal z vášho područia. Chcela mi dať polovicu z toho, čo by sa mi podarilo z vás vymámiť. Počula o mne od našej spoločnej známej. Viem, že ste jej majetok premárnili. Viem, že ste boli jej poručníkom. Myslím, že chápem, prečo bolo od vás šikovné oženiť sa s ňou. Ale cítim aj to, že sa to potom lepšie vyvíjalo, ako ste rátali.“

„Máte zvláštny prístup k práci, McGee.“

„Špecializoval som sa ako záchranca. Ale túto ponuku som nechcel prijať.“

„Prečo nie?“

„Mal som z nej pocit, že odo mňa chce niečo neuskutočniteľné. Akoby sa silila do tej akcie. Myslím, že sa vlastne pripravovala na tragickú scénu, v ktorej sa všetkého zriekne. Slzy, zbohom, milý, vraciam sa k manželovi, nič iné mi neostáva. Videlo sa mi, že to mal byť jej ďalší krok. Tu by vzdychala, kým by vás nepresvedčila, že má zlomené srdce, a potom by sa vrátila do starých koľají. Do ktorých patrila. Vyzeráte skepticky, Jass. Spýtajte sa Mika Mazzariho. Podľa neho to bola len romantická hra. Myslím, že sa hra už skončila, aspoň pre ňu. Nedali jej čas, aby to dohrala.“

„Kto jej nedal čas?“

„Tí, po ktorých Buckelberry teraz pasie. Nevyčistili to tam dokonale, Jass. Chlapci z laboratória to dnes dokázali. Útržok z pľúcneho tkaniva a rovnaká krvná skupina. Tým lietadlom leteli náhradníci. Aj Webb je pravdepodobne mŕtvy.“

Oprel si hlavu o vysoké operadlo kresla a vyzeral, akoby mal každú chvíľu zaspať. V kozube sa zošuchlo poleno a rozprskli sa iskry. Dopil a pomaly vstal. Prešiel pred jej obraz a s rukami v zadných vreckách stál a hľadel na ňu.

„Viete, akú vodu čerpáme z tých hlbokých studní, chlapče?“

„Prosím?“

„Fosílnu vodu sladkej chuti, ktorá tam ostala z čias, keď tu boli močariny, jazerá, obrovské jaštery a papraď ako stromy. Keď ju vyčerpáme do dna, neostane tam ani kvapka. Zajtra môžu všetky pumpy zabrať naprázdno a nasať z hĺbok iba stuchnutý vzduch. A tento kraj bude mať dni spočítané.“

„To som nevedel.“

„Nie je to tajnosť. Nemyslíme na to. Tá myšlienka by každého ochromila. Ani na vlastnú smrť človek nikdy nemyslí a ona je tu. Vstúpi do tohto kraja a nik sa jej nevyhne. A ženú sem ďalších, vŕtajú nové studne a vodu vysávajú čoraz rýchlejšie.“

„Vyzerá to hlúpo.“

Obrátil sa k baru, znova si nalial a pomaly prešiel ku kreslu. „Doboha, veď to aj je hlúpe!“ Pomalým pohybom si utrel tvár od čela po bradu. „Plytvanie. Nádej, čo ja viem? Stačí pozrieť, hneď ti je jasné, že je svet v koncoch. Pozrieš o minútku a znovu sa rojčivo nazdávaš, že máš tisíce možností a hocikedy sa môžeš pustiť ktorýmkoľvek smerom. No jedného dňa sa nahrnie priveľa starostí. To je všetko. Jednoducho je toho zrazu priveľa. Chlapče, včera večer som to vedel. Štyridsať rokov hrám poker. Videl som vám to v očiach. Videl som vám to na ústach. Ten Freddy Buckelberry! Bože môj! Dnes večer mi zavolal. Milý Jass, všetko je tak, ako sme predpokladali. Bum. Môžeme si byť istí, že odletela s tým profesorom. Ten trpák nevie, že minulá noc bola pre mňa rozhodujúca. Dnes už nejde o nič. Včera večer som sa trochu pripil. Dnes to nebude inakšie, chlapče. Včera som vybral chryslera a vybehol som hore tými serpentínami. Vymyslel si to jeden politický potentát, taký skaderuka-skadenoha, a keď to presadili, kvaplo mi trochu zo štátnych prostriedkov. Chladný mesiac svietil na krajinu a cesta hore na náhornej plošine je zo šesťdesiat kilometrov rovná ako šnúra. Išiel som asi stoštyridsiatkou, vypol som svetlá, pustil som sa naverímboha a to veľké auto tancovalo ako hračka. Nabral som veľkého zajaca, zachytil som ho pri skoku, treslo to, akoby som ho bol zastrelil. Namieste bol mŕtvy. Vyzeral strašne. Aj on bol z mäsa a krvi. Možno to jeho hlúčik videl a zachová si ho v legendách. Zložil som nohu z plynu, hodil neutral a pomaly som sa spúšťal dolu k pobrežiu, kde ma zastavil zakrpatený strom. Chvíľu som zostal sedieť, potom som vystúpil a pozrel na predok kapoty. Hore na obrube sa hlboko preliačila, bola tam aj zaschnutá krv a na okraji zostali svetlé chlpy. Ohmatal som ich. Boli jemné. Prešiel som okolo stromu a zadíval som sa na hviezdy. Hovoril som si, že ešte zažijem chvíle, keď vytiahnem štyri srdcia a pri otvorenej hre sa mi ukáže to piate. Hovoril som si, že si ešte dožičím brandy a cigaru po dobrom bifteku a zažijem pocit lahody. Presviedčal som sa, že som neprestal byť ten starý čertovský chlapík, že sa ešte vášnivo pohojdám na žene pod sebou a zažijem chvíľu, keď viete, že je to tu a nič na svete ani jedného z vás už nezadrží. Začal som si hvízdať, obrátil som sa a vracal som sa pomaly ako stará dáma, svetlá zapálené. Už som si myslel, že som to miesto dávno prešiel, keď sa mi zrazu ten zajac ocitol pred svetlami, zastal som a ako taký blázon som bohvieprečo vystúpil. Dobre som ho nabral, ale kožúšok mal pomerne čistý, aj telo držalo pokope. Cítil som ho v dlaniach, aký je teplučký. Zodvihol som ho, prešiel cez priekopu, kľakol som si a ako pes som mu vyhrabal hlbokú jamu, vložil som ho do nej a ešte som ho prikryl svojou vreckovkou, kým som ho opäť zahádzal zemou. Panebože, ako keď decko pochová mŕtveho vtáčika. Zem som udlabčil a ešte pokľačiačky som sa pozrel k hviezdam; čudujúc sa, akého hlupáka zo mňa spravili. Pochopil som, že to nie je na nič. Poker a brandy, cigary a mladá pipka. Nie je to na nič.“

Dopil, vzal poháre k baru a znova ich naplnil. Nebola vhodná chvíľa, aby som do toho prehovoril.

Podal mi nápoj a sadol si. „Viete, čo mám v pamäti najživšie?“ Usmiaty vyzeral oveľa mladší. „Sú to tri roky. Zháňal som kobylky na plemeno a vzal som ju so sebou do Montany, kde som sa chcel po nejakých pozrieť. Bola tam svieža jarná tráva a všetko kvitlo. Vystúpili sme na jeden kopec a druhou stranou zišli dolu. Tie kobylky sa mi videli. Jej sa nepáčil chlap, čo ich predával. Môjtybože, niekedy sme na seba ziapali pre hocijakú sprostosť. Na tri kilometre od nás nebolo živej duše. Pasúce sa kone sa vracali popri potoku. Práve sme prechádzali cez trávnatú úžľabinu. A tam sme kričali na seba, dobre že sme sa nestrkali nosmi. Zrazu mi jednu vylepila, až ma pootočilo. Zväčša som vedel, kedy sa na mňa chce rozohnať, ale tentoraz ma dostala. Mal som pokazený zub, takže ma to strašne zabolelo. Takú som jej vrátil, že na chvíľu nevedela, čia je. Pozbierala sa, znovu sa rozohnala a zase som inkasoval. Bohuprisám, že sme si ich vyťali ešte zo šesť, a práve keď mi to začalo byť smiešne, videl som, ako aj jej trhá kútikmi úst. Potom sme sa šli zájsť od smiechu, rehotali sme sa ako deti. A neminuli ani dve minúty, obaja sme mali bričesky dolu a už sme ležali v tej zelenej úžľabine medzi kvetmi ako mladí milenci. Nie je hodno zapamätať si takú úžasnú príhodu?“ Zachichotal sa. „Obom nám spuchli líca, že sme vyzerali ako veveričky, čo si priniesli oriešky do diery.“

Prešiel ku kozubu a preštarchal oheň. „Láska? Čo je to láska, dočerta? Oženil som sa s ňou, lebo som tŕpol, že prídem o jej majetok. Ona si ma zobrala, lebo sa topila a mňa sa mohla chytiť. Ten románik s profesorom ma rozčúlil asi tak, ako rozčuľuje pohľad na priateľa, ktorý zo seba robí blázna. Priviedla si toho advokáta z Belasca, ale on zistil, že je to tvrdý oriešok a že rozlúsknuť ho by si vyžiadalo more času. Potom na mňa nasadila tajného, lenže stačilo mi posťažovať sa policajnému šéfovi, a polícia chlapíka naučila slušným móresom. Nato zohnala vás, nech ste, čo ste. Špecializovaný záchranca?“

„Na vysokej úrovni ako Robin Hood. Kradnem od zlodejov.“

„To sa veľa nenarobíte.“

„Jass, nie je to nad slnko jasnejšie, že ten výstrel v skutočnosti cielil na vás?“

Zdvihol sa z kresla a prešiel k byvolím parohom upevneným na podlhovastej podložke, ktorej spodok bol pohyblivý. Parohy odsunul nabok. V stene som zazrel valcový trezor. Prikročil k nemu, potom som počul, ako sa dvere zaklapli a ako nastavuje ciferník. Vrátil sa ku kreslu. Bez upozornenia mi hodil do tváre zväzok peňazí. Ruka mi bleskovo vyletela a zväzok spadol na zem. Boli to päťdesiatdolárové bankovky prelepené papierovou páskou, na ktorej bolo vytlačené $5000 a šifra toho, kto to rátal.

„Netvárte sa. Viem, čo vás zaujíma na celej veci, McGee. Ušetril som vám námahu. Nemusíte ma balamutiť.“

Nadvihol som sa v kresle tak, aby som sa mohol nohou rozohnať. Odkopol som peniaze ku kozubu. Chcel som trafiť dnu. Nedoleteli až do ohňa. Dopadli tesne. „Nemudrujte o tom, Jass, aký ja mám záujem.“

Vrchné bankovky sa už skrúcali a menili farbu. Zo zväzku začala stúpať jemná stužka dymu.

„Kladiete svoje podmienky veľmi zaujímavým spôsobom, chlapče.“

„Hoďte mi väčší zväzok, pán Yeoman, už utrafím.“

„Peniaze pre vás nič neznamenajú?“

„Mám ich veľmi rád. Len som trocha chúlostivý na spôsob, ako mi ich ponúknu.“

Sedeli sme v tichosti. Nevedel som mu čítať z tváre ani z tých jeho indiánskych očí. Roh hornej bankovky sčernel a náhrdelník červených iskričiek začal vyjedať polkruhovú dierku.

„Pánmôj, vy ste ale líška prefíkaná, McGee!“

„Povedal som, že podľa miestnych pravidiel sa zjavne musím niekam pridať. Nepovedal som, že som na predaj.“

Po dlhej chvíli vstal, pomalým krokom prešiel ku kozubu. Zdvihol peniaze za chladný okraj, a aby uhasil iskry, oplieskal zväzok o nohavice, kde mu zostala čierna škvrna. Prešiel ku mne. „Dobre som si zapamätal vaše meno? Travis?“

„Obyčajne Trav.“

Pozorne položil zväzok peňazí na operadlo môjho koženého kresla. „Trav, budem rád, ak mi pomôžete. Prijmite láskavo malý prejav mojej sympatie a uznania. Keby som bol o dvadsať rokov mladší, vyšli by sme von na dvorček a tam by sme sa asi štyridsať minút krvavili. To je jediný spôsob, ako sa skamarátiť s takým zaťatým somárom.“

Prešiel k svojmu kreslu a zdvihol pohár.

Zo zväzku som vytiahol spálenú bankovku a ostatné som si zastrčil do vnútorného vrecka kazajky. Z bankovky som odtrhol spálený roh a vložil som si ju do peňaženky. Akoby nebolo toto prerušenie, pokračoval som a dorozprával všetko, čo som doteraz vedel. Zakončil som slovami: „Buckelberry vám to neprezradil, lebo si myslel, že z toho zošaliete.“

„A to bol rozumný človek, čo pochoval zajaca a prikryl ho vreckovkou?“

„Rozumný v tom zmysle, ktorý by ona dobre chápala, Jass.“

„Ak mi niečo pôjde na mozog, tak to budú kombinácie, kto to urobil a prečo.“

„Údajne si všimla, že ju v poslednom čase sledovali. Myslela, že to bolo z vašej iniciatívy.“

„Ja že som niekoho za ňou poslal? Kdeže!“

„Dvaja chlapi sa na ňu vypytovali tej chyžnej, čo od vás odišla a vydala sa.“

„Dolores. Dolores Canariová. Moment. Teraz už inakšie. Pani Estobarová. Žena Juana Estobara. Čo dočerta by sa chceli dozvedieť od Dolores?“

„Pýtali sa na osobné financie vašej ženy. Dolores i vaša žena hádali, že si zisťujú Monine úspory. Či by jej stačili na prípadný útek.“

„Chlapče, to je otázka, na ktorú by som sa nikdy nemusel pýtať. Dávno som prišiel na to, že nesmie mať u nikoho otvorený úver. Každého prvého v mesiaci dostala tisícpäťsto dolárov na osobné výdavky, z toho nebola povinná nič kupovať, a aj tak bola okolo pätnásteho na dne.“

„No niekto sa na to Dolores spytoval.“

„Také otázky by mohli súvisieť s daňovým vyšetrovaním. Ak vás chcú dať na súd po previerke účtovnej agendy, musia zistiť, koľko strovíte na živobytie. Chápete?“

„Prepáčte. Nie veľmi.“

„Trav, povedzme, že ste pred desiatimi rokmi mali hodnotu stotisíc dolárov. Povedzme, že dnes máte hodnotu šesťstotisíc. Povedzme, že váš čistý zisk po odpočítaní daní bol ročne päťdesiattisíc. Ak vás živobytie stojí tridsaťtisíc, vaša ozajstná hodnota je dnes tristotisíc, a nie šesťstotisíc. Môžu sa do vás pustiť a pred súdom dokazovať, že ste príjem tristotisíc nehlásili. Podvod. Proti tomu nie sú zákonné obmedzenia, chlapče. Nič sa nepremlčí, môžu ísť dozadu až do roku 1913, keď ten zákon schválili. Doparoma, myslel som si, že mám účty stále pod kontrolou a že som v poriadku. Ale vyzerá to tak, akoby mi chceli prichystať malé prekvapenie. A to by mohlo byť naozaj prekvapenie, chlapče. Oni strávia dva roky, kým proti mne skonštruujú obžalobu, a mne dajú dva mesiace na prípravu obhajoby. Hm, zvláštne.“

„Čo?“

„Že ma to vôbec nerozčúlilo. Teraz by som mal ísť rovno k telefónu, zburcovať Charlieho Bakera a prinútiť ho, aby cez svojich známych zistil, čo chystajú. Ale tuším sa na to vykašlem. Daňové nedoplatky by mi teraz mohli spôsobiť peklo s najväčšími komplikáciami. Ale nevie ma to pohnúť z kresla.“

„Jass, a mali by s čím vyrukovať?“

Pozrel na mňa dlhým pohľadom a zvoľna sa usmial. „Že či! Už roky čakám, že to praskne.“

„Môžu prípad vybudovať čiastočne alebo celkom na základe toho, že ste si prisvojili ten majetok?“

„Chlapče, to, že som pozhŕňal peniaze, ktoré Cube nechal kade-tade roztrúsené, nemôžem označiť ako čistý príjem, nie?“

„Mazzari mi dnes povedal, že v tom romantickom rozpoložení by ochotne proti vám vystúpila, ale neskôr by to obanovala.“

Chcel sa ma spýtať, ako to myslím, ale vzápätí mu to bolo jasné. „Panebože, keby ju presvedčili a poslúžila im podrobnou informáciou, čo sa stalo s tou či onou časťou jej dedičstva, bol by som v poriadnej kaši.“

„Nechápte ma zle, ale nie je to pre vás motív?“

Pozrel na mňa a ja som bol rád, že som ho nikdy nemusel upokojovať, ani pred dvadsiatimi rokmi, ani teraz. Bol to chlap vysoký, tvrdých kostí, na ktorých pevne držalo ploché tkanivo pružných mocných svalov, starobylé mäso kovbojov vysmažené na slnku, vláknité a trvanlivé. Iste bol široko-ďaleko známy bitkár a veľa ráz rozbúril hladinu, ktorú zase musel svojím spôsobom utíšiť, lebo by ho tu už nebolo. Cube Fox a Jass Yeoman boli zjavne dvojica na pohľadanie.

„Až priveľmi rýchlo som vás zle pochopil,“ zašepkal nebezpečným hlasom.

„Až ste to nedomysleli. Keby to bol motív pre vás, bol by to motív aj pre niekoho, kto sa má popri vás veľmi dobre a kto by prišiel o veľa, keby vás rozkývali, Jass.“

Videl som, ako potláča a zaháňa hnev. Chmúril sa. „Zväčša podnikám sám, chlapče.“

„Spomínali ste klauna, ktorý krúti taniere na mnohých paličkách.“

„Áno, teraz som v takej situácii. Všeličoho sa zbavujem. Keď chcete niečo predať, musíte to pekne našuchoriť. Vraziť do toho peniaze, aby vec vyzerala dobre a príťažlivo. Ako keď chcete výhodne predať starý dom, urobíte tam novú kuchyňu, že žena stratí dych a nedá nič na manželove reči o rozpadajúcich sa prahoch. Asi v štyroch prípadoch som načrel hlboko do prevádzkového kapitálu, aby som podstatne zlepšil vyhliadky. Vyrátal som si, že tak do roka by sa to mohlo vrátiť, ako napríklad s tou plemennou farmou, ktorá sa už takmer vypláca, k tomu tento dom, šesť-sedem miliónov som potreboval uvoľniť na pôžičky, ktoré mi päťnásobne zvýšia kapitál, a mal som v úmysle všetky vajíčka povkladať do jedného košíka a prevziať kontrolu nad istou veľmi šikovnou spoločnosťou, ale to sa neopovážim zašepkať nahlas ani len sám sebe, chlapče. Majú základné patenty asi v piatich rozličných oblastiach banského priemyslu, asi dvadsať miliónov rezervnej hotovosti a iba krátkodobé dlžoby. Podnikať mnoho akcií a súčasne ich riadiť začína byť na mňa veľa, a preto som si vymyslel svoju vlastnú mincovňu. Zopár šikovných mládencov pracuje na rozličných úsekoch toho projektu, ale nik z nich nevie, o čo ide.“

„Dobre. Keď hovoríme o moci, hovoríme aj o tom, kde moc nezasahuje. Kto je tu mocipánom? Okrem vás?“

„Zhruba sú to chlapci, s ktorými v stredu v Bavlníkovom klube hrávam poker. Boone Kendrick, Joe Gay, Tom O’Dell, Fish Ellery, Jaimie DeVrees, Paul Tower. A možno ešte zo dvaja, ktorí nehrajú. Wally Rupert a Sonny Madero. Medzi nami povedané, držíme v hrsti všetok parafín, bane, banky, noviny, rozhlas, televíziu, dobytok, pozemky, dopravu, výstavbu, bytovky, elektrickú energiu, svetlo. A niekoľko sto ďalších sa bije o zvyšné omrvinky. Niekoľkým pomôžem tým, čoho sa potrebujem zbaviť.“

„Mazzari spomínal Ruperta ako vášho spoločníka.“

Zdvihol jedno obočie. „Ten vzťah je oveľa voľnejší. Ešte má dve želiezka v mojich podnikoch, ale keď sa ich zbavím, nič nás nebude spájať.“

„Kedysi ste stáli blízko pri sebe, nie?“

„A ako! Dlhý čas sme sa tu potili a hrabali plece pri pleci.“ Neveselo sa zasmial. „Polovicu pracovného času sme striehli na seba. Dá sa povedať, že sme sa nalepili na seba zo zúfalstva. Keď sa nám už vodilo dobre, veľmi obozretne sme sa museli odpútavať, aby sme si pritom nepotrhali kožu. Obaja patríme do kategórie osamelých vlkov.“

„Jass, pýtam sa vás, aby som získal jasnejšiu predstavu. Niekedy zbadá nezaujaté oko všeličo. Možno moja ďalšia otázka bude celkom od veci. Ak by bola Mona poskytla podrobné informácie ľuďom z daňového úradu a keby vás na základe previerky účtovnej agendy, ako ste to povedali, chceli obžalovať z podvodu, museli by ste dokázať, že tie ukradnuté peniaze šli do spoločných podnikov, ktoré ste mali s Rupertom, aby ste v tom nelietali sám?“

Zahľadel sa na mňa. Prevrátil do seba pohár, vstal a nenáhlivými krokmi prešiel k baru. Pomaly si miešal nápoj, obrátil sa a zase sa uprene na mňa zahľadel. „Wally nie, chlapče. On nie. To si vyhoďte z hlavy.“

„Jass, ak ten prípad pomaly budujú, logicky zašli aj za Wallym Rupertom, nie?“

„Neviem. Možno. Možno nie.“

„A keby za ním boli, pochopil by, že sú vám v pätách, a upozornil by vás, nie?“

„Panebože, iste!“

„Spomínali ste akéhosi Charlieho s dobrými stykmi. Charlie možno vie, že sa už Ruperta všeličo vypytovali. Ak vás na nič neupozornil, tak to niečo znamená, nie, Jass?“

Skončil s prípravou nápoja. „V prvom rade by chránil seba. Bože môj, všetko je už dávno pochované. Odvtedy prešli roky. Mnohí, čo s tým dačo mali, sú už na druhom svete. A vystrájali sme veru všelijaké husárske kúsky.“

„Husárske kúsky?“

Usadil sa a trochu sa ošíval. „Ako vykonávateľ závetu predal som veľký Cubov pozemok spoločnosti XYZ za päťdesiattisíc. Tá XYZ sme boli my dvaja s Wallym, ale nie na papieri. XYZ po čase majetok predala spoločnosti ABC za štyridsaťpäťtisíc. Stále sme to boli my dvaja s Wallym. Potom sme to predali ozajstnému záujemcovi. Znovu za päťdesiattisíc, čo už vyzeralo ako ustálená cena, oficiálne sme dostali tých päťdesiattisíc a k tomu z rúčky do rúčky ďalších stotisíc.“

„Asi koľko vám to spolu vynieslo, Jass?“

„Chlapče, pochopte, išlo mi o život a Wallymu takisto. Začali sme z ničoho a boli by sme všetko stratili, lebo sme nemali nič v hotovosti, čím by sme sa mohli chrániť.“

„Koľko vám to vynieslo?“

Dlho mlčal, ani som už nemyslel, že odpovie. „Povedzme milión štyristo. Ja som vyšiel so sedemsto-osemsto tisícmi. Wally dostal asi štyristo. Ostatok šiel na výdavky, drobné nevyhnutné peňažné dary. Ale, pravdaže, nešlo to tak raz-dva, nedostali sme to rovno na dlaň. Stále sme niekde museli plátať dieru, aby nás nepotopilo. Vlastne sa nám to vrátilo, až keď sme sa prekoprcli na druhú stranu. A takisto sme mohli vyjsť aj celkom naprázdno. Ale dopadlo to dobre a ešte nám toľko zostalo navyše.“

„Mohla Mona udať, že sa v tom viezol aj Rupert?“

„Asi sa to dozvedela od Mazzariho. Šikovný chlapík! Raz, keď sme na seba tak ziapali, bolo to pred niekoľkými mesiacmi, tuším mi vyhodila na oči, že Rupert a ja sme párik zlodejov. Ruperta som potreboval. Sám by som nebol vedel vyrobiť toľko dymovej clony. Ale on mal sám rozbehnutých veľa vecí, šibovali sme tie papiere hore-dolu, až sme niekedy ani sami nevedeli, ako to vlastne je. Musím vám povedať jedno, Trav.“

„No prosím?“

„Šiel som na to ostro a hral som tvrdo. Ale to bolo jeden jediný raz v mojom živote, keď som kradol. Myslím, že som nemal inú možnosť. Tie peniaze tam čakali. Cube by mi to bol iste schválil, lebo vedel, že Mone u mňa nikdy nič nebude chýbať.“

Usmieval sa. Bola to trochu grimasa. „Doparoma, musím toho Charlieho Bakera zavolať a ubezpečiť sa, že pochybnosti o Wallym sú zbytočné.“ Vstal. „Poďte pozrieť, aký mám nový telefón.“

Prešiel som s ním k písaciemu stolu. Na telefónnom prístroji bola primontovaná škatuľka, ktorá vyzerala dôležito, ale tvorila s prístrojom prirodzený celok. Zalistoval v malej kartotéke, vybral lístok z umelej hmoty, vsunul ho do štrbiny v prístroji a stisol gombík. Telefón ihneď vytočil desaťmiestne číslo.

Ozvala sa služba a Yeoman udal svoje číslo. Chytrácky sa na mňa uškrnul. „Najprv znemožnia volať na veľké vzdialenosti, potom človeku prenájmu tento aparátik, a už sa to opäť dá takmer tak ľahko ako predtým. Nalejte si a sadnite si, chlapče.“

Mal špeciálne slúchadlo, nik v miestnosti nemohol počuť, čo hovorí. Rozprával asi päť minút. Potom sa vrátil do svojho kresla a povedal: „Charlie to zistí. Tváril sa, akoby to bolo takmer nemožné. Aby bolo vidieť, že si odmenu zaslúži. Výsledok mi oznámi tak, akoby riskoval celú svoju kariéru, len aby mi urobil láskavosť.“

„Povedzte mi niečo o Wallym Rupertovi.“

„Teraz má šesťdesiat. Hovorili ste o feudáloch. Verte mi, on je jeden z nich. Nemá ani piatich priateľov na svete, ale podľa neho boh mu to dostatočne vynahradil rodinou. V posledných rokoch zapustil korene v odvetví služieb. Obchod, práčovne, hotely a motely, obchodné domy. Je ako bujak a sám si plodí a vychováva pracovné sily. Usadil sa pätnásť kilometrov na sever odtiaľto a volá sa to Rupertville, tak si to pomenoval. Oženil sa mladý. Zobral si Helen Holmesovú a mal s ňou šesť detí. Keď zomrela, vzal si jej mladšiu sestru Catherine, vdovu s dvoma deťmi. Tie dve deti prijal za svoje a mal s ňou ešte ďalších päť. Po dvanástich rokoch, keď Catherine zomrela – Holmesove dievčatá nemali veľmi silné zdravie – Wally sa oženil so sedemnásťročnou Mexičankou, ktorá uňho pracovala. S Rosou. Bolo to okrúhle prsnaté dievčatko s veľkými žiarivými čiernymi očami a doteraz s ňou má deväť potomkov. Jeho najstarší syn môže mať teraz tridsaťdeväť a najmladší je asi troj-štvormesačný. Dvadsať vlastných detí a dve adoptované. Keď k deťom pridáte manželky, manželov a vnúčatá, Wally je obklopený asi sedemdesiatpäťčlennou rodinou, tridsiati-štyridsiati už preňho pracujú. Stačí prísnejší pohľad, a všetci do jedného pracujú ako osy. Je pánom ich života a smrti. Ich bohom. Wally je ostrý ako britva, prefíkaný ako stará líška, široký ako vráta do stodoly, brucho má ako bubon. A kašle na bontón. Keď k vám prehovorí, myslíte si, že ho bolí huba. Za dávnych čias, kým sme ťahali za jeden povraz s Cubom a vyskakovali, ako vládali, Wally sa držal bokom, pekne si potíšku robil deti a honobil peniaze. Ale ako som povedal, nech nemáme Cubov majetok, obaja by sme sa boli stratili bez stopy. Nie, chlapče, Wally s tým nemá nič spoločné.“

Rozprával a rozprával. O Wallym. A neprestával popíjať. Čím bol opitejší, tým sa presnejšie vyjadroval a zakaždým pozornejšie a pevnejšie kráčal k baru.

Keď ma vyprevádzal, povedal: „Naozaj ste chceli tie peniaze odkopnúť do ohňa?“

„Chcel.“

„A keby sa vám to bolo podarilo?“

„Asi by sme mali na čo spomínať.“

Ošľahanou päsťou mi udrel po pleci. „To si zapamätáme aj tak, chlapče, to si zapamätáme aj tak! Rátame s vami. Trochu sa tu poobzerajte. Aj ja budem mať uši a oči otvorené.“

Domček Juana Estobara som našiel v tichej ulici, do ktorej pražilo predpoludňajšie slnko. Bola to neveľká hrazdená budova čerstvo nalíčená na ružovo-bielo a stála tesne pri nerovnom chodníku. V tieni rozložitých zaprášených stromov bojovalo o život niekoľko biednych trsov trávy, ktoré sa vytisli z udupanej zeme. Na krytej verande sa skvel nový alumíniový nábytok. Domy stáli blízko pri sebe. Na ulici sa hrala kopa malých detí, v stromoch štebotali vtáci, ozývala sa hudba z rozličných zdrojov a kdesi si pustili predpoludňajšiu televíznu hru.

Dolores Estobarová zvedavo na mňa vykukla spoza sieťkových dverí. V očiach som jej videl úprimné ženské ocenenie. Mala asi dvadsaťpäť rokov, bola tmavá, útla a veľmi pekná. Oblečená bola do námorníckobelasých dlhších šortiek, cez ktoré sa vydúvala široká ružová blúza. Bola v druhom stave.

„Chcete dačo?“

„Vy ste Dolores Estobarová?“

„Áno, prečo?“

„Volám sa McGee. Rád by som sa s vami pozhováral o Mone Yeomanovej.“

„Počujte, už by ste ma mohli prestať otravovať.“

„Ja chcem niečo iné.“

„Čo iné?“

„Ak chcete, zavolajte pánu Yeomanovi, poprosí vás aj vo svojom mene, aby ste mi venovali chvíľku času.“

„Dobre, dobre, lenže ja neviem, kde by ju bolo treba hľadať.“

„Ale viete, že odišla?“

„Kto to ešte nevie? Asi devätnásti mi sem prišli rozprávať, ako predvčerom zdúchla s pánom Webbom. Pane, v tomto meste sú noviny zbytočné. Netušila som, že sa chystá ujsť. Nič viacej vám o tom neviem povedať.“

„Chcel som sa vás opýtať na niektoré iné veci.“

„No… práve žehlím. Poďte dnu.“

Nábytok svietil novotou. Bytík pôsobil mimoriadne čisto. Kuchyňa bola prekvapujúco veľká a vyzerala ako prichystaná na výstavu, vybavená bola elektrickými prístrojmi od výmyslu sveta.

„To je kuchyňa, čo? Monin svadobný dar. Prichystala ju s John-nym, mojím mužom. Ako prekvapenie. Keď sme sa vrátili zo svadobnej cesty, bolo to tu. Museli pohnúť tamtou stenou a miestnosť zväčšiť. Pozrite na tú neuveriteľnú chladničku. Ako v hoteli. Dáte si chladného piva?“

„Ďakujem, rád.“

Podala mi pivo. Sedel som pri neveľkom stolíku, pri ktorom asi raňajkujú. Ona stála uprostred miestnosti tvárou oproti mne a žehlila biele košele.

„Neviem, čo by som vám mohla povedať.“

„Povedzte, prekvapilo vás, keď ste to počuli? A prečo vás to prekvapilo?“

„Veru ma to prekvapilo. Vedela som, že sa zaplietla s tým chlapíkom. Ale podľa mňa sa len chcela pred mužom vyťahovať, chcela, aby ju bral vážne. Viete, ako to myslím?“

„Nie presne.“

„No, pán Yeoman s ňou zaobchádzal ako s deckom. Ona je naozaj v mnohom nedospelá a jemu oveľa staršiemu a skúsenejšiemu bola len na smiech, keď sa tvárila veľmi vážne. Ach, má ju veľmi rád. Aby ste ma nechápali zle. Mám o šesť rokov menej ako ona, ale mnoho ráz som sa cítila staršia.“ Práve žehlila manžety a sústredila sa na ne. „Kadečo si namýšľala. Hrala. Ale život nie je divadlo. Škoda-preškoda, že nemôže mať deti. Inakšie je to veľmi dobré manželstvo. Bolo im spolu veselo. A hoci je starší, poviem vám, že je to skvelý manžel. Nemyslela som si, že naozaj odíde. Pána, to urobila peknú hlúposť! Podľa mňa už vliezť do postele s tým profesorom bolo hlúpe. Asi by som ju bola odhovorila, keby som ešte bola pri nej. Odišla som v apríli, vydala som sa a hneď na druhý deň po návrate zo svadobnej cesty bola tu, vzdychala a rozplývala sa, akou veľkou láskou jej je John Webb a že ju berie vážne, ako ozajstnú ženu a tak. Nikdy, nikdy vraj Jassovi neprezradí, že mu bola neverná, ale ja som dobre vedela, že pri najbližšej škriepke mu to vykričí, a tak to aj bolo. Keď ma potom prišla navštíviť, poriadne jojkala, keď si chcela sadnúť na stoličku. Prekvapil ma ten útek, lebo od Jassa rozhodne nedostala prostriedky na cestu a ona sa dobre pozná, vie, že bez peňazí nemôže byť, že ich potrebuje neúrekom. Jass jej už celé mesiace nič nedával. Asi sa povadili alebo čo a ona to urobila Jassovi naprotiveň. Ale sa môžem s vami staviť, že teraz sa bojí a robí si starosti.“

„Podľa všetkého ste mali s Monou dobrý, priateľský vzťah.“

„Áno. Vedela, že to nevyužijem. Že nebudem nevhodne kamarátska, keď bude niekto nablízku. Ale nemali sme pred sebou tajnosti. Neboli sme ozajstné priateľky, veď som pre ňu pracovala. Chápete, nie? Veľa sme sa rozprávali a dôverovali sme si. Vráti sa. Povedzte pánu Yeomanovi, že sa na to môže spoľahnúť. On to asi vie. Urobí jej menšie peklo, ale ju prijme. Dostane od neho prvotriedny výprask, čo si aj zaslúži, a všetko bude zase po starom. Iba neviem, prečo vôbec tú hlúposť spravila. Prečo opustila muža, s ktorým tak dobre vychádzala? Namojdušu, videla som to na vlastné oči, stačilo, aby sa jej dotkol, a hneď sa jej podlamovali kolená a zrýchlil dych.“

„Možno s Johnom Webbom vôbec neušla.“

„Ach, každý je o tom presvedčený.“

„Dolores, niektorí vedia, že vôbec neušla. Podľa istých znakov obidvoch ktosi zavraždil a ich telá ukryl.“

Žehlička ustala v pohybe. Dolores na mňa uprela zrak. Vzápätí strmo žehličku nadvihla a ustarostene pozrela na košeľu. Odložila žehličku nabok a prešla k stolíku. Stoličky boli z oboch strán. Sadla si oproti mne a ďalej na mňa civela.

„Pán Yeoman by nikdy, nikdy niečo také neurobil!“

„Nemyslím, že to urobil on.“

Zahryzla si do pery. „Ale kto potom? Je to hlúposť!“ Silene sa usmiala. „Mladšia sestra Johna Webba… taká čudáčka… Mona mi o nej rozprávala… tá by sa na to neodvážila.“ Potriasla hlavou. „Iste sa mýlite, pán McGee, naozaj. Každý hovorí, že spolu leteli do El Pasa.“

„Letela tam dvojica, ktorá sa im trochu podobá.“

Skúmavo mi hľadela do očí. Bola to veľmi príťažlivá žena – zlatistá pokožka, výrazné črty, nádherné tmavé oči. „Asi by ste ma len tak pre nič za nič nebláznili. Ale naozaj si neviem predstaviť Monu… mŕtvu. Je taká plná života!“

„Dolores, prepáčte, že som vás tak rozčúlil. Dúfal som, že prídete na niečo.“

„Raz sa tu u mňa zastavila a ponosovala sa. Otravovali ju z daňového úradu. Tak sa predstavili. A iste aj boli, lenže jej sa videlo, že ich poslal Jass. Vždy sa jej žiadalo veci dramatizovať. Chudák Jass. Ak sa ukáže, že je to pravda, celkom ho to zlomí.“

„Načo by niekto potreboval Monin fingovaný útek?“

Pozrela na mňa bezvýrazné. „To neviem. Asi aby to ľahšie zatušovali.“

Odprevadila ma na verandu. Milo sa usmievala. „A želám vám čím skôr krásne bábätko,“ povedal som.

Jej oči prekvapujúco schladli. „Len u Amerikáncov je zvykom, že si dajú takto načas, nie? Radšej nech sú to dvojčatá, aby sme dohonili, čo sa dá. Od nás sa čaká, že ich budeme mať pätnásť.“

„No veď sa tak nerozčuľujte.“

„Možno nestojím o prázdne lichôtky.“

„Pani Estobarová, rozhodne som vás nechcel uraziť.“

„Verte mi, za ten čas, čo som robila pre Yeomanovcov, som sa pokorne naukláňala až-až. Teraz hovorím každému, čo sa mi zachce.“

V očiach sa jej zaiskrilo. Oheň a oceľ, krv a hrdosť. Mala v sebe aj indiánsku krv. Nedalo mi. Rozosmial som sa. Vzápätí sa aj jej skrútili kútiky úst, aj ona sa rozosmiala. Ale šťastie, že pred tým smiechom nemala v ruke nôž.

„Skúsim to znova. Želám vám šťastné dieťatko. Dobre?“

„Áno. Bude šťastné. Sľubujem.“

Dobrá nálada sa jej síce vrátila, no myšlienky jej ešte niekde blúdili. Zrak jej zaletel za môj chrbát. Akoby bola rada, že sa ma zbaví.

Keď som kráčal k autu, všimol som si, že na druhej strane ulice asi pred tretím domom parkuje ošarpaný zaprášený nákladniak. Bolo to vozidlo na prevoz ťažkých nákladov, za ním stáli dvaja mladí muži v pracovných šatách a opierali sa o zadnú bočnicu, boli to vysokí opálení siláci, mali široké indiánsko-latinské tváre, pohľad bdelý, chladný.

Keď som prešiel okolo nich, pochopil som, prečo sa ma pani Estobarová chcela čím skôr zbaviť. Na tejto ulici o tomto čase bolo podozrivé, keď peknú domácu paniu navštívil neznámy gringo. Obchodný cestujúci, inkasant, tajný alebo domáci priateľ? Pre istotu maj oči otvorené, počkaj a zisť, kto to bol.

Je priveľa chytrákov, ktorí sa priživujú na menšinách, a priveľa spôsobov, ako ich využívať. Takže si našli cestičky, ako sa o svojich trochu starať. Keď som zahýbal z ulice, mal som pocit, že nedajbože, aby si tí dvaja od nákladniaka zle vysvetľovali moju návštevu.

Pred rohom som sa ešte obzrel na dom pani Estobarovej. Zakývala z verandy. Prešiel som niekoľko blokov a z drugstoru som zatelefonoval do Yeomanovej rezidencie. Mužský hlas mi povedal, že mám zavolať kanceláriu. Dal mi číslo. Tam mi ženský ťahavý hlas oznámil, že z kancelárie pred chvíľou odišiel. Spýtala sa ma, ako sa volám, a potom mi povedala, že ho nájdem v Bavlníkovom klube v Kendrickovej budove, tristometrovom bloku na Východnej hlavnej avenue. Mám použiť súkromný výťah.

Bola to nová budova pre úrady. Už som si ju všimol. Samé sklo a alumínium na stĺpoch s drapľavým betónom, ktorý tlmil tú nekonečnú žiaru. Vo vstupnej hale stála strieborná socha zlatokopa v nadživotnej veľkosti, ako vedie naloženého osla. Klubový výťah označený drobným strieborným nápisom ma vyviezol na trináste poschodie. Vystúpil som do mocnej klietky z hrubých oceľových tyčí. Informátor ma nechal v klietke a mrmlal čosi do telefónu. Potom stisol gombík a dvere na klietke sa otvorili. Pomenší muž ma odviedol cez vytapetované barónske ticho k malému výťahu a vyviezol ma na pätnáste poschodie. Previedol ma okolo spŕch, cvičebni a tenisových dvorcov do malej telocvične a ukázal na druhý koniec, kde Jass Yeoman v trikotínových nohaviciach, do pása nahý, cvičil so závažím, dychčal, pot mu stekal po hrudi a pod hnedým ochlpením sa mu na pleciach vlnili mocné svaly.

Len čo som k nemu prišiel, prestal, z háka sňal uterák a utrel si tvár. „Potím sa najlepšou whisky, chlapče,“ povedal. „Čakám na telefonát od Charlieho. Čo poviete na toto? Mali sme dobrý starý klub, ale stál na priveľmi drahocennom pozemku. Tak sme ho predali, vytrhali panely, odmontovali príslušenstvo, prenajali sme si tieto tri vrchné poschodia Kendrickových spoločností a urobili sme si to ešte lepšie. Máme najlepšie jedlo v okruhu stopäťdesiat kilometrov. Tristo kilometrov. A takisto najskvelejšie nápoje. S akou myšlienkou ste prišli?“

„Že to môže byť dvojhra, Jass. Najprv Mona, potom vy. Vy máte veľa loptičiek. Takto to trochu zakamuflovali. Povedzme, že by sa bola zabila pri autonehode. Začali by ste rozmýšľať nad novým závetom.“

Pomaly si šúchal hruď a rozmýšľal. „Aj keby to bola chybná úvaha, zaslúžite si svoje obhorené peniaze, Trav.“

„Kto dedí?“

„Ak by sa nám obom bolo niečo stalo, z toho, čo by zostalo po obstrihaní okrajov, mala sa vytvoriť malá základina. Ale nehavarovali sme spolu. Predišla ma. Preleteli sme tým mojím lietadielkom spolu hodný kus sveta. Mám len hrubú predstavu, ako by to bolo. Mona nemá príbuzných. Moja najbližšia rodina je jedna nevydatá sesternica v Yume. Povedzme keby ma teraz niekto odpravil a zomrel by som bez závetu, asi by uznali jej nároky, keby svojimi špinavými paprčkami siahla po mojich peniazoch. Potom je tu asi devätoro poistiek. To si budem musieť preveriť. Viete, čo vám poviem? Blíži sa obed, vyjdite hore na strechu k baru a povedzte Armandovi, nech vám pripraví whisky na trpko, ako to mieša mne. Hneď prídem za vami.“

S troškou pomoci sa mi podarilo dostať na strechu. Kreslá boli hlboké, nápoj skvelý, výhľad zaujímavý. Chlipkal som nápoj a uvažoval, či som nemal zavolať šerifovi a utrúsiť niekoľko poznámok, aby som rozšíril sféru jeho úvah. Ináč som nezaháľal. Vysťahoval som sa z motela Latigo a nasťahoval do Šalvie. Zašiel som do banky, štyritisícpäťsto dolárov som si uložil do trezoru a zaplatil poplatok $ 7.70 za ročný prenájom. Mám rád trezory. Kým sa dostanete k peniazom, ešte si to môžete rozmyslieť. Zavolal som Isobel Webbovej. Ustatým hlasom povedala, že spala veľmi tvrdo. A že sa cíti ustatejšia ako predtým. Bol to čudný rozhovor, neviedol nikam a bol plný dlhých prestávok, keď ani jeden z nás neprehovoril slovka. Ponúkol som sa, že k nej zabehnem na návštevu, len čo budem mať voľnú chvíľu, a ona bez nadšenia súhlasila.

Uvažoval som, ako Buckelberry pokročil v pátraní po aute, v pátraní po vysokom chudom mužovi so zjazvenou šijou, čo zistili Indiáni v skalnatom kopcovitom teréne okolo chaty, kde zomrela. V ranných novinách som nenašiel absolútne nič.

Na strechu začali prúdiť po jednom alebo v skupinkách blahobytne a zdravo vyzerajúci muži a objednávali si predobedňajší aperitív. Spýtal som sa čašníka, kde je najbližší telefón. Priniesol mi aparát, zapol ho do zástrčky a ešte mi ponúkol zoznam. Trochu som váhal a potom som vytočil Buckelberryho.

Zavolali ho, práve odchádzal na obed.

„Gratulujem, McGee.“

„Čo tým myslíte?“

„Predpoludním som mal menší rozhovor s Jassom. Chcel som vás vyhľadať a požiadať vás, aby ste to neprepínali.“

„Neprepínal?“

„Preboha, chlape! Jass sem, Jass tam, len za istých podmienok môžete čakať, že budete mať pokoj. V meste musíte vyjsť s náčelníkom Kitteringom. Vonku so mnou. Ak niektorý z nás zistí, že tu podnikáte ako súkromný detektív, veľmi rýchlo vás umlčíme, nemáte štátne povolenie ani miestny súhlas. Ešte raz taký trik ako s tou stewardkou a…“

„Nemusíte sa búchať do pŕs, šerif. Vy ste zákon. Toľko rozpoznám. Chcem sa vás opýtať, ako sa vám vodí. A idem vám čosi navrhnúť.“

„Počujte, nemám slov!“

„Tuším by ste mali Jassa nenápadne chrániť!“

„Jassa? Prečo?“

„Tak sa mi marí.“

„Mám dosť problémov.“

„Darilo sa vám v niečom?‘“

„Prečo by som vám mal vravieť… No dobre, doparoma, asi pred hodinou sme objavili to auto. Išiel ta Tompkins. Zo desať kilometrov od chaty opačným smerom ako Cotton Corners. Mimo bočnej cesty pod akýmsi stromom. Povedzte to Jassovi, ak s ním budete. Po prešetrení mu auto dopravíme. Ináč nič nové, ale človek nikdy nevie, kedy čo praskne.“

„Ako dlho si tú správu môžete nechať pre seba, šerif?“

„Kým zodpovedne nezvážim, že mám dosť dôkazov na vraždu, múdra hlavička.“

„Ak by ste mali pre mňa odkaz alebo vôbec, presťahoval som sa do Šalvie.“

„Prečo nie? Teraz si to môžete dovoliť.“ Buchol slúchadlom. Čašník odniesol prístroj a už sa dlhými krokmi a so zamyslenou tvárou blížil Jass. Čierne vlasy sa mu ježili po sprchovaní. Kývol Armandovi a klesol do kresla pri mne.

„Nerátal som, že sa tak zdržím. Charlie konečne čosi vypátral za tie peniaze, čo mu platím.“

„A?“

„Už takmer rok pracujú zvláštne komisie. Chystajú sa udrieť na mňa budúci február. Charlie získal aj istý zoznam mien. Mená tých, od ktorých majú výpoveď, sú odfajknuté, tí, ktorých sa len chystajú vypočuť, nie sú označení. Wally Rupert je odfajknutý. Aj Mona je v zozname. Bez označenia. A množstvo iných mien, do hlbokej minulosti. Malicherní smradľaví úradníčkovia, chlapče. Závistlivci, ktorí nemajú prečo obľubovať starého Jassa Yeomana. Ľudia, ktorí radi kydajú špinu. Charlie povedal, že vo chvíli útoku zablokujú všetko, aby som nič nemohol dostať von z krajiny. Bankové účty, cenné papiere, trezory a vôbec. Vraj pracujú nezávisle od revízorov, ktorí zvyčajne kontrolujú moje finančné veci, ale majú prístup k všetkým, aj starým spisom a daňovým výkazom.“ Priniesli mu nápoj. Opretý o chrbát kresla chlipkal si z pohára, usmieval sa a krútil hlavou. „Poviem vám, chlapče, aj som sa napálil, ale akosi ma to prešlo. Viete, o čom sa mi dnes snívalo? Hore na tej ceste som hľadal miesto, kde som pochoval toho zajaca. Čosi som tam s ním pochoval, čo som si mal uchovať, čosi dôležité. Len som si nevedel spomenúť čo. Nebol to môj zmysel pre sebazáchranu?“

„Neviem.“

„Panebože, ako mi chýba tá bláznivá žena!“

„Predpoludním našli jej auto v oblasti chaty zastrčené bokom od cesty. Preskúmajú ho a potom vám ho pošlú. Ináč nič nové.“

„Povedal som Buckelberrymu, že sme sa do toho pustili spoločne.“

„Viem.“

„Nebol nadšený.“

„Aj to viem, Jass. Jedno ma mýli. V tomto meste tuším každý vie, o čo ide. A v novinách sa neobjaví ani správička.“

Mykol plecom. „To vás nemusí mýliť. Jaimie DeVrees je majiteľom novín, televízie a rozhlasu. Má tam kopu šikovných mládencov. Ako prvé sa naučili uverejňovať len správy, ktoré dostanú, nič viac a nič menej. Jaimie podporuje iniciatívu pri spracovaní správy, ale poriadne si posvieti na toho, kto si na vlastnú päsť vyrazí do terénu a chce vyjsť s niečím samostatným. Podľa neho sú to vyhodené peniaze. Načo zháňať niečo, čo vám neskôr doručia hotové.“

„Ale ak Buckelberryho ľudia nájdu telo…“

Tvár sa mu skrivila náhlou bolesťou. „Potom zatelefonuje Jai-miemu a Jaimieho štáb iba utíši rozbúrenú hladinu. Musím nájsť to svoje dievča. Chcem ju poriadne pochovať. A toho, kto mi to urobil…“ Zachvel sa, rozhodil ruky a povedal: „Poďme dolu, zajeme si pečenej teľaciny, chlapče, býva skvelá.“

Väčšinu obeda mlčal a pri výbornej čiernej káve prehovoril: „Pustím sa do niektorých detailov, čo keby sme sa my dvaja ohlásili večer Wallymu Rupertovi?“

„Je to ten správny spôsob?“

„Je to môj spôsob. Musím za niečím ísť. Uvidím, čo Charlie zistil. Trochu ho pritlačím. Pritlačím a uvidím, čo pritom vyjde najavo.“

„O koľkej?“

„Príďte ku mne povedzme okolo ôsmej.“ Vstal a položil svoj obrúsok na stôl. „Tým vonku poviem. Kým ste v meste, môžete sem chodiť ako riadny člen.“

„Ďakujem.“

„Stačí, že ste chceli spáliť moje peniaze, chlapče, a veziete sa prvou triedou.“

Do stretnutia s Jassom mi zostávalo šesť voľných hodín. Keď som vykročil z Kendrickovej budovy do jasného popoludnia, ovládol ma dráždivý pocit, že ma ktosi sleduje.

Kráčal som ďalej akoby nič, vošiel som do drugstoru, vyšiel von a vracal som sa spoza rohu, ale nik mi nebol nápadný. Každý pôsobil nevinne, zabratý do seba, ako úplný cudzinec. Niekedy sa rozozvučia poplašné zvonky omylom. Nechápal som, prečo ma rozladilo zistenie, že to bol falošný poplach.

Potom mi svitlo. Chcel som, aby sa niečo stalo. Potreboval som ďalší záchytný bod. Zatiaľ celá situácia nedávala veľký zmysel. Ocitol som sa v prúde, ktorý za skalami vysychal. Jassovi ľudia by sa teraz boli zháňali po Mone a Johnovi Webbovi v Mexiku.

Prečo bolo také dôležité, aby Jass Yeoman veril, že jeho Mona je nažive? Prečo ju potrebovali zabiť? Prečo ma nechali žiť, prečo mi dovolili prehádzať im starostlivo vypracovaný plán? Vôbec som nemal istotu, či sa s Jassom dohodneme. Musí sa to pohnúť ďalej, a čoskoro. Pohne sa to, keď nájdu niektoré telo. Buckelberry sa pustil do pátrania s plnou vervou. Ide po zbraniach, zjazvených šijách, urastených plavovláskach – mŕtvych aj živých.

Neverím v náhodnú zhodu okolností. Som presvedčený, že človek v pohybe sa väčšmi vystavuje možnosti zapliesť sa do udalostí, dobrých alebo zlých. A že treba mať dobré oko na ľudí v slepej uličke, ako tvrdia policajti. To znamená na tých, čo boli v úzkych, alebo sa práve ocitli v zlej situácii, alebo ich ťažkosti čakajú – či už ako obete alebo útočníkov. Dobrý policajt vytipuje týchto ľudí aj v hustom zástupe na ulici, lebo sa niečím odlišujú.

Cestou k hotelu Šalvia som musel prejsť okolo veľkej autobusovej zastávky. Uviazol som tam na červenú. Zbadal som veľkú plavovlásku, práve vystúpila, žmúrila do slnka a po krátkom zaváhaní sa obrátila a uvzato, nemotorne vykročila do opačného smeru. Šaty mala veľmi pokrčené, vlasy neučesané, krok neistý.

Vzápätí mi udrelo do očí jej oblečenie. Bledobelasé plátenné šaty, červené sandále na vysokých podpätkoch, červená taška. Vzďaľovala sa odo mňa, ja som trčal uprostred vozovky, preto som sa po zmene svetiel prebojoval cez prúdy a obišiel som blok. Už bola ďalej, ako som si vyrátal, musel som teda obísť ďalší blok domov. Zaparkoval som tesne pred rohom, rýchlo som vystúpil a šiel som jej oproti. Blížila sa tackavo, hojdavým krokom.

Nevnímala ma, kým som jej nezastal cestu. Tvár mala sivastú a spotenú. Okolo spuchnutých očí tmavé tiene. Čierne korienky vlasov na centimeter vyrastené. Pozrela na mňa, ale v očiach som jej nevidel ani prekvapenie, ani rozhorčenie, ani automatický flirt. Iba civela a čakala, až bude môcť urobiť ďalší krok.

„Nechcete sa odviezť?“

„Nie, plahočím sa tu v tej páľave na vysokých podpätkoch celé kilometre, len aby som zostala vo forme!“

„Rovno z autobusu?“

„Áno. Tvrdo som zaspala a akási mátoha mi vychmatla z tašky peňaženku, preto by mi dobre padlo, keby ma niekto odviezol, verte mi. Nenechali mi ani len toľko, aby som mohla zavolať priateľovi.“

„Stojím tuto za rohom.“

Keď sme došli k autu a otvoril som jej dvere, zastala a spýtala sa: „Nič nemáte za lubom, kamarát?“

„Zaveziem vás, kam chcete.“

Chvíľu si ma premeriavala, prikývla si a nastúpila. Obišiel som auto a vkĺzol som za volant. Povedala mi adresu. V uzavretom vozidle páchla kyslo a potom. Šaty mala vpredu samý fľak. Hanky na rukách špinavé.

Cesta ma priviedla do blízkosti môjho bývalého motela. Bývala v bočnej uličke tri bloky od hlavnej autostrády v jednom z tých neveľkých, jednoposchodových úzkych domov, ktoré vyzerali ako podnikové. Nasmerovala ma na parkovisko za budovou. Zadné schodište viedlo na pavlač, ktorá sa ťahala po celej dĺžke budovy.

Vystúpila z auta a pozrela na mňa s hlavou nachýlenou nabok a s ústami stiahnutými do tvaru pokrivenej ružice. Oslovovali sme sa vlastnými menami. Priezviská sme si nepovedali. „Trav, nejdem sa pred tebou pretvarovať. Som polomŕtva. Nebola by som nikomu na nič, chápeš? Poriadne sa vykúpem v horúcej vode, trochu sa vyspím. Ale nastavím si budík, aby som mohla ísť o deviatej do roboty. Predsa si nemôžem dve noci za sebou vybrať voľno a ukázať sa pred nimi takáto zničená, to by som si dala, čo? Ale inakšie som celkom dobrá. Počuj, zastav sa tu zajtra okolo šiestej, prichystám ti nejaký trúnok, potom sa môžeme ísť niekam najesť a odprevadíš ma do roboty. Vážne, ani ma nespoznáš, ako dobre budem vyzerať.“

„Dúfal som, že máš doma chladené pivo.“

Hlboko si vzdychla, mykla plecom a povedala: „Tak poď. Ale varujem ťa, som strašne ustatá.“

Bývala v maličkom ateliéri, posteľ neustlaná, tuctový nábytok, za ktorý sa platí poplatok spolu s nájomným. Otvorila mi studené pivo. Sama si naliala čistý gin, hodila si doň kocku ľadu, chvíľku počkala a potom to do seba prevrátila, až zalapala dych a vykrivilo jej tvár. Horúca voda s hukotom napĺňala malú vaňu zabudovanú v kúte kúpeľne. Ustato a roztržito sa motala po izbe, zhodila topánky, vyzliekla si bledobelasé šaty. Len tak medzi rečou sa ma spýtala, či by som jej mohol niečo požičať do výplaty – keďže ju tak okradli. Povedal som, že môžem. Zahryzla si do pery a váhavo sa spýtala: „Povedzme tridsať?“

„Tridsať môže byť,“ odvetil som. Zobrala bankovky a bleskovo si ich strčila do kabelky. Do kúpeľne si vzala ďalší gin. Dvere nechala otvorené. Dopil som pivo, z kuchynského kúta som si vzal ďalšie, dvere do kúpeľne som otvoril dokorán, oprel som sa o veraje a pil som rovno z fľaše.

Kľačala v tej malej vani, sedela si na pätách, voda jej siahala po biely vrch pružných stehien. Oči mala pevne stisnuté a masírovala si namydlenú hlavu.

„Betty, nie a nie si na dačo spomenúť,“ povedal som.

„Čože?“

„Spomínam si, kde som ťa už videl.“

„No, v tomto meste som tri roky a prišla som z Clevelandu. Teraz takmer rok mávam nočnú v tej reštaurácii pre motoristov, miláčik.“

„Myslel som teraz niekedy. Povedz, ak sa mýlim, Betty. Neletela si z Carsonu v pondelok alebo v utorok?“

Prehla sa dopredu na ruky a kolená, hlavu ponorila do vody a vehementne si oplachovala vlasy. Veľké bledé telo mala mocne stavané, svalnaté, pevné, celkom príťažlivé. Znovu si sadla na päty, nahmatala uterák, mokré vlasy si prehodila dozadu a utrela si oči. Potom si vystrela nohy a usadila sa v tej spenenej vode.

„Bolo to v utorok,“ povedala. „Nevšimla som si ťa, miláčik.“

„Nebola si s takým chudým dlháňom? Počerným?“

„Celkom tak. Volá sa Ron. Leteli sme spolu do El Pasa. To ti musím vyrozprávať, namojpravdu! Poriadna psina! V lietadle sme sa trochu namazali. Pozná tam dolu všetky pipky. Ale potom to už strácalo fazónu. Začalo sa piť a im bolo fuk, čo s nimi robia. Pre mňa to bola silná káva. Človek musí vedieť odkiaľ pokiaľ, nie? Aby mu zostalo kúsok súkromia, nemám pravdu?“

Súhlasil som. Zazívala do päste ako ospalá levica. „Prisám, že som od utorka rána nezažmúrila oka, ak nerátam ten autobus, kde ma okradli. Ten prekliaty šofér iste ani prstom nepohne.“

„Lietate ta často?“ spýtal som sa jej.

„Nie. Toto bola extra záležitosť. Toho Rona som nikdy predtým nevidela. Bohvie, čo to bolo. Akási službička pre niekoho. Ron si mal nájsť vysokú blondínku a odletieť s ňou tým spojom z Carsonu. Letenky bolo treba zapísať na fingované mená. Tuším to bola dajaká clona. Ron sa stretol s tým chlapíkom v akomsi bare. No čo, bolo to voľno a výdavky nám zaplatili!“

„Aj Ron sa vrátil?“

„Nie. Odtiaľ mal odísť na pobrežie, tak aspoň povedal. Dal mi čosi z tých peňazí, čo dostal. Päťdesiat dolárov. Ani som ich nenačala, a oberú ma o ne! Škoda, že som ich radšej neutratila. Mohla som vedieť? Človek sa stále učí.“

Zvážil som, že sa asi netreba ďalej vypytovať. Buckelberry to urobí s lepším výsledkom a rýchlejšie.

„Trav, miláčik, prečo si neurobíš pohodlie, hneď prídem, dobre?“ povedala. „Nebude ti prekážať, že mám mokré vlasy, pravda?“

Pozrel som na hodinky. „Čo keby som sa tu zastavil zajtra?“

Znovu zívla a prikývla. „Hocijako to vezmeš, bude to lepšie, ver mi. Taká som ustatá, až mi je do plaču.“

Vypadol som. Pozrel som si číslo. Dvere č. 11. Fairlea Road 1010. Dolu som si našiel schránku na listy. Na žltastej kartičke bolo úhľadne vygravírované Elizabeth Kentová-Alversonová.

Vrátil som sa do Šalvie a z izby som zatelefonoval Buckelberry-mu. Nebol tam. Nástojil som, že je to dôležité. Povedali, že sa s ním skúsia spojiť. O desať minút volal. Oznámil som meno a adresu ženy, ktorá vtedy letela ako Mona Yeomanová.

„Preboha, McGee, prestanete láskavo strkať nos…“

„Vy by ste to tuším urobili veľmi ochotne, Fred. Naozaj.“

V tichu, ktoré nasledovalo, som priam cítil, ako sa usiluje ovládnuť. Napokon sa ozval škrípavým hlasom: „Ďakujem vám za túto informáciu.“

„Rado sa stalo. Ale nemyslím, že z toho veľa vytlčiete.“

„To sa uvidí.“

„Pravdaže, šerif. A vy? Máte niečo nové?“

„Nie!“

„Podnikli ste niečo na Jassovu ochranu?“

S veľkým dôrazom zložil.

Bol som so sebou nespokojný. Za svoj príkladne hlupácky prístup k nadpriemernému predstaviteľovi zákona. S niektorými ľuďmi začnete ťahať za opačný koniec povrazu a už sa vám nikdy nepodarí nájsť spoločnú reč. Správali sme sa k sebe ako pes a mačka a pritom som mal pocit, že by stačilo tresnúť si navzájom po papuli a mohli by sme celkom dobre vychádzať. Podpichovať policajta je hlúpy a nebezpečný zvyk.

Vyzliekol som sa, osprchoval a myslel som pritom na Elizabeth Kentovú-Alversonovú. Primitív, ale dobrák. Jedna z veľkej armády poloprofesionálok. Chce si užiť, ale namýšľa si, že pozná hranicu odkiaľ pokiaľ. Ibaže rok čo rok posúva tú hranicu trochu ďalej.

Aspoň som sa dozvedel, že Monu Yeomanovú nepripravil o život gang, ako to spočiatku vyzeralo. Betty a jej Ron sa do prípadu dostali vcelku nevinne. Malá investícia do dymovej clony. Pravda, riskovali, že Ron vezme peniaze a protislužbu neurobí. Počet účastníkov sa už dal lepšie odhadnúť. Mohli to urobiť dvaja.

Možno to bolo pre peniaze. Peniaze udávajú tón v celom kraji. Aj v hale hotela Šalvia patrili peniaze do stáleho repertoáru žartov. Videli ste ich aj v očiach dievčiny, ktorá v hale predávala noviny.

Treba zistiť, kto z toho mohol ťažiť, a stopa povedie k vrahovi – alebo k tomu, kto si ho najal. V tomto meste spôsobovali peniaze ošiaľ. Možno sa obávali, že sa tá fosílna voda čoskoro vyčerpá. Schmatni, čo môžeš, a vypadni.

Obliekol som si čisté trenírky a vystrel som sa na posteľ. Vtom zacengal telefón. Bola to Isobel Webbová.

„Travis?“

„Ako sa máte, Isobel?“

Hlboko si vzdychla. „Neviem. To je to čakanie. Neviem, čo si mám myslieť. Neviem, čo mám robiť. Preto som došla.“

„Ste v meste?“

„Som v hale. Požičala som si auto. Myslela som si, že ak… že ak ho nájdu, tak to bude niekde pri Esmerelde. Mohli by ste prísť a pozhovárať sa so mnou?“

„O chvíľu som dolu. Počkajte ma v koktailovom salóniku.“

„Sedím v hale, tu vás počkám.“

 

Vstala ako poslušné decko, keď som k nej kráčal. Oblečenú mala myšacosivú blúzku, sivohnedú sukňu, solídne topánky. Skrývala sa za svojimi veľkými tmavými okuliarmi. Usmiala sa nervózne a upäto. Zaviedol som ju do tmavého kúta koktailového salóna a nahovoril som ju na sherry.

„Byt je tak strašne prázdny,“ povedala. „Iba som sa krútila okolo telefónu. Ženy zo školy sa mi venovali, ale mne to ich cukrovanie ide na nervy.“

„Našli Monino auto.“

„Viem. Neprekáža vám, že som prišla?“

„Vôbec nie. Okolo štvrť na osem musím však odísť.“

„Kam pôjdete?“

„Na jednu návštevu s Jassom Yeomanom.“

„Nechcete o tom hovoriť, však?“

„Je to trochu komplikované.“

Zložila si okuliare a chlipla si sherry. „Teraz robíte pre Jassa?“

„Viac-menej.“

„Pomáhate im zatušovať všetko, čo sa stalo Mone a Johnovi?“

„Nie. Pomáham nájsť páchateľov.“

„A čo ak to urobil Jass Yeoman, Travis?“

„Tak potom je to najlepší luhár, akého som v živote stretol.“

„A čo… čo ak sa to nikdy nedozvieme?“ Hlas sa jej trochu zlomil. „To by som asi nezniesla. Nemať istotu. Čo bude so mnou? Nebojte sa. Už nestratím kontrolu nad sebou. Ako včera. Snívalo sa mi o mŕtvom Johnovi. Aj po prebudení mi ten pocit zostal. Je mŕtvy, tak je to. Preto som odtiaľ mohla odísť. Viem, že sa už nikdy nevráti.“

„Pokojne, Isobel.“

„Som v poriadku. Iba chcem konečne vedieť!“

„Prídeme na to.“

„Pravdaže. Vy a pán Yeoman a ten šerif. Prídete na to. Ak to už neviete.“

„Zmocňujú sa vás slabé príznaky paranoje, Isobel. Svet nie je proti vám. Nijaký komplot sa proti vám nezosnoval.“

„Dnes som si prezrela Johnove doklady. Má životnú poistku na dvadsaťtisíc dolárov, zorganizovali to v škole. Je to napísané na mňa. Ak nájdu jeho telo, dostanem tie peniaze. Potom vám dám polovicu, aby ste zistili, kto to urobil.“

„Netreba.“

„Viete, čo spravím s tými peniazmi?“

„Nie.“

„Ešte vždy platí ten neprevoditeľný prenájom. Vrátim sa na ostrov. Otec ho premenoval na Webbov ostrov. Dom dám do poriadku. Úroky z tých dvadsiatich tisícov mi vystačia na živobytie. Naveky. Panebože, nemôžem ľudí ani vidieť. Mám toho dosť až do konca života. Tam mi bude dobre. Toto prevtelenie jednoducho neznášam. Vyčkám, kým nebudem niekým iným, Travis.“

Z vrecka saka som vybral tubu kúpenú v drogérii a položil som ju pred ňu. „Malý darček. Bezpečná ochrana pred slnkom na pery.“

Zdvihla tubu, v tom prítmí sa žmúrivo zahľadela na nálepku a potom sa rozplakala.

Tvrdila, že nie je vôbec hladná. Zobral som ju do grilu, kde zjedla obrovský biftek a prisúdila to tomu sherry. Najedená začala vyzivovať a hlava jej pokľuckávala. O štvrť na osem som jej dal kľúč od svojej izby a poslal som ju, aby sa vyspala, kým budem s Jassom.

Niekoľko minút som meškal. Prechádzal sa po príjazdovej ceste. Privítal ma s nevrlým zašomraním a potom viedol svojho veľkého chryslera, akoby si ho pomýlil so športovým vozidlom. Uháňali sme z mesta smerom na sever k štvrti Rupertovho klanu v chladnom modrastom večere s hasnúcou červenastou žiarou na západnom obzore.

Ovládol ma nezvyčajný pocit neskutočnosti, ten starý pocit údivu, čo tam vlastne robím. Tohto drsného starého miešanca som nepoznal, nepoznal som jeho ženu a nemal som v pláne natoľko sa zapliesť do jeho života. Ani som sa nenazdal a prišiel som o časť svojej potrebnej nezávislosti. Úloha akoby zamestnanca mi nesedela. V mojej prenajatej posteli spalo veľmi čudné dievča. A kdesi vonku v tom modrastom večere veľmi hlboko spala urastená plavovláska a istý profesor.

„Nevie, že prídem,“ zamrmlal Jass.

„Čože?“

„Nikdy nevychádza. Večer je vždy doma.“

„Čo tam mám hrať, Jass?“

„Nič. Byť pri mne. Pozorovať ho. Počúvať ho. Potom mi poviete, nakoľko mu dôverujete a čo sa vám nezdalo.“

„Poznáte ho lepšie ako ja.“

„U Waltera Ruperta to nič neznamená.“

Bolo to slabých dvadsať kilometrov za mestom, musel som vystúpiť, otvoriť veľkú rančovú bránu, a keď Jass prešiel autom, zase ju zavrieť. Potom sme sa ešte viezli necelý kilometer, až sme došli k rozsiahlemu komplexu rančových domov, stajní, nocľahárni, hospodárskych budov. Jass zaparkoval pred najväčším domom a vystúpili sme. Všade naokolo živo pulzoval večerný život. Svetlá, úryvky hudby, hlasy hrajúcich sa detí, ľudia motajúci sa sem-tam medzi domami. Dve autá odchádzali cestou, ktorou sme práve prišli.

Z prítmia sa vyšuchtal chlap a posvietil si na nás. „Pán Yeoman?“

„Prišiel som za Wallym.“

„Chvíľočku strpenia, pane.“

Prešlo dobrých päť minút, kým sa vrátil. „Mám vás zaviesť dnu, tam na pána Ruperta láskavo počkáte. Príde, len čo sa uvoľní.“

Chlap nás uviedol do veľkej miestnosti s dvoma kamennými kozubmi, s trofejami po stenách a hlbokými koženými klubovkami. Ukázal k malému baru v rohu a povedal: „Nech sa páči, obslúžte sa, páni,“ a nechal nás samých.

Namiešal som nápoj Jassovi i sebe. Vzal si pohár a nenáhlivo prehovoril: „Nikdy sa nedá vedieť, ako ďaleko zájde, sem či ta. Keby sme boli zostali v pevnom obchodnom zväzku, pomaly, ale iste by ma bol vstrebal, pracuje s mravčou húževnatosťou. Ale, preboha, priateľa sa patrí varovať už aj zo slušnosti, keď pre nič iné.“

Čosi som sa ho spýtal. Asi ma prepočul. Nechal som to tak. O chvíľočku sa dvere hlučne otvorili. Z prahu na nás hľadel obrovský starý chlap. Mal široké plecia, veľké brucho, mohutnú hruď a nohy do o. Oblečený bol ako vidiecky kňaz v čiernom, biela košeľa, tmavá kravata. Stál so spustenou bradou, hľadel na nás spod sivého chlpatého obočia, svetlá izby mu ožarovali plešinu. Mal orlí nos, ústa široké, pery úzke. Ruky ťažké a dlhé ako ľudoop. Vyžaroval chlapskú silu a istotu ako ľudia navyknutí nepochybovať o svojich schopnostiach. Vyžaroval energiu. Bol to býk vedúci čriedu a toto boli jeho pastviny. Tri ženy a húf detí bol celkom prirodzený výsledok ovládanej energie.

„Nerád ruším muža, keď si niekde zabezpečuje svoje peniaze,“ povedal Jass.

Rupert civel na mňa. Pomaly vstupoval do izby. Začal som mať pocit, že by som sa mal pre niečo ospravedlniť.

„Zoznámte sa, to je Travis McGee,“ povedal Jass. „Pracuje pre mňa.“

Kým si neurobil dôkladnú inventúru, Rupert nespúšťal zo mňa zrak, potom prešiel k baru a naplnil si vysoký pohár sódou bez ľadu. Pritom hovoril: „Rozmýšľal som, kedy si tu bol naposledy, Jasper.“ Hlas mal otrasný. Zrejme nemal čosi v poriadku s hlasivkami. Všetky slová členil rovnako a vyslovoval v rovnakom tóne a s rovnakým dôrazom, akoby bol nejaký hovoriaci stroj.

„Keď zomrela Catherine.“

„To je dávno,“ povedal Rupert. Sadol si do jednej z kožených kluboviek, tvár mu zostala v prítmí.

Jass sa nahol dopredu. „Dostali sa mi do uší isté informácie, Wally. Vláda sa chystá proti mne zakročiť pre daňové nedoplatky. Má to byť frontálny útok. Zistil som, že si s nimi spolupracoval.“

„Áno.“

„Nemohol si mi čosi naznačiť?“

„Prečo?“

„Doparoma, aspoň zo slušnosti.“

Rupert neodpovedal, mlčanie sa mi videlo pridlhé. „Jasper, kedysi dávno sme si pomáhali. Nie z lásky. Robili sme isté veci. Aby sme prežili. Bolo to nebezpečné. Neexistuje zákon, ktorý by hovoril, do akej miery možno podvádzať. Teraz sa každý musí zachraňovať sám, nemáme zodpovednosť jeden za druhého. Pýtaš sa, či som na niečo pristúpil. Pravdaže. Na čo? Prísažne som potvrdil všetko, na čo sa pamätám. Zápisy už neexistujú. To vieš. Súhlasil som s tým, že ťa neupozorním. Urobil som s nimi dohodu. Výhodnejšiu, ako som dúfal. A teraz som z toho vonku, Jasper. Nepodrazia ma, ani ma nestrčia do basy. Ak ťa obžalujú z nezákonností, ja to potvrdím. To patrí k tej dohode.“

„Ty špinavec,“ zašepkal Jass.

„Prečo nie si vecný? Čo som mal robiť? Uškodiť vlastnej rodine, aby som ušetril kamaráta? Si hlúpy, Jasper. Pri väčšej pozornosti si mohol zbadať, čo sa chystajú urobiť, a ešte sa včas zachrániť. Možno sa z toho ešte vždy dá vykĺznuť, ak veci popredáš obozretne a neupútaš ich pozornosť.“

„Vykašlem sa na to,“ povedal Jass.

Všimol som si, že toto Waltera Ruperta trochu vynieslo z miery. „Čože?“

„Možno si im všetko nepovedal, Wally.“

„Nerozumiem.“

„Možno si im povedal veci, ktoré mňa ukážu v najhoršom svetle, ale pomlčal si o obchodoch, v ktorých ako zlodej vystupuješ ty. Až zozbierajú viac informácií, azda sa k tebe ešte vrátia.“

„Prosím ťa, Jasper, hovor zrozumiteľnejšie.“

„Chystali sa hovoriť s Monou.“

„Hej?“

„Mohla ti trochu zapražiť? Ona a ten jej advokát čosi vyhrabali.“

„Hej?“

„Neboli za ňou.“

„Ale prídu. Daj si pozor, aby si nepustila hubu na špacír. Čokoľvek povie, uškodí väčšmi tebe ako mne.“

„Počul si, že ušla s tým učiteľom?“

„Áno, boli také reči.“

„Neušla. Ktosi ich oboch zavraždil a narafičil to tak, aby to vyzeralo ako útek.“

Dlho bolo ticho, až Rupert povedal: „Už chápem, prečo si sa unúval prísť za mnou. Nemám tvoju povahu. K týmto veciam nepristupujem citovo. Moja odpoveď je nie. Keby mi bol niekto veľmi nebezpečný a nemal by som inú možnosť, vedel by som zabiť. Ale nie tak nešikovne. Keď vieš, že neušla, tak sa to niekomu nepodarilo. Ja by som neriskoval. Musel by som mať istotu, že to vyjde. Nie, Jasper. Nebola pre mňa nebezpečná. Keď som sa odhodlal na tú hru, tak som sa rozhodol nič nezatajiť – ani pletky, s ktorými som nič nemal a ktoré si sa nikdy nedozvedel. Bolo mi jasné, že sa budeš biť. Lenže teraz ich nič neprekvapí, nech im povieš čokoľvek. Dobre som si to premyslel. Nie som kamarát podľa tvojich predstáv. Možno ani ty nie si.“

Jass strmo vstal. Chmúrne hľadel dolu na Waltera Ruperta. „Nenaľakáš ma, Wally. Pre mnohých ľudí si postrach. Všetci tvoji ľudia sa ťa boja, držíš ich v strachu možno preto, aby urobili hocičo, len aby sa ti zavďačili. Stačí náznak a strieľajú, nie?“

„Nie, Jasper.“

„Ako si môžeš byť taký istý?“

Rupert mal oči takmer zatvorené a povedal: „Vždy viem o každom, čo robí. To je moja starosť. Niektorí moji synovia sú úskoční. Veľmi mi je ľúto, že je tvoje dievča mŕtve. Ale ani ja, ani moji ľudia s tým nemajú nič spoločné. Dobrú noc, Jasper.“

Nevstal, ani už neprehovoril, ba ani hlavou nepohol, keď sme odchádzali.

Čakal som, že sa nebezpečne poženieme do mesta, ale Jass viedol auto veľmi pomaly. „Čo si o tom myslíte?“ spýtal sa ma.

„Neviem. Tuším mu verím. Robí na mňa dojem, že… je to veľmi nezvyčajný muž.“

Jass odfrkol. „Nezvyčajný! Ešte jedného takého by svet nezniesol.“

„Asi vám poriadne zapražil v tej daňovej záležitosti.“

„Bude to oštara.“

„Nič viac?“

„Trochu to možno bude smrdieť. A bude ma to čosi stáť. Zaopatril som si veľkú škatuľu starých spisov. Budem to preťahovať tak dlho, ako sa len bude dať, a keď pôjde naozaj do tuhého, zrazu nájdem tie spisy. Mnoho z nich je pravých, mnohé sú čiastočne originálne a mnohé potvrdzujú niečo, čo sa vôbec nestalo. Tým prevrátim celú obžalobu hore nohami a začnú vyjednávať. Ak sa mi návrhy nebudú páčiť, objavím niekde v skladišti ďalšie dve škatule plné spisov. Môžem držať desiatich štátnych overovateľov a advokátov v šachu dlhý čas. Možno tak dlho, kým budem nažive. A potom? Kto sa bude o to starať?“

„Vy dvaja ste museli byť parádna dvojica! Líška a lasica.“

„Pozor na jazyk, chlapče!“

„A čo robili tí úbožiaci naokolo, keď ste sa vy dvaja do niečoho pustili?“

„Stáli v pozore, chlapče. Tí vždy stoja v pozore. Zacengaj a príživníci k tebe bežia, že si idú nohy dolámať. Na tomto svete alebo berieš, alebo ti berú. Číslice klamú a klamári vyčísľujú. Postaraj sa o dobrú whisky, pohodlnú posteľ a ženu, ktorá je k svetu – s ničím iným si netreba robiť starosti. Dennodenne je nás tu na zemeguli viacej o stopäťdesiattisíc, na každého bude svietiť slnko, ale na jedného-dvoch zasvieti prv, než tí ostatní zodvihnú hlavu. Preto si načri poriadne, kým máš možnosť.“

„Yeomanská filozofia.“

„Dosiaľ platila.“

Zabočil na svoju príjazdovú cestu a kým zaparkoval, povedal som: „A vidí sa mi, že platila perfektne, Jass. Dostali ste sa do skvelej formy.“

Ako sme kráčali k domovým dverám, poznamenal: „Ale nezabudnite, aký dlhý čas som v tej dobrej forme!“

„Väčšmi ste sa mi páčili, keď ste rozprávali o tom, ako ste pochovávali zajačika, pán Yeoman.“

„Nemýľte sa,“ povedal. „Ja som tú ženu miloval.“

Rozhorčene zastal, obracajúc sa ku mne, a ja som medzi hustnúcimi večernými tieňmi postrehol, ako sa z vysokého krovia asi tri metre za ním vynára tmavá postava, zbadal som v spustenej ruke záblesk úzkej čepele. Zarazil sa mi dych. Tak teda nôž ho má zniesť zo sveta. Vyradí dolnú časť zažívacieho traktu. Prekvapujúco málo ľudí na svete má žalúdok použiť tento spôsob. Divo som zaručal, keď som sa hodil. Je to psychologická zbraň, nečakaná a často účinná. Plecom som posotil Jassa preč z chodníka. Predstieral som výpad vľavo a zroloval som sa doprava, švihnúc nohami do tiesnitého obrysu. Oboma pätami som sa doň poriadne zaboril, a ako som sa kotrmelcom znovu prevracal na nohy a ruky, opäť som zreval. Teraz som sa mu dostal zoči-voči, bol ohnutý, chrčal a lapal dych, ale spamätal sa a bez ohľadu na mňa s nožom pred sebou plúživo vyrazil proti Jassovi. Jass mu dva razy strelil do tváre a uskočil nabok ako matador. Chlap bezvládne padol, zachrchlal, kŕčovito sa mykol a znehybnel. Nôž cvengol o chodník.

„Bože, nenávidím nôž!“ zašepkal Jass prichrípnuto.

Približovali sa svetlá. Zazneli vzrušené otázky. Odkiaľsi pribehli dvaja muži. Ktosi v dome zapálil záhradné reflektory. Tí dvaja muži boli v uniforme.

„Pán Yeoman! Pán Yeoman, ste v poriadku? Čo sa to stalo?“

„Som v poriadku. Myslel som, že vám Fred kázal strážiť dom.“

„Veď sme strážili, prisahám.“

„Pozrime, kto je to.“

K svetlám reflektorov si ešte zapálili baterky. Sluhovia vyšli z domu a nesmelo postávali obďaleč.

„Nech je to kto chce, rozhodne to má za sebou,“ povedal jeden zo šerifových pomocníkov. „Vy ste ho zastrelili, pán Yeoman?“

„Zato, že mi vidíte v ruke revolver a ten nôž namierený na mňa? Prečo hneď myslíte, že som ho ja zastrelil?“

„Veď ja len…“

„Mlčte,“ povedal Jass. Pristúpil som bližšie. Obrátili ho na chrbát. Bol mladý. Z upraveného napomádovaného účesu mal hotový mišmaš. Zničená tvár podľa všetkého patrila Mexikáncovi. Nasvedčovali tomu aj tesné dlhé nohavice, špinavá úzko prúžkovaná košeľa s otrhanými gombíkmi pod tmavozelenou hodvábnonylonovou kazajkou. Mnoho takých som videl postávať na nárožiach miest, civeli na mňa pohľadom, v ktorom sa miešala odbojnosť a duševná slabosť, a lenivými pohybmi pripomínali pôvab mačky.

Prezreli mu vrecká. Našli mu asi sto dolárov v desiatkach pevne zrolovaných a upevnených gumkou. Osemdesiatosem centov v drobných. Žltý hrebeň z umelej hmoty. Na ruke zlaté hodinky, ktoré ukazovali čas všetkých hlavných miest sveta. Čierne kožené topánky s hrubými gumovými podrážkami mal obuté naboso. Na prste nastoknutý amuletový prsteň z bezcenného kovu, dva prepletené hady.

„Možno to nemal v hlave všetko v poriadku, keď tak ručal,“ poznamenal šerifov pomocník. „Poznáš ho, Carl? Ja nie. Vy ho poznáte, Pán Yeo…“

„Nik ho nepozná,“ povedal Jass. „Zapnite vysielačku a zavolajte niekoho, nech mi to odpracú z pozemku. Toto je pán McGee. Všetko videl. Som práve za hranicou, tento prípad patrí vidieku.“

„Pane, mali by ste ísť dnu a…“

„Fred vie, kde ma nájde, a s pánom McGeem sme ochotní kedykoľvek odpovedať na otázky. Preto nech Fred najprv zistí, čo je to za lumpa. No pohnite sa! A vy choďte domov! Miguel, skoč po plachtu a prikry ho! Trav, poďme dnu, dáme si pohárik.“

Vošli sme do domu. Zaplesol dvere. Svetlá boli zapálené. V kozube čakalo nachystané drevo, čupol si a podkúril. Ako bol tak zohnutý a vzbĺkajúce plamienky sa mu mihali po výraznej tvári, uškrnul sa na mňa cez plece a povedal: „Na svoje rozmery, chlapče, sa pohybujete celkom vrtko. Bolo to naozaj bleskové a šikovné. Dobreže ste ma nevydesili na smrť, keď ste do mňa zboku sotili a zatrúbili ako starý parník.“

„Spamätali ste sa rýchlo.“

„Nie som pištoľník. Poskytli ste mi tri-štyri sekundy. Posledné dni to nosím na bruchu v puzdre, ktoré mi zapadá za opasok.“

Vstal, vybral revolver, skontroloval poistku a podal mi ho. Odtiahol som ruky. „Nech nezmätieme mládencov z laboratória, Jass.“

Odložil zbraň. Pokrútil hlavou. „Tak ručať!“

„Ide o to hlukom znemožniť protivníkovi rozmýšľať. Potom koná inštinktívne. Niekedy sa dá na útek.“

„Chceli ste ho smrteľne zasiahnuť?“

„Keby to bolo vyšlo.“

Prešiel k baru, pripravil nápoje a podal mi pohár. „Myslíte, že ma chcel naozaj zabiť?“

„Tak sa dvíhal od zeme. Myslím, že vám tú dýku chcel vraziť rovno do krížov.“

„Zaslúžite si prídavok.“

„Prosím.“

V izbe rytmicky pulzovalo červené svetlo. Prešiel k obloku a odtiahol záves. „Vkladajú ho do auta. V týchto štvrtiach nepoužívajú sirény.“

Pozrel na hodinky, prešiel k rádiu, ktoré stálo na stolíku pri bare, a zapol ho so slovami: „Správy o desiatej. Najprv dávajú domáce.“

Hlásateľ hovoril: „…a predpokladá sa, že je to profesor John Webb zo Štátnej západnej univerzity v Livingstone. Ako nám povedal šerif Fred Buckelberry, bol nezvestný od pondelňajšieho popoludnia. Telo sa našlo v predvečerných hodinách, keď pracovníci okresnej cestnej siete juhovýchodne od mesta odstraňovali zátarasu na súkromnej ceste vedúcej k chate pána Jaspera Yeomana a jeho manželky. Odpratávacie práce sa konali na žiadosť okresného šerifa, aby sa k chate mohlo dostať vozidlo kriminálneho laboratória. Mona Yeomanová, pôvabná manželka Jaspera Yeomana, obyvateľa tohto mesta, je nezvestná od utorňajšieho poludnia. Naposledy ju videli v Yeomanovej chate. Nevylučuje sa, že sa stala obeťou zločinu. Podľa krátkeho vyhlásenia šerifa Buckelberryho zmiznutie profesora Webba i pani Yeomanovej polícia nezverejnila, aby mohla nerušene pokračovať v rozsiahlom pátraní. S ďalšími podrobnosťami možno rátať v najbližšom čase. Príčinu smrti profesora Webba ešte nestanovili. Tým končíme miestne spravodajstvo a… prepáčte, práve som dostal ďalšiu správu. Pred niekoľkými minútami bol pri rezidencii pána Yeomana zastrelený neznámy votrelec. Podrobnejšie informácie zatiaľ nemáme.“

Jass zavrčal a vypol aparát. „Už je po súkromí, chlapče. Odteraz budeme žiť ako vo výklade na hlavnej ulici. Našli ho pod tým balvanom. Takže to vyhodili a spustili naňho. Dokonalá príčina smrti. To je nápad, tak ukryť telo.“

Hľadal som v tých udalostiach logiku. Nezasypali ho kameňmi len tak bezdôvodne. Dalo sa predpokladať, že cestu k takej opustenej chate nevyčistia hneď. Ale raz by na to prišlo. Telo by identifikovali. Pozrime, profesor je nebožtík! Tak on neodišiel s pani Y! Potom ani ona nežije! A keby sa tomu grázlovi bolo podarilo dostať nôž tam, kde chcel, možno by sa nikdy neodhalilo, že Jassa jeho žena predišla.

Dvadsať minút po jedenástej som sa konečne dostal z Yeoma-novho domu. Fred Buckelberry prišiel s pomocníkom a so stenografom. Bol veľmi unavený. Výpoveď ma nechal tri razy opakovať. Musel som mu sľúbiť, že svoje vyhlásenie prídem podpísať k nemu do kancelárie v piatok popoludní. Bolo nad slnko jasnejšie, že to bola sebaobrana. Keby ho Jass tými dvoma výstrelmi nebol zasiahol, čepeľ by sa bola ocitla v jeho útrobách.

Mŕtvy bol neznámy. Preverovali si ho cez Phoenix.

Buckelberry opakoval ustatým hlasom: „Jass, keby mal prázdne vrecká, bolo by to iné. Panský dom. Zažiadalo sa mu auto, peňaženka. Ale mal sto dolárov.“

A Jass opakoval vľúdne: „Fred, rád by som vám pomohol. Ale prisahám, že takisto tomu nerozumiem ako vy.“

Už som bol na odchode, keď mi Buckelberry povedal, že po odhalení profesorovej mŕtvoly mu telefonovala slečna Webbová. Zdala sa mu veľmi vzrušená a požiadal ju, aby prišla za ním, ale nato zložila.

Tak som už netratil čas a ponáhľal som sa do Šalvie. Riskantné momenty rýchlej jazdy cez mesto ma zamestnávali, no myšlienky sa mi pritom jednostaj krútili okolo smrti Johna Webba, ako keď šteňa obhrýza okraj pokrovca. Keď sme s Monou Yeomanovou preliezali cez tú zátarasu, Webbovo telo bolo pod ňou. Ako povedal Jass, ukryli ho na nezvyčajnom mieste. Rátali s tým, že cestu vyčistia. A potom sa telo nájde. Ktovie, či to nakoniec nebola nešťastná náhoda ako v groteske. Možno celá vražda je iba niečo podobné tým podareným krvavým fraškám, aké nakrúcajú Angličania. Nič sa nedarí a telá vypadávajú z nesprávnych skríň.

Ak to bol zámer a ak tu ten zámer ešte vždy existuje, namieste je jediná otázka. Čo by sa stalo, keby tá dýka bola vyhasila Yeomanov život? Kto by z toho ťažil? Nejaká postaršia dáma v Yume? Rupertov klan? Nachádzalo sa Monino telo na nejakom ďalšom nezvyčajnom mieste, kde ho rovnako musia objaviť?

Prenajaté auto som nechal na hotelovom parkovisku a v recepcii som si vzal ďalší kľúč od izby. Odkaz som nemal nijaký. Vyšiel som hore a odomkol. Isobel ležala na vzdialenejšej časti dvojpostele. Na stole horela lampa, slabá žiarovka s oranžovým tienidlom. Isobel ležala na paplóne kompletne oblečená, iba topánky si zhodila a prikryla sa žltou dekou. Pod lampou som zbadal odkaz napísaný na zelenom pijaku, vybratom z hotelových listových papierov.

Bol to čudný odkaz. Bez pozdravu a bez podpisu. „Už to nemá zmysel. V budúcom živote budem mať možno viac šťastia. Keď sa všetko uzavrie, prosím vás, zostatok dajte do školského fondu na ŠZU.“

Hneď mi svitlo a zhrozený som tromi dlhými krokmi bol pri nej. Ruky mala ochabnuté a ľadové. Srdce jej bilo veľmi pomaly, dych som ledva postrehol. Zatriasol som ňou, poplieskal ju po tvári, načo na protest omámene zamrnčala. Skočil som k telefónu a požiadal, aby čo najrýchlejšie zohnali lekára. Objednal som kanvicu čiernej kávy. Preklínajúc ju, pozapaľoval som všetky svetlá v izbe a v kúpeľni. Zdvihol som ju a odniesol do kúpeľne. Bola bezvládna ako handrová bábka. Nadhadzoval som ňou a kričal na ňu. Potom som ju usadil na zem do rohu k vani a použijúc holiaci spray, čo najrýchlejšie som namiešal pohár teplej mydlovej vody. Kľakol som si k nej, stiskom jej otvoril čeľuste, zaklonil jej hlavu a lial som jej to do hrdla. Čosi vyšplechlo na sveter, ale videl som, že hrdlo sa jej pomaly, s námahou pohybuje, ako hltá. Aspoň ten reflex že jej ešte zostal! Nevedel som, či má dosť. Namiešal som ďalší pohár a ešte asi polovicu som do nej vlial. Zdvihol som ju a dolu bruchom som ju preložil cez okraj vane. Pokľačiačky som ju pridŕžal, jednu ruku som ovinul okolo nej a strčil jej dva prsty do hrdla. Dráždil som mäkký koreň jazyka, a keď sa ma už zmocňovalo zúfalstvo, zrazu som pocítil, že sa jej svaly pomaly napínajú. Potom začali ťažké pozvoľné kŕče a v návaloch z nej vyšplechovala mydlová voda okyslená obsahom žalúdka. Keď ustala, znovu som ju vydráždil, už to šlo ľahšie. Nechápal som, kde dočerta trčí ten doktor.

Vytiahol som ju z vane, obrátil ju a a ešte vždy bezvládnu som ju usadil chrbtom k vani a povyzliekal. Šaty som nešetril, zbytočne som nestrácal čas. Postŕhal som z nej všetko. Podprsenku, pančuchy a nohavičky mala podobne nenápadné a seriózne ako vychádzkové topánky. Otvoril som studenú sprchu, prúdom vody opláchol vaňu a trochu som zatiahol igelitovú záclonu. Potom som Isobel zdvihol, posadil som ju do vane, upravil záclonu a ružicu sprchy namieril tak, aby jej výdatný prúd studenej vody prúdil rovno do tváre a na trup. Zboka nabok prevaľovala hlavu a v hukote sprchy takmer nečujne mňaukavo mrnčala.

Ktosi dôrazne zaklopal na dvere, preto som šiel otvoriť, no cestou okolo stola strčil som si jej odkaz do vrecka. Bol to ružovolíci okrúhly muž so smutnou, ovisnutou, ustatou tvárou. Zaviedol som ho do kúpeľne. Zošuchla sa nižšie. Zatvoril som vodu. Vzal uterák a drsne jej vyšúchal tvár. Kým jej odmeral pulz a palcami nadvihol viečka, presne som mu opísal, čo som doteraz urobil.

„Čo vzala?“

„Neviem.“

„Popozerajte sa, možno dačo nájdete.“

V koši pri stole bola fľaštička. Firemný štítok chýbal. Dal som mu ju. Na dne zostalo trocha bieleho prášku. Vysypal si ho na dlaň, privoňal, navlhčil si prst a ochutnal. „Barbiturát,“ zamrmlal. Dievča zachrápalo. Šomral si čosi, zašmátral v otvorenej taške, vybral nepoužitú injekčnú striekačku a ampulku so žltastou tekutinou. Rameno dievčaťa vystrel cez okraj vane, alkoholom očistil miesto nad lakťom, naplnil si striekačku a zručne ju zapichol.

„Mala by ísť do nemocnice,“ povedal, ako sa dvíhal z kolien.

„Je to nevyhnutné?“

„Vaša žena?“

„Nie. Pán doktor, ak by bola v smrteľnom nebezpečenstve, prirodzene, že by sa mala dostať do nemocnice. Ale je to veľmi neurotické stvorenie. Volá sa Webbová. Dnes večer našli telo jej brata.“

Ustato zdvihol jedno obočie, „Čosi som počul.“

„Pracujem pre Jaspera Yeomana. Tak som sa zoznámil s týmto dievčaťom. Ak sa z toho urobí vážna nemocničná záležitosť, bude chcieť žiť primerane k tej dôležitosti. Ak sa cez to prejde ako cez drobnú nehodu, ktorá sa môže stať hocikomu, asi to bude pre ňu lepšie. Pravdaže, ak nie je v ozajstnom nebezpečenstve.“

Oprel sa o umývadlo, obočie mal stiahnuté. Práve chcel prehovoriť, keď priniesli kávu. Asi to rozhodlo. Prikývol s uznaním.

„Dal som jej povzbudivý prostriedok. Skúsme, či by sme ju prinútili chodiť.“

Zdvihli sme ju. Obliekol som jej svoj kúpači plášť a previazal opasok. Plášť sa ťahal za ňou. Lekár jej svižne vylepil tri zauchá. Naklonil sa tesne k jej uchu a povedal: „Musíte chodiť! Poďme! Kráčajte!“ Visela na mne takmer celou váhou. Pri chôdzi jej hlava kľuckala a nohy sa jej ohýbali ako špagety.

„To je dobre,“ povedal. „Len nech chodí. Nalievajte do nej kávu. Nenechajte ju spať. Ak treba, znova použite studenú sprchu. Prinúťte ju hovoriť. Nech ráta do sto. Odrieka abecedu. Hocičo. Môžem sa na vás spoľahnúť?“

„Môžete.“

Skúmal ma so zovretými perami. „Prídem o štvrtej ráno. Ak bude vyzerať v poriadku, môže spať. Dovtedy už bude modlikať o spánok.“

„Ďakujem vám, pán doktor.“

„Dobre ste to zvládli do môjho príchodu. Zastavím sa v recepcii. Niekedy robia ťažkosti. Ste tam zapísaný sám.“ Prvý raz sa trochu usmial. „Vyslovím to magické meno. Yeoman. Dajú vám pokoj. Tu je moje číslo. Ak by vám začala unikať a nereagovala, ihneď ma zavolajte. Aj ja tu riskujem. Nie. Nezastavujte sa. Nech len chodí.“ Vykročil k dverám a zaváhal, pozrúc na mňa neisto: „Je to veľmi pekné dievča.“

„Nekrofília ma nikdy nelákala, pán doktor.“

Presný termín ho povzbudil. Zdvihol hlavu a odišiel. Chodil som s dievčinou hore-dolu. Ťahal som ju, stále viac som ju nechal chodiť na vlastných nohách a vždy som ju zachytil, keď mala padnúť. Plieskal som ju a mykal. Nalieval som ju horúcou kávou. Pchal som ju pod sprchu. Jej kvílenie bolo čoraz hlasnejšie, ostrejšie a pobúrenejšie. Bola nevládna. Vec. Bolo to popudzujúce a únavné. Vláčila sa, hockedy ju posotilo a mrmlala tak neartikulovane, že som nerozumel ani slovo. Hlava sa jej hojdala. Toto bola tá monštruózna sebeckosť samovražedných činov. Niekto nech to potom napráva.

Dlho, možno aj vyše hodiny, som sa ironicky zabával nad lekárovými slovami, že je to pekné dievča. Bola ako z cesta, spuchnutá, nevládna, sinavá, ochabnutá, vlasy mokré, zlepené, čeľusť jej poklesávala a v štrbine viečok mala prázdne oči. Keď som ju postavil do vane, na prúd vody reagovala ako poslušné prasiatko, postojačky cikala. Podarilo sa mi do nej vliať poriadne množstvo kávy. A pri tej ťažkopádnej šuchtavej chôdzi som ju udržal jednou rukou. Zrazu nastala zmena. Keď sa znovu začala tackať, strčil som ju pod sprchu a pridŕžal ju jednou rukou okolo pliec. Tentoraz sa vypla. Telo sa po prvý raz vystrelo, pod studenou vodou sa jej chrbát prehol do oblúka a svaly sa napli. Zrazu som videl, aké je to utešené ženské telo, hladké, zaokrúhlené, pevné, bezchybné a zrelé stehná, prsia a bruško len zvýrazňovali pružný útly driek. Trochu rýchlejšie ako predtým som ju zababušil do vlhkého plášťa. Chvíľu sa chvela a prijal som to ako dostatočný dôvod, aby som už sprchovanie neopakoval.

Okolo tretej nad ránom sa mi videlo, že na spiatočnej ceste k vedomiu by som ju mal dostať ešte cez jednu prekážku. Správala sa ako opitá. Bola škriepna, šomrala, rozhorčene vrčala. No nezdalo sa, že by vnímala vlastnú existenciu, alebo že by vedela, kto som ja. Naliehavo som si uvedomoval, že by som si mal čosi vymyslieť, čím by som ju vrátil späť do skutočnosti. Prinútil som ju zastať. Knísala sa, oči sotva otvorené. Zatvoril som kúpeľňové dvere. Viselo na nich zrkadlo. Postavil som ju predeň. Rozviazal som jej opasok, plášť som jej nechal skĺznuť z pliec a odhodil som ho bokom. Stála tam a nevnímavo hľadela na seba. Čudne sme v tom zrkadle vyzerali, kostnatý vysoký McGee a pri ňom trochu v popredí bledá, celkom nahá dievčina, bosá, drobná, prsia voľne odhalené a medzi hladkými, nežnými a hebkými oblúkmi stehien mäkký, poddajný tienistý kútik. Zlepený prameň vlasov jej zakrýval jedno oko. Zaškeril som sa na jej obraz v zrkadle a s perami tesne pri jej uchu som povedal: „Kukni na to pekné dievča! Vidíš ho? Vidíš to pekné dievča?“

Oči mala zanovito prižmúrené. Zaknísala sa, vzdychla a zrazu oči naširoko vypleštila. Telo jej stuhlo. Zľahka sa nahla dopredu, jednou rukou si zakryla spodok a druhú preložila cez prsia. So stisnutými kolenami sa obrátila, ustúpila odo mňa a zasyčala.

„Pekné dievča?“ povedal som.

„Čo… čo to robíš so mnou?“ V tvári zbledla ako krieda.

Prehodil som cez ňu plášť. „Usilujem sa ťa priviesť k životu.“

Náhlivo, nešikovnými pohybmi sa obliekla. „Veď… veď som ich užila všetky!“

„To si urobila, drahá.“

„John je mŕtvy.“

„Poďme chodiť!“

Nepohla sa, kým som k nej nevykročil. A potom pochodovala hore-dolu, premeriavajúc si ma pohľadom plným ťažkého podozrenia.

„Som ustatá, Travis.“

„Len kráčaj!“

„Koľko je hodín?“

„Tri preč. Kráčaj rýchlejšie!“

„Prosím ťa, dovoľ mi ľahnúť si na chvíľočku. Prosím!“

„Len pekne kráčaj!“

„Panebože, aký si nemilosrdný! Je mi zle. Je mi strašne zle. Musím si ľahnúť. Naozaj!“

„Ak nebudeš kráčať sama, prinútim ťa.“

Sedel som v nohách postele. A dávala si pozor, aby sa mi nedostala na dosah. Len čo začínala ochabovať a oči sa jej zahmlievali, načiahol som sa a pekne som ju plesol po zadku. To ju vzpružilo.

Začala prosíkať o milosť. Bol som neoblomný. Robila sa, že ju premáhajú mdloby, no raz-dva sa spamätala, keď som z nej začal sťahovať plášť. Nadávala mi. Netušil som, aký má bohatý slovník. Hrešila, fňukala, plakala, pretvárala sa, modlikala. Ale chodila. Áno, chodiť neprestala.

Ach, naozaj bola na poľutovanie tá drobná zababušená postavička, tie oči s tmavými podkovami ma nenávideli, kávou sa už dusila, bol som pre ňu zvrhlíkom a chcela vedieť, prečo som ju nenechal umrieť. Nemala prečo žiť. Prečo musí znášať to násilie, pohanu, zauchá, údery, prečo ňou mám mykať, prečo sa jej mám vyškierať? Áno, drahá, musíš to zniesť. Len kráčaj ďalej! Len kráčaj ďalej!

Doktor Kuppler sa vrátil o štvrť na päť. Keď si uvedomila, že je to lekár, zasypala ho ponosami a lamentáciami. Vôbec ju nebral na vedomie, prezrel ju a spokojne zavrčal. Nechal ju sedieť na peľasti postele.

„Dožadujem sa svojich práv!“ povedala Isobel. „Zavolajte políciu!“

Doktor Kuppler sa na ňu sladko usmial, vystrel ružový prst a ťukol jej do pleca. Prevrátila sa horeznačky, vzdychla a začala ticho, rovnomerne pochrapkávať. Kázal mi, aby som ju zdvihol. Odostlal posteľ. Uložil som ju a pozakrýval.

„Dobre to prebehlo,“ povedal. „Pôvabná mladá dáma. Možno to ani všetko nebolo treba, ale chvalabohu, už je bezpečne za tým.“

„Koľko vám dlhujem?“

„Jedno s druhým, myslím, že sto dolárov bude akurát.“

Dal som mu ich a spýtal som sa, ako dlho by mala spať.

„Koľko len môže,“ povedal. „Ak si pospí do popoludnia, výborne. Zostanete tu?“

„Som hotový, pán doktor, a ona je skompromitovaná tak či tak.“

V oblokoch sa začalo rozvidnievať, na dvere som dal retiazku, vyčistil som si zuby, pobozkal ju na čelo a ľahol som si. Už ma na nej nič nedráždilo. Bol som hrdý a tešil som sa z nej. Samaritán McGee, záchranca žien, ktoré sa ocitnú v nebezpečenstve. Mal som čudný pocit vlastníctva. Teraz patríš mne, drahé dievča, v budúcnosti nestrpím nijaké hlúposti. Počuješ?

Napoludnie ma zobudil telefón. Zdvihol som ho, skôr ako mohol vyrušiť Isobel. Spala chrbtom ku mne, pod žltou prikrývkou vyzerala drobná, videl som z nej iba tmavú korunu vlasov.

Volal ma Jass. Povedal som, aby moment počkal. Vyzerala príliš nehybná. Obišiel som posteľ a nahol sa nad ňu. Sladko spala. Vrátil som sa k telefónu.

„Čo máte, Jass?“

„Teraz vstávate?“

„Mal som rušnú noc.“

„Čože?“

„Poviem vám neskôr.“

„No… čo mám… neviem. Človek začne rozmýšľať, keď ho ktosi skoro zapichne. Kto má príčinu k toľkej nenávisti? V noci som nad tým uvažoval. Urobil som si zoznam. S nenávisťou je to tak, možno tí, u ktorých nepredpokladáš, že by ťa mohli nenávidieť, lebo si pre nich všeličo urobil, možno tí ťa nenávidia najväčšmi, Trav.“

„Myslíte konkrétne na niekoho?“

„S Cubom Foxom sme kedysi pobúrili kdekoho v tomto kraji. Ak mám povedať pravdu, vždy som si o sebe myslel, že som za každú zábavu, a keď na to príde, ochotne za ňu zaplatím.“

Vtom som si nečakane spomenul na tú dvojicu pri benzínovej pumpe, kde som zišiel potom, čo Monu zastrelili. Spomenul som si, ako ten muž povedal: „V týchto končinách tu po ňom žije aj zo štyridsať dospelých potomkov s jeho belasými očami a ešte ďalší Mexikánci. Cube sa divel za Mexičankami.“

„Cubovi som sa celkom nevyrovnal,“ povedal Jass. „Ale tie vlažné noci, niektoré večierky na vidieku, vôňa horiaceho cédrového dreva, niekoľko rúnd meskalu a veľké otvorené autá, ktorými sme sa vozili, a všetky tie čokoládové horúce dievčiny, usmiate a prítulné, a my s Cubom, čo sme hovorili ich rečou, a…“

Reč ho odvádzala. „Máte nejakého konkrétneho lumpa na mysli?“ spýtal som sa.

„Nie. Nie. Na nikoho som neprišiel. V noci som si osviežoval pamäť. Päť-šesť ráz sa stalo, že ma navštívili a žiadali pomoc. Asi ich bolo viac, ale ostatné sa rýchlo vydali, keď im to nehralo. Alebo z hrdosti neprišli prosiť. Nikomu som žiadosť o pomoc neodmietol. A vybavoval som to potichu, peniaze si mohli vybrať rovno v banke. V troch prípadoch to bolo iné, jednorazovým vyplatením sa to neskončilo. Dával som päťdesiat mesačne. Štyridsať. Ako výpomoc pre decko. Bolo to dávno. Asi by sa to ešte dalo vystopovať. Sanchez. Fuegos. Zatiaľ mi len tie dve mená prišli na rozum. Chlapci. Teraz by mohli mať okolo tridsiatky. Neviem. Takéto myšlienky sa mi v noci motali v hlave. Tam by mohla existovať nenávisť.“

„Mohla.“

„Potom je tu ešte jeden prípad, ale do telefónu by som to nerád povedal, a okrem toho tam by nik nemal mať ťažké srdce alebo čosi podobné. Viete čo, chlapče, príďte do Bavlníkového klubu, povedzme o hodinu. Ešte sa potĺkam po dome, spomínam na staré časy a oplakávam svoje dievča. Oblečiem sa a tam sa stretneme.“

Len čo som zložil, znovu zacengalo. Isobel sa pohýbala a zo sna trochu zavrčala. Bol to Buckelberry. Oznámil mi, že sa stratila Isobel Webbová. Či nemám potuchy, kde by mohla byť. Zháčil som sa, ale potom som mu prezradil, že je v Šalvii. Chcel sa s ňou rozprávať. Povedal som mu, že je pod vplyvom utišujúcich práškov. Ubezpečil som ho, že sa s ním sama dá do styku. Váhavo na to pristal. Ja som sa mu ohlásil na neskoršiu hodinu podpísať výpoveď o tom mládencovi s nožom. Pritom mi povedal, že cez Phoenix takmer naisto zistili, kto to je. Francisco Pompa, devätnásťročný delikvent, pasák a narkoman, jeho odtlačky boli na ukradnutom aute, ktoré našli zaparkované asi štyristo metrov od Jassovho domu.

Isobel spala ďalej. Keď som sa oholil a obliekol, pozbieral som jej šaty, všetky kusy do jedného aj s tými solídnymi topánkami, a zakrútil som ich do jej ošúchaného svetra. Pozrel som si číslo vytlačené v topánke. 5 B. Zašiel som za chyžnou upratujúcou v susednej izbe. Prikázal som jej, aby dievča v moje izbe nevyrušovala. Dal som jej šatstvo s tým, že sa vyčistené a opravené môže niekomu zísť. Potešila sa mu.

Letmo som sa naraňajkoval, pri recepčnom pulte som ju úradne prihlásil. Sesternica Isobel. Úradník v službe sa tváril povýšene. Usmial som sa naňho. Usmial som sa naňho sladko ako med. Vzápätí znervóznel, zmocnila sa ho neistota. Odvrátil som sa od neho, až keď bol slušný, zdvorilý. Vo zvyšnom čase som sa vybral do obchodov na prízemí. Našiel som drobnú pehavú a veľmi ochotnú predavačku. Dohodli sme sa na čísle desať. Vybrali sme veselý orlonový oranžový kostýmček, zopár vyčačkaných žltých kúskov sexy bielizne a oslnivú blúzku, ktorá sa ku kostýmčeku veľmi hodila. Predavačka skočila so mnou do susedného obchodu a k šatám ešte vybrala lodičky na vysokom podpätku. Balíky som nechal v izbe s odkazom, že okolo pol štvrtej som nazad, a ak sa medzitým zobudí, nech si objedná nejaké jedlo a zavolá Buckelberrymu. Ešte som vyjadril nádej, že veci v balíčkoch jej sadnú.

Kým som sa zamestnával tými ľahkovážnymi a zdanlivo pôsobivými náležitosťami ženského navoňavkovaného sveta, Jasper Yeoman bol plne zaujatý tým, čomu sa hovorí zachrániť sa hrobárovi z lopaty. A nemal to ľahké. Podľa neskorších informácií som si to mohol zrekonštruovať. Kým sedel za volantom svojho veľkého auta a viezol sa do Bavlníkového klubu, ťažko sa mu dýchalo, začalo ho dusiť. Vystrašený zahol na parkovisko obrovského moderného nákupného centra a zamieril k vysvietenému bufetu, odkiaľ mohol najskôr zohnať pomoc. S veľkými ťažkosťami zaparkoval a vyliezol z auta. Medzitým sa mu už začali nekontrolovane mykať svaly. Domáce panie, idúce s nákupmi k svojim autám, asi pokladali toho vysokého kostnatého dlháňa, ktorého tackalo, mykalo a trhalo a ktorý lapal dych rozďavenými ústami, za opilca, čo prebral na pravé poludnie.

Prvý smrteľný kŕč sa ho zmocnil na širokom chodníku pred bufetom. Nadhodilo ho, prudko ho vyplo a padol ako bábka, ktorú odhodí zlostné dieťa. Na sivom cemente medzi papierikmi zo žuvačiek a nedopalkami ležal prehnutý dozadu, hlava sa mu mykala a krk pomaly tuhol. Spočíval na tyle a pätách, na prekrvenej tvári úzkostlivý výraz, oči vyvalené, vtiahnuté pery skrivené, čeľuste zaťaté.

Ľudia sa zhŕkli v bezpečnej vzdialenosti a tupo civeli na jeho útrapy. Z obchodu vybehol predavač, hneď sa aj vrátil a zavolal sanitku. Kŕč pominul, telo sa uvoľnilo, chvíľku zostal ležať a potom slabým, zreteľným hlasom požiadal, či by mu niekto nepomohol vstať. Zodvihli ho a odviedli do bufetu. O niekoľko minút ho prepadol ďalší záchvat, vytrhol sa im z rúk a hodilo ho rovno na vzorkované dlaždice obchodu.

Znovu prišiel k sebe, no síl mu ubudlo. Tretí záchvat ho chytil, keď ho vnášali do sanitky. Cestou do nemocnice sa ho zmocňovali ďalšie, čoraz silnejšie, a spamätával sa z nich čoraz zoslabnutejší. Hoci s ním robili, čo sa dalo, po štyridsiatich minútach vyčerpaný zomrel, zadusil sa. Medzitým bolo toxikológovi takmer jasné, čo zistia. Po všetkých pitevných úkonoch, keď preskúmali obsah čriev, žalúdka, mozog, pečeň, krv, moč, vlasy, všetko v čistých sklených fľaštičkách prinesené do laboratória, skonštatovali, že zhltol 0,2 gramu strychnínu, dvojnásobok smrteľnej dávky, jed sa doňho dostal pravdepodobne tridsať minút pred prvým záchvatom a asi s niečím, čo prekrylo jeho príkru, horkú chuť, možno s veľmi tuhou čiernou kávou.

Ale toto všetko som si poskladal až neskôr. Išiel som do klubu a čakal tam naňho. Potom sa to rozchýrilo, zrazu každý vedel, že je s ním zle a že je v nemocnici. Zomrel desať minút pred mojím príchodom.

Vyskytol sa problém súdnej právomoci, predstavitelia mesta dúfali, že to patrí okresu, a správa okresu naopak. Keď umrie dôležitá osobnosť, stačí zle zariadiť najmenšiu drobnosť a vinník sa môže rozlúčiť s kariérou. Zostalo to okresu a Fredovi Buckelberrymu.

Chytil ma na parkovisku nemocnice. Na tvári mal výraz, ktorý by bolo možno nazvať spokojným zadosťučinením. Ale ja som vedel, na čom som. Bez Yeomana za chrbtom som bol vyradený. Hľadel na mňa tak, ako sa díva mačka na čerstvú rybku. Svojho pomocníka Homéra Hardyho poslal so mnou do hotela, aby vzal tú malú Webbovú, a potom nás oboch priviedol na správu okresu, kde bol aj súd. Tam sme s ním mali na Buckelberryho počkať – pravdaže, dobrovoľne – až mu to vyjde.

V Šalvii sme boli desať minút pred treťou. Hardy nemal v úmysle zostať v hale. Čakal na chodbe pred dverami do izby. Škatule boli prázdne. Dvere do kúpeľne zavreté. Počul som hučať vodu. Zaklopal som. Povedala, už aj.

O päť minút bola vonku. Všetko sedelo akurát. Od krku po päty bola tip-top, kostýmček a blúzka zdôrazňovali, čo chcela zakryť. Bezvýrazné pramene vlasov jej zakrývali čelo. Nasadila si veľké tmavé okuliare. Pery mala bez farby, tvár trocha spuchnutú. Obrátili sa na mňa nepreniknuteľné sklá okuliarov.

„Kde sú moje šaty?“

„Ako sa cítiš?“

„Kde mám šaty?!“

„Zahodil som ich.“

„A kúpil tieto lacné vulgárne nápadné handry. Veľmi pekne ďakujem.“

„Neboli lacné.“

„Sú lacné v zmysle, ktorý ty asi nikdy nepochopíš, Travis.“

„Dušinka, keď ti je jedno, či žiješ alebo nie, ako to, že ti záleží na tom, čo máš oblečené? Už si jedla?“

„Nie.“

„Musíme ísť k Buckelberrymu do kancelárie.“

„Nejdem nikam. Odchádzam domov.“

„Vonku nás čaká policajt. Ten už dozrie, aby sme sa tam obaja ustanovili.“

Práve sa obzerala v zrkadle a poťahovala si sukňu. Trhlo ju a zabrúsila na mňa pohľadom. „Prečo?“

„Jass Yeoman je mŕtvy.“

„A čo ja s tým mám?“

„Možno nič. Buckelberry sa chce presvedčiť.“

„Nechápem.“

„Ktosi si najal vraha, ktorý ho mal včera večer zapichnúť. Nevyšlo im to. Tak ho dnes napoludnie otrávili.“

„Otrávili?“ povedala slabým hlasom.

„Nebola to príjemná smrť.“

Končeky prstov si položila na hrdlo. „Je mi ho ľúto. Ja… ja som ho nenávidela, že nemá štipku hrdosti a slušnosti a nechá svoju ženu s mojím bratom. Ale… otráviť, to je odporné.“

S policajtom sme sa zviezli dolu výťahom. Povedal som mu, že sa musíme najesť. Pokladal to za veľmi pochybný nápad. Isobel vyhlásila, že si ľahne v hale na dlážku, ak jej nedovolí najesť sa, a že ju bude musieť na súd odniesť.

Išli sme do grilu. Sadol si s nami. Poslal som ho inde. Zachmúril sa a urazený si sadol k stolu pri dverách. Objednal som si biftek s prílohou. Isobel si objednala veľkú pomarančovú šťavu, dve fašírky s prílohou a ešte navyše vyprážané zemiakové hranolky a šálku kávy.

Pozoroval som ju, ako pomaly, statočne sa prehrýza cez objednanú kopu. Ticho medzi nami sa prehlbovalo. Rýchlo som sa načiahol a sňal jej tmavé okuliare. Silou-mocou mi ich chcela vytrhnúť z ruky. „Prosím,“ povedala. Oči vyzerali obnažené, neisté, plaché.

„Prestaň sa skrývať a vrátim ti ich.“

„Skrývať? Nemám čo. Ešte som si to ani nerozvážila. Nemôžem. Ver mi, chcela som o tom rozmýšľať, ale myseľ mi akosi… bočí od všetkého.“

„Ešte vždy si chceš zobrať život?“

Náhlivo sa poobzerala okolo seba a povedala: „Psst! Nie… nemyslím. Neviem.“

„Si rada, že som ťa z toho dostal?“

„Asi áno. Ďakujem. Je to hlúpe takto povedať – ďakujem. Jednoducho som si pomyslela… vezmi si pilulky… zaspi a tým sa to skončí. Ale aj keby si ma chápal, nepripustil by si to, keby to bolo v tvojej moci. Chcem tým povedať, že tvoje úsilie ma nerozhorčuje. To by urobil každý.“

Radšej som ju nechcel chápať. Človek, ktorý mal rád život, je mŕtvy. Chcela umrieť, a teraz sa tu napcháva fašírkami. Asi som jej to nemal vyčítať, ale tá aktivita v totálnom protiklade s nechuťou žiť pôsobila náramne hlúpo. Ak necháme morálne hodnotenie bokom, Jasper Yeoman bol inakší chlapík. To bol celý chlap a toto je iba polovičné dievča.

Citlivo vnímala jemné odtienky a zaregistrovala môj nesúhlas, hoci mi len letmo preletel mysľou, hlavu nachýlila nabok, jedno obočie nadvihla do oblúčika. „Niečo nie je v poriadku?“

„Všetko trochu páchne, Iz.“

„Neznášam tú zdrobnelinu… Neviem si spomenúť na všetko.“ Tvár jej zalial rumenec. „Ale… bola som neoblečená?“

„Ľudovo sa to povie, bola si nahá, ako ťa pánboh stvoril.“

Rumenec jej stmavel do hnevlivej červene. „Ako môžeš byť taký surový a ľahostajný?“

Pozrel som mimo nej a mykol plecom. „Radšej jedz, dušinka. Policajt sa už začína znervózňovať. Okrem toho vedľajšieho účinku usiloval som sa prebrať ťa šokom. Zabralo to. Len si nemysli, že to bol pre mňa taký mimoriadny zážitok. Máš bežné vybavenie na bežných miestach. Nijaké hody sa nekonali. Zachraňoval som ti život. Nohy ťa nedržali, z úst ti vychádzalo všeličo a vôbec, nebola to nijaká romantika.“

Schúlila sa, zbledla, sklopila oči. Bolo to lacné, úbohé víťazstvo, ako väčšina lacných víťazstiev býva. Vrátil som jej okuliare, ale chuť sa jej už nevrátila. Kráčala so mnou von, akoby chcela medzi kolenami udržať mincu. Homes Hardy nás nenechal na chodbe súdu, zaviedol nás do malej miestnosti. Mali sme zabúchať na dvere, keby sme niečo potrebovali. Zamkol nás tam.

Veľa sme toho nenavraveli. Už sme si nemali čo povedať, čas sa vliekol. Na chodbe bolo rušno, počuli sme veľa hlasov.

Dlhé ticho som prerušil vetou: „Okolo tvojho brata bude treba všeličo pozariaďovať.“

„Práve na to myslím. Naši rodičia sa dali spopolniť. Aj John si to želal. Naša rodina je pochovaná vo Westone v štáte New Hampshire. Myslím, že by stačil jednoduchý obrad v univerzitnej kaplnke. Poznám niekoho v Livingstone – asi treba len požiadať, aby úrady vydali bratovo telo, a povedať čo a ako. Ale neviem, ako urnu dopraviť do Westonu, ako sa to robí. Možno mi to on povie. Zostáva ešte to poistenie.“

„Môžem ti v niečom pomôcť?“

„Ďakujem, netreba.“

„Ako sa cítiš?“

„Som ustatá. A prázdna.“

Miestnosť bez oblokov akoby spomaľovala tok času. Žiarivkové osvetlenie ako v liahni. Zelené kovové stoličky, staré potrhané časopisy, sladkastý matový deodorant, z ktorého sa takmer obracal žalúdok a ktorý prekryl všetky menej prenikavé úradné pachy. Sedela skrytá za tými svojimi veľkými tmavými okuliarmi, biele kolená a biele členky spôsobne pri sebe, ruky zložené na kabelke.

Na hodinkách som mal o päť minút šesť, keď vstúpil Hardy a odviedol ju k Buckelberrymu. O polhodinu poslal po mňa. Zarazilo ma, keď som ho našiel samého. Výpovede boli prichystané. Prečítal som si ich a podpísal tri kópie, ako sa žiadalo.

Dlho si zapaľoval fajku, zhasla mu, znovu si ju zapálil a bafkal, kým sa mu nerozhorela tak, ako chcel.

„Všetci volajú po krvi,“ povedal. „Kendrick, Gay, O’Dell, DeVrees, Madero… všetci. Jass bol jeden z nich.“

„A vy si ohrozíte budúcnosť, Fred, keď prídete s prázdnymi rukami, však?“

Zazrel na mňa ostro, nevraživo. „Z toho si nerobím ťažkú hlavu. Prípad je priveľmi zamotaný. Ide o to, ako ho rýchlo rozmotať. Také komplikované veci treba rozčleniť. Ale ja chcem ukázať, že to zvládnem, McGee. Chcem z toho vyjsť veľmi, veľmi dobre.“

„Čo máte k dispozícii?“

„Mám veľmi široké, otvorené, pružné nariadenia a niekoľko chápavých sudcov. Vy môžete deväťdesiat dní chytať rybičky na tomto horúcom slnku. Také nariadenia mám rád. Uľahčujú prácu.“

„Chápem,“ povedal som a vstal.

„Kam idete?“

„Navštíviť jedného z tých sudcov.“

„Preboha, sadnite si!“

Sadol som si. „Takto ma nikam nedostanete, šerif.“

Skúmal ma. „Chcete tých deväťdesiat dní?“ Vzdychol si. „Asi si nedáte pokoj.“

„Ako to dostali do Jassa?“

„V silnej čiernej káve. Pil ju vždy horúcu a bez cukru. Nachystali mu ju ráno vždy do termosky, aby nevychladla, kým sa sprchuje, holí a tak ďalej. Na dne zostal samý strychnin. Kávu urobila kuchárka a odniesla mu ju. Ona je z toho vonku. Viete, ako je ten dom usporiadaný. Jass mal aj svoje súkromné obchody. Niektorí ľudia nestáli o to, aby ich videli prichádzať či odchádzať. Preto ten bočný vchod do jeho pracovne. Odniesol si ta kávu a potom vám telefonoval. Spomínal, že je niekto s ním?“

„Nie.“

„Podozrieval niekoho, že po ňom pasie?“

Dlho som nad tým v tej malej miestnosti rozmýšľal. Prečo by som Buckelberrymu niečo zatajil? Ale mal som iba nejasné tušenie a faktov veľmi málo.

„No?“ zopakoval Fred.

„Jass začal hútať o svojich deťoch, Fred.“

Vyvalil na mňa oči. „Nemúdrite sa. Nijaké nemal.“

„Oficiálne nie.“ Povedal som mu, čo mi Jass rozprával o starých časoch. Buckelberry počúval pozorne a so svojím policajstským inštinktom zareagoval v tom istom bode ako ja.

„Ako je to s tým prípadom, kde s nenávisťou vôbec nerátal?“

„Meno nespomenul. Kto by to mohol vedieť?“

Buckelberry mlčal. Zadíval sa do prázdna a tvrdou päsťou udrel do stola. „Po čase sa asi Monino telo nájde,“ začal zvoľna, „potom ich pochováme oboch, Jassa i Monu. A keď príde k overeniu závetu, nejaký pľuhák vyrukuje s dôkazom, s nepopierateľným dôkazom, že je Jassov nemanželský syn. Môže dediť? Nepoznám zákonné predpisy. Čo ak má od Jassa listy? Bol by iste Jassov najbližší príbuzný.“

„A iste mal k Jassovi voľný prístup.“

Buckelberry sa chmúrne uškrnul. „Aj dnes napoludnie.“

„Ktovie, či sa odváži ukázať karty,“ povedal som.

„Prečo nie?“

„Z tohto prípadu je už hotový galimatiáš, Fred. Nič nevyšlo tak, ako si naplánovali. Možno im ostala už len nenávisť.“

„Aj odtiaľ sa dá štartovať,“ povedal a vzdychol si.

„A vaše ďalšie štartovacie miesta?“

Pokrútil hlavou. „Ron sa kamsi prepadol. Druhé telo nevieme nájsť. Strelnú zbraň sme nevystopovali. Alversonka nám neukázala cestu. Ani Webbovo telo nám nič nepovedalo.“ Vystrel sa, pošúchal si tvár a siahol po slúchadle. „No, zistíme si, či niečo nevie niektorý z tých jeho starých bystrozrakých kamarátov.“ Odmlčal sa a povedal: „Na chvíľu si sadnite von, McGee.“

„Pomôžem vám, v čom budem môcť. Dal mi nejaké peniaze. Ešte som si ich nezaslúžil. Keby ste mi dali možnosť.“

Stiahol ruku z prístroja a skúmal ma. „Niektorí ľudia majú ňuch. Aj okolo vás akoby sa stále čosi dialo. Tak či tak budete do toho ustavične pchať nos, čo?“

„Ak mi nedáte tých deväťdesiat dní.“

Otvoril spodnú zásuvku, zalovil v nej, ozval sa štrngot, vytiahol čosi lesklé a hodil mi to do tváre. Stihol som nastaviť ruku a do dlane mi vletel žltastý odznak.

„Zdvihnite pravú ruku a opakujte po mne.“

„Ako vo westerne?“

„Presne ako vo westerne, McGee. Som oprávnený.“

Prisahal som. Stal som sa úradnou osobou. Strčil som si odznak do vrecka. Dočasný šerifov pomocník Travis McGee. Môžu ma zabiť pri plnení úradných povinností, okres Esmerelda mi dá posmrtné uznanie, a kým ma šerif spomínaného okresu neuvoľní, dostanem päť dolárov mesačne alebo alikvotnú časť. Podpísal som úradnú dohodu. A išiel som von čakať.

Keď som vykročil na chodbu, Isobel pokorne a poslušne vstala z lavice.

„Čo by si chcela?“

Odtiahla ma nabok. „Travis… myslela som, či by si ma nemohol odviezť nazad na univerzitu, ak by ti to nerobilo veľké ťažkosti.“

„Chodia aj autobusy.“

„Prosím ťa. Ak nepôjdeš, bude to… vyzerať čudne. Šerifovi som povedala, že ma odvezieš. Nehovorila som mu nič o tom, čo… som urobila.“ Rumenec jej vystupoval od výstrihu na blúzke. „Takže on si myslí, že ja… že my… že to… Myslí si, že…“

„To by musel mať bujnú fantáziu, dušinka.“

„Prosím ťa, nebuď zlý. Už som niečo zariadila ohľadne Johna. A nechcela som…“ Zrazu pokoru nechala pokorou, ustúpila, zdvihla bradu a povedala: „Dofrasa, nechcem byť sama. Ak nevieš pochopiť prečo…“

„Dobre, dobre. Ale chvíľu tu musím ostať. Odveziem ťa. Alebo sa môžeš vrátiť do hotela. Si prihlásená, sesternička.“

„Sesternica?“

„Na recepcii som musel niečo povedať.“

Prešla k lavici, strmo si sadla a povedala: „Ani za svet sa ti neod… sa ta nevrátim.“

„Ako si pekne freudovsky zabrblala.“

„Tvoje otrepané nudné staré poznámky. Si nevychovanec!“

„Teraz sa správaš oveľa prirodzenejšie, dušinka.“

Spýtala sa ma, či ma dávajú do väzby, alebo či ma chcú vypočúvať. Ukázal som jej svoj nový odznak. Pokrútila hlavou, akoby sa bol svet pomiatol.

Čakali sme. Z automatu som priniesol coca-colu. Kúpil som noviny. Prvá strana patrila Jassovi. Potom nás objavili reportéri, vrhli sa na nás, oslepovali nás bleskmi, zasypali nás otázkami a musel som sa s Isobel ukryť v telefónnej ústrední, kam nemali prístup. Boli sme Sestra zavraždeného profesora a Tajomná postava.

Konečne sa ukázal Buckelberry s papierovým pohárom kávy. Oprel sa o stenu a hľadel na nás.

„Povedali ste jej, čo teraz vyšetrujeme?“ spýtal sa.

„Nie.“

„Kedy ma môže odviezť domov?“ spýtala sa Isobel.

„Slečna Webbová, rozprával vám brat niečo, čo sa dozvedel od pani Yeomanovej? Že má Jass Yeoman nejaké nemanželské dieťa?“

„Samozrejme, že nie!“

„Nevyskakujte na každú pletku, slečna Webbová. Niečo podobné by bolo ospravedlňovalo jeho pomer s pani Yeomanovou.“

„Také dôvody by som nebola uznala.“

„Nie, asi nie.“ Obrátil sa a povedal: „McGee, poďte si pozrieť mapu.“

Vrátil som sa s ním do kancelárie. Prst zapichol pod názov neveľkej dedinky severovýchodne od Livingstonu. Volalo sa to Burned Wells.

„Keď ju poveziete späť, toto prešetrite. Počujte, toľko klebiet mi narozprávali, že mi z toho hlava brní. Zajtra môžeme začať s bankovými záznamami. Dúfam, že Jass nezahladzoval stopy veľmi starostlivo. Fish Ellery tvrdí, že tam býva žena, s ktorou sa oveľa väčšmi zaplietol ako s ostatnými. Vraj je to asi dvadsaťpäť rokov, bolo to ešte pred Cubovou smrťou. Vtedy mala asi sedemnásť-osemnásť rokov, bola to Mexičanka s hojnou dávkou indiánskej krvi, ohnivé, hrdé dievča. Čiže teraz má štyridsaťdva-tri. Pamätal sa na jej pôvodné priezvisko. Amparová. Jass vraj pri nej len-len že nestratil hlavu. Cestoval s ňou, kupoval jej kadečo a držal si ju pri sebe možno celý rok. Nepovedal som vám toho veľa, ale Burned Wells je vlastne len osada.“

„Vedie ta vôbec cesta?“

„Končí sa tam asi dvadsaťpäťkilometrová odbočka zo štátnej cesty 100. V osade žijú ľudia zamestnaní na tamojších rančoch, čo nepatria do nášho okresu. Hughes, Robischon, Star B. Osada sa zmenšuje. Mladí odchádzajú. Zopár chalúp a obchodík. Benzínová pumpa a kostolík z nepálených tehál. Tá Amparova je možno dávno pod zemou, alebo sa odsťahovala. A možno ju nájdete, ale nič nepovie. Preveriť to treba.“

„Dúfam, že máte aj lepšie stopy.“

„Mám. Nasadil som na to ľudí. Vráťte sa, nech zistíte čokoľvek. Ešte tu budem.“

O pol deviatej sme s Isobel zastali pri motelovej reštaurácii na južnom konci mesta. Povedal som jej o novej stope pri vyšetrovaní, zopakoval som jej, čo mi rozprával Jass a čo mi dal šerif na starosť. Jej reakcia, ak to mala byť vôbec odpoveď, bola veľmi nezreteľná.

„Nezaujíma ťa to?“ spýtal som sa jej.

„Asi áno. Travis, som citove celkom vyčerpaná. Dnes bol taký čudný deň. A to vyčkávanie. Ako na letisku po pristátí. Áno, rozhodne chcem vedieť, kto zabil môjho brata. Teraz sa cítim, akoby bol mŕtvy niekoľko rokov. Alebo akoby som bola vedela, že čoskoro umrie. On v tom bol asi len nevinný divák.“ Zachmúrila sa na mňa ponad stôl, tmavé okuliare mala zložené. „Pokus o samovraždu je zvláštny čin. Niečo v sebe zabiješ tak či tak. Možno schopnosť hlbších citov. Neviem. Som sama sebe cudzincom. Musím sa zamyslieť nad tým, kto som a čo budem. Akoby som sa bola odtrhla od všetkého. A trochu cítim takú zvláštnu… nepatričnú radosť. Každú chvíľku to mnou preletí. Ako elektrická iskra, ako radosť, že čoskoro budú prázdniny. A nemám dôvod. Ktovie, či sa mi neporobilo… niečo s rozumom.“

„Idem hádať. Len tak z brucha. Možno si rada, že si nažive.“

„Nie výnimočne. Ale už by som sa o to znovu nepokúšala.“

Na automobilovej mape tých dvadsaťpäť kilometrov k Burned Wells predstavovala slabá bodkovaná modrá čiara smerujúca zo štátnej cesty 100 asi desať kilometrov na sever od Livingstonu.

Spomalil som, aby som neprepásol odbočku, zapamätal si kraj a na spiatočnej ceste ľahšie trafil.

„Vezmi ma ta so sebou,“ povedala.

„Prečo?“

„Neviem. Nech aspoň niečo urobím. Ak ju nájdeš, možno bude ku mne otvorenejšia ako k tebe.“

Tak sme šli. Úzka piesčitá a štrkovitá cesta viedla cez vyprahnutú zem a pod jasnou hviezdnatou oblohou som zreteľne videl obrysy krajiny po oboch stranách. Šplhali sme sa divou marťanskou krajinou, cesta sa kľukato predierala medzi skalnatými prevismi, pieskovými kopcami a kaktusmi. Auto sa hádzalo, skrúcalo a hegalo, reflektory kde-tu mihom osvetlili plechovicu z piva alebo červené zajačie oči. Potom sa cesta zvoľna spustila do širokého úvalu popri dôstojne sa týčiacich kaktusoch, ktoré sa podobali organovým píšťalám, a rovno zamierila k ďalekým svetielkam trblietajúcim sa na úbočí čierneho vrchu na konci údolia.

Celá osada Burned Wells bola jedna široká, nevydláždená, nie dlhá ulica. Všetko už spalo. Svetlá, ktoré sme videli, vychádzali z bielych syčiacich gazolínových lámp. Jedna visela zo strechy verandy pred obchodíkom, kde skupinka chlapov sedela na schodoch, zábradlí a stoličkách. Popíjali pivo. Na zábradlí stálo prenosné rádio a šírila sa z neho ľudová hudba tak naplno, že výšky zunivo pískali a basové tóny hučali. Zastal som tesne pred benzínovou pumpou a vystúpil som. Keď som bol na polceste k obchodíku, hudba zrazu ustala. Bolo ich tam deväť, všetci stredného veku alebo starší. Popri jasnom svetle lampy boli tiene nepreniknuteľné a farby sa stratili, takže tichá nehybná skupinka vyzerala ako bielo-čierna fotografia vyvolaná najkontrastnejšie, ako sa dalo.

Zastal som pred verandou a pozdravil: „Dobrý večer.“

Nik neodzdravil. Namiesto odpovede si niekto odpľul ponad zábradlie.

„Potreboval by som pomoc.“

Nijaká odpoveď.

„Hľadám ženu, ktorá tu žila pred dvadsiatimi piatimi rokmi. Neviem, ako sa teraz volá. Jej pôvodné priezvisko je Amparová. Poznala sa s Jasperom Yeomanom.“

Dvaja z nich si odpľuli. Možno som už dosiahol lepší kontakt. Boli to tvrdí chlapi oblečení v hrubých pracovných šatách, ošľahané tváre, telá mocné od ťažkej práce.

„Jaspera Yeomana včera zavraždili.“

To vyvolalo šum, pohyb, tichý šepot.

„Pracoval som uňho,“ pokračoval som, „v osobných záležitostiach. Nazdával som sa, že sa radšej popýtam sám. Nechcel by som sa sem vrátiť so šerifom, aby som sa o tej žene niečo dozvedel.“

Jeden z chlapov sa sklonil do hlbokého tieňa pri svojej stoličke, čosi zašepkal. Chlapčisko, ktoré som predtým nevidel, svižne preskočilo zábradlie a rozbehlo sa ulicou do tmy, plieskajúc bosými chodidlami po udupanej ceste.

„Ešte tu býva?“ spýtal som sa.

„Počkajte,“ povedal najstarší.

Netrvalo to dlho. Chlapec bol o tri minúty späť. Šiel rovno k starcovi a čosi mu šepkal. Vyzeralo to ako dlhá správa.

„Môžete ísť za tou ženou,“ povedal starec. „Jej muž dovolil. Chlapec vás ta zavedie.“

Zobral som Isobel z auta a pustili sme sa za chlapcom prostriedkom širokej tmavej ulice. Keď sa mi oči navykli na tmu, zbadal som na konci cesty kostolík. Psy vybiehali s brechotom, podráždené cudzím pachom. Pri kostole sme zahli doľava. Chlapec ukázal na domec z nepálených tehál a bez slova odbehol. Dvere boli otvorené. Znútra presvitalo oranžové svetlo. Prednú záhradku chránili spletené tyčky natreté na bielo. Zaklopal som na otvorené dvere.

Ukázala sa žena, obzrela si nás a so slovami „Poďte dnu“ sa obrátila. Hlas znel ostro. Bol to príkaz. Vstúpili sme do malej holej miestnosti. Z nej sa prechádzalo do ďalších izieb.

„Volám sa Sosegadová,“ povedala. „Kedysi dávno som žila s Jassom Yeomanom. Sadnite si, prosím.“

Bola nízkej postavy. Zdala sa rovnako široká ako vysoká, ale nebola tučná, skôr svalnatá. Vlasy mala čierne, lesklé a olivovú, tvár s ostrými výraznými črtami, že vyzerala ako chlap. Veľké prsia a pevné brucho jej vydúvali vyblednuté kvetinové bavlnené šaty.

„Ako umrel?“ opýtala sa.

„Otrávili ho.“

Urobila grimasu. „Kto to urobil?“

„Nevedia. Ešte nie.“

Zacítil som, že ktosi vchádza. Keď som sa obrátil, práve ticho vstúpili dvaja muži, mladí mocní chlapi, pohybujúci sa ako veľké mačky. Opreli sa o stenu pri dverách. Jeden čosi rýchlo povedal žene v miestnom španielskom nárečí, že som nerozumel ani slovo. Odpovedala prchko a zlostne.

„Moji synovia,“ poznamenala pohŕdavo. „Pracovali ste u Jassa?“

„Áno.“

„Kázal vám, aby ste mi niečo priniesli, keď umrie?“

„Nie.“

„Na tom nezáleží. Pýtala som niekedy niečo? Nie! Dával, lebo sa mu tak žiadalo.“ Odmlčala sa a naklonila hlavu bokom. „Tak načo ste tu?“

„Pátram, kto zabil jeho ženu a jeho.“ Zaváhal som a ešte som dodal: „Raz vás predo mnou spomenul.“

Tvár jej zažiarila. „Áno? A čo povedal?“

„Že to s vami vtedy dávno myslel veľmi vážne.“

„Áno, je to tak. Panebože, bola som veľmi krásna! Kto by to dnes povedal? To bol muž! Ako besom posadnutý! A mal ma veľmi rád. Asi by sa bol so mnou oženil, keby som bola chcela. Stala sa chyba.“ Vzdychla si a znovu na mňa ostro pozrela. „Kto je to s vami?“

„Slečna Webbová. Ja sa volám McGee. Tí istí, čo zabili Jassa, zabili asi aj jej brata.“

Tvár jej stemnela. „A podľa vás ja niečo viem! Ja by som ublížila takému mužovi?! Bol ku mne dobrý! Kto ho nútil, aby dával peniaze na to dieťa? Nik! Ľúbil ju tak ako ja. Nevzal si ju k sebe? Vydala sa za dobrého muža. Vždy dával peniaze na šaty, školu, v chorobe, na všetko. Aj teraz jej kúpil takú veľkú kuchyňu, akú som jakživ nevidela. Hlásil sa k nej ako otec. Mám jeho listy, kde o nej píše ako o svojej dcére. Dôveroval mi. Ja by som mu neublížila…“

Prudký príval španielčiny spoza môjho chrbta ju prerušil. Ako Američan z juhu mal som ucho pomerne vycvičené na ten jazyk, ale keď niekto chce, aby ste ho nerozumeli, horko-ťažko zachytíte niektorý zriedkavejší výraz. Počúvala tú reč s pochybovačným výrazom na tvári, ktorý postupne vystriedal hnev. Odsekla mu. Mladý muž znova prehovoril. Odpovedala tichším hlasom.

„A čo k nemu cítila Dolores?“ opýtal som sa.

„Lásku,“ odpovedala Amparová veľmi dôstojne. „Čo iné by cítila k svojmu otcovi?“ Zahryzla si do pery, blysla pohľadom na syna a povedala mi: „Vie azda niekto, že ste sa vybrali za mnou?“

Taká otázka rozozvučí všetky zvony. Položila mi ju mimoriadne nešikovne a bolo mi jasné, že ju o to požiadal syn. A vôbec, všetko doteraz prebehlo tak nemožne. Vražda nie je hra pre amatérov, pre nemanželskú slúžku a jej nevlastných bratov. Trochu mi trvalo, kým som si to všetko poskladal. Moja odpoveď prišla neskoro. „Poslal ma sem šerif Buckelberry,“ povedal som. Neskoro, zaznelo to rovnako neprirodzene a falošne ako jej otázka. Nemotornosť je nákazlivá.

Isobel cítila, o čo ide, a priveľmi oduševnene mi priskočila na pomoc: „Áno, šerif vie, že sme šli za vami.“

Začul som pohyb, obzrel som sa a videl som, že mládenci odišli. Cítil som, ako mi schladlo zátylie. Amparová upadla do rozpakov. Nik ma nemusel presviedčať, že s celou záležitosťou nemá nič spoločné.

„Vaši synovia bývajú tu?“ spýtal som sa zdvorilo.

„Čože? Nie. Títo dvaja, Charlie a Pablo, nie. Prišli sem na návštevu. Asi pred mesiacom. Podľa všetkého nemajú robotu. Bývajú vo Phoenixe. Volajú sa Canariovci. Podľa môjho prvého manžela. To meno sme dali aj Dolores. Mám ešte tri malé dievčence. Tie sa volajú Sosegadové. Seňor Canario umrel. Ušľachtilý muž. Môj terajší manžel Esteban Sosegado je pripútaný až do konca života na lôžko, leží v zadnej izbe. Padol naňho traktor. Bol poistený. Vyjdeme. Keby mi bol Jass niečo zanechal, bolo by mi ľahšie. Ale ak nie…“ výrečne mykla plecom.

„Jassove listy máte pri sebe?“

Spamätala sa. „Ako? Pravdaže!“

„Mohol by som niektorý vidieť?“

Bez slova vstala a odišla z izby. Isobel pozrela na mňa s obavami. „Je všetko v poriadku?“

„Neviem. Nerob si starosti.“

Zrazu sa zozadu ozval výkrik. Vzápätí pribehla ako rozzúrená levica, po medenej tvári jej stekali slzy. „Preč!“ povedala. „Všetko. Schránka je prázdna. Listy, naše fotografie, kde sa smejeme a sme šťastní. Obrázok Jassa, ako drží malú Dolores na rukách! Všetko je preč! Kto to len mohol zobrať?“

Viac som sa už od nej nemohol dozvedieť. Priveľmi ju rozčúlila strata tých pokladov. Ale keď sme vykročili ku kostolu, ešte nám zaželala dobrú noc. Jedinou ulicou osady Burned Wells sme sa blížili k obchodíku. Lampy ešte syčali, ale nik tam už nebol. Tajomné ticho zavládlo v nehybnom chladnom ovzduší spiacej osady. Usadil som Isobel do auta, spustil som sa za volant, obrátil som sa k nej a chytil jej ruku.

„Možno k niečomu dôjde,“ povedal som jej tichým hlasom. „Tí dvaja sa mi nepáčili. Ani tá otázka sa mi nepáčila. Skúsime sa odtiaľto vypariť čo najrýchlejšie, tak sa drž. Ak na teba skríknem, aby si sa kryla, v tom momente sa hoď na dlážku.“

„Do-dobre.“

Naštartoval som, hvízdavo som obrátil do protismeru a vyrazil na cestu, ktorou sme prišli. Siahol som na svetlá, ale potom som si to rozmyslel. Cez tú rovinu mi stačilo svetlo hviezdnatej oblohy. Bolo to výborné malé auto a nabral som maximálnu rýchlosť, pri akej som ho vedel ovládať, čakal som, že zhíkne, držala sa však a sedela ako pena. Nepovedal som jej, čo ma znepokojuje. Po pravej strane som videl riedky pás hmly, tiahol sa rovnobežne s cestou tesne nad zemou. Pri tom bezvetrí to mohol byť prach zvírený vozidlom, ktoré bolo niekde pred nami.

Keď som vyletel serpentínami krútiacimi sa neprehľadným skalnatým terénom a mal som sa pustiť dolu, musel som zastať. Už som sa dobre rozhľadel a dosť ďaleko vpredu som zbadal ťažký nákladniak, ktorý tam s vypnutými svetlami zahradzoval cestu. Aj ona ho uvidela. Počul som, ako zalapala dych. Vybrali si dobré miesto, po oboch stranách cesty boli strmé útesy. Skočil som na brzdu, hodil spiatočku, vystrčil hlavu z oblôčika a šialenou rýchlosťou som cúval dolu krútiacou sa cestou, čosi prasklo a na chrbte ruky držiacej volant i v tyle ma ostro zaštípalo. Prekvapujúci útok ma vykoľajil. Narazil som na balvan, vbehol znovu na cestu, ale na druhej strane som z nej zasa vyletel, pritlačil som brzdu, dobre že nás neprevrátilo, znovu som sa dostal na cestu, ale v zákrute nás hodilo do hrboľatého okraja a auto so škripotom zastalo. Zadné kolesá trčali vo vzduchu.

Chytil som ju za zápästie a vytiahol z mojej strany z auta. Jasné hviezdy až priveľmi osvetľovali svah. Súril som ju preč od tej cesty k týčiacim sa skaliskám, ktoré sa tam neprehľadne kopili a núkali hlboké tiene. Šomrala, dychčala a potkýnala sa v topánkach na vysokých opätkoch. V hustom tieni som ju stiahol k sebe a čupiac na pätách, obzrel som sa dozadu. Keď som opúšťal auto, ešte som preletel pohľadom predné ochranné sklo, na mojej strane takmer v samom strede bol priestrel. Koldokola z neho vybiehali ligotavé pukliny, takže sklo na mojej strane bolo takmer nepriehľadné. Isobel dychčala. Hľadel som dolu svahom a vyplašili ma výrazné stopy, ktoré sme urobili v pásoch naviateho piesku. Museli sme odtiaľ ihneď zmiznúť a pohybovať sa len po skalách. Načiahol som sa po jej topánkach, stiahol jej ich z nôh, podpätky som odtrhol a topánky jej vrátil.

„Skús to takto. Musíme si švihnúť.“

Prispôsobovala sa situácii. Celkom dobre sa činila. Vracali sme sa cez tiene a svetelné pruhy. Počul som jedného zavolať, druhý mu odpovedal. Znelo to prekliate blízko. Obchádzali sme dookola, aby nás nebolo vidieť z cesty ani z auta. Prišli sme na skalnaté úbočie, ktoré som si úfal zvládnuť. Povedal som jej, aby sa jednou rukou chytila môjho opasku a šplhala sa tesne za mnou. Uhlopriečne sme vystúpili asi päťdesiatmetrovým úbočím. Cez hrebeň sme preliezli do veľkej pieskovej úžľabiny, ktorej nepravidelný obdĺžnik bol široký vyše desať metrov a zo dvadsať metrov dlhý. V nočnom svetle bol piesok celkom biely a skaly, za dňa červenkasté, vyzerali čierne.

Pozrel som dozadu a videl som blikať baterku, ako jej svetlom vyhmatávali našu stopu. Pri skalnatom úbočí sa im stratí. Isto pôjdu hore. A v tomto kraji boli doma oni, ja nie. Boli ozbrojení. A so mnou bola žena, ktorá ledva chytala dych. Úžľabinu na dvoch stranách ohradzovali kopce balvanov. Boli vysoké asi desať metrov a dalo sa po nich vyliezť. Z tretej strany sa približne do rovnakej výšky týčil holý útes. V skale bola úzka vysoká škára do jaskynky.

„Urob presne, čo ti poviem,“ zašepkal som jej.

Dlhými krokmi musela so mnou prejsť ku škáre. Jaskynka sa zdala dosť hlboká. Na piesku som našiel suchý konár, vzal som ho. Pospiatky po vlastných stopách sme sa vrátili k východiskovému bodu na okraji pieskovej úžľabiny. Pozrel som ponad okraj a videl som, že to už nestihneme. Hore svahom sa priveľmi rýchlo blížili tmavé tiene. Občas sa zaligotal kovový odlesk. Ale musíme sa o to aspoň pokúsiť. Kázal som jej prebehnúť k navŕšeným balvanom a vyliezť hore. Videla sa mi to najschodnejšia cesta. Cúvajúc som ju nasledoval a konárom som širokými rozmachmi zahladzoval stopy. Každú chvíľu sa mohla nad okrajom ukázať hlava a zatiaľ sme boli úplne nekrytí.

„Čakaj!“ zvolal jeden ostrým hlasom. O chvíľu som už aj ja počul vzdialený hukot hlučného motora.

V tichu sa zreteľne niesli hlasy Sosegadových mládencov. „Starý Tom sa vracia z Quintany,“ povedal jeden. „Nákladniak mu stojí v ceste, doparoma!“

„Zostaň tu. Nelez ďalej. Idem ho odtiahnuť.“

Blahorečil som starému Tomovi a ďalej som zametal naše stopy k skalnatému kopcu. Potom som konár zahodil a začal som sa šplhať. Isobel už bola navrchu. Balvany tam boli navŕšené, akoby nejaký obor nabral do oboch rúk stovky ton kociek a tu ich vysypal do neprehľadnej kopy. Boli tu tisícky úkrytov. Náhlivo som ju zatiahol do jedného a prikázal, aby tam ostala.

„A ty čo urobíš?“

„Ak by to nevyšlo, vtiahni sa do najmenšej tmavej diery, ktorú nájdeš, a ani nemukni. Skôr či neskôr sa Buckelberry ukáže. Zostaň nažive!“

Naokolo som sa vrátil na vrchol útesu nad jaskynkou. Veľmi opatrne som pozrel ponad okraj, či neuvidím muža na svahu. Čupel tam, veľký tieň a pri ňom červený koniec cigarety. Vrátil som sa na miesto, ktoré bolo presne nad puklinou. Videl som naše stopy smerujúce k jaskynke. Vyzerali celkom presvedčivo. Hmatal som po skalách a vybral som si tri. Jeden ostrý polmetrový črep a dva ťažké balvany ako futbal. Začul som štartovanie nákladniaka. Motor chvíľu ticho vrčal. Keď odtiahol vozidlo z cesty, zvuk stíchol. Medzitým sa priblížil hlučný rachot druhého auta. Vzápätí sa stíšil, prešiel do mäkšieho vrčania a do toho sa ozvali hlasy. Nato hukot motora znovu zosilnel a rachot sa vzďaľoval nočnou krajinou k osade Burned Wells.

Ani som sa nepohol. Ľudská myseľ je zvláštna. Hoci som bol poriadne vystrašený, prišlo mi smiešne. Žena, jaskyňa, útek a arzenál vražedných kameňov. Stotisíc rokov ľudského pokroku. Predstavil som si obrázok, ako vlečiem Isobel za vlasy. Asi by to označila za príznak nevraživosti.

Ďalší pohľad ponad okraj útesu som neriskoval. Obrys oproti hviezdnatej oblohe by ma mohol prezradiť. Počul som, ako kov cvengol o skalu. Potom tichý hovor. Už boli bližšie jeden k druhému ako predtým. Slovám som nerozumel. Ich uvažovanie, pokiaľ som mohol doň vniknúť, videlo sa mi logické. Koľko ráz sa môžu dostať do elektrického kresla? Radšej všetečný párik zabijú, odvlečú dolu, strčia do kufra auta. Auto vytiahnu zo skalísk. Kameňom rozbijú prestrelené predné sklo. Odvezú ho cez údolie preč z tohto kraja. Spustia ho niekde do tesnej rokliny, zasypú kameňmi a zmiznú. Pred úsvitom môžu byť v posteli.

Vtom jeden prehovoril, hlas zaznel nebezpečne blízko.

„Vbehli rovno do tej pukliny, Pablo.“

„Čo myslíš, má zbraň?“

„Keby mal, bol by nás dolu medzi balvanmi počkal a zaskočil.“

„Ten lump vyzerá prešibaný, čo povieš?“

„No, dosť. Hej! Ty tam! Ty a to dievča, poďte von, nič sa vám nestane!“

Čakali. Ticho narastalo.

„Lebo idem ta a strieľam.“

„Charlie, možno je tade priechod.“

„Daj mi baterku. Idem na to.“

Trocha som sa odtiahol od okraja. Do oboch rúk som chytil tú ostrú skalu a kľakol som si. Zdvihol som ju vysoko nad hlavu a hodil ju do toho, čo čupel rovno podo mnou a opatrne svietil do pukliny. Druhý bol asi tri metre za ním a bleskovo reagoval. Keď som hádzal skalu, vystrelil na mňa od boka. Guľka sa odrazila od skaly, ktorú som mal práve v úrovni hrude, a hvizdla do tmy. Keď som skalu púšťal z rúk, zacítil som náraz. Bez meškania som sa hodil dozadu a mysľou mi preletelo, či pri výstrele môj cieľ neuskočil z dosahu. Ale ako som sa zgúľal, začul som ťažký mliazgavý a akoby dutý zvuk, ako keď na cementovú dlážku padne zrelá dyňa.

Zostal som pritisnutý k zemi. Nevie, či ma zasiahol. Ľahko alebo vážne. Keby mal lepší uhol, mohol ma trafiť do hlavy.

Do ticha sa ozval úzkostný srdcervúci ston. A vzápätí divý výkrik: „Ty ničomník! Zabil si mi brata! Rozdrvil si mu hlavu. Preklínam ťa!“

„Choď domov, Pablo. Toto je nad tvoje sily, chlapče!“

Znovu sa rozhostilo ticho. Vykríkol na mňa z väčšej vzdialenosti. „Zastrelím ťa!“ Ustúpil, aby získal lepší uhol. Ako had som sa vtiahol medzi kopu skál a horlivo, s oprávnenými obavami som sa rýchlo pustil do obrany, skaly lietali, len tak fičalo, hádzal som ich vysokým oblúkom, aby som trafil ta, kde podľa mňa stál. Uskočil som o tri metre nabok a riskol pohľad ponad okraj. Blížil sa ku kopcu, ktorým sme sa vyškriabali z pieskovej úžľabiny. V ruke som mal riadnu skalu a namieril som. Odskočila mu od stehna a zrazila ho na zem. No ešte stihol bleskovo vystreliť. Výstrel tesne popri hlave nezazuní, ani nehvizdne. Zvučne buchne. Krátko, ale presvedčivo. Odkrbáľal som sa ďalej a hodil som ďalší kameň jeho smerom. Rýchlo som sa preplazil znovu na iné miesto pri okraji a vyzrel von. Zišiel dolu z navŕšených balvanov, pustil sa cez piesok, ako mačka sa prešuchol po pevnej skale poniže piesku, pričom na chvíľku zastal neďaleko ležiaceho tela, a bol vonku z môjho zorného uhla. Prešiel ešte kus, obrátil sa a zastal, čiastočne prilepený k príkremu briežku.

„Hej! Počuješ ma?“ zavolal.

„Celkom dobre.“

A pokojnejším, ovládnutým hlasom pokračoval: „Nie som blázon. Už tí nedám možnosť rozbiť mi hlavu kameňom.“

„Tak choď preč.“

„To by si chcel! Ráno za vidna ťa zastrelím! Zabil si mi vlastného brata! Vieš, čo ťa čaká. Máš o čom celú noc rozmýšľať. Až ťa ráno dostanem, pri umieraní sa ešte môžeš dívať, čo budem robiť s tvojou ženou.“

„Máš veľkú papuľu, Pablo. Ako tvoj brat.“

„Nevyprovokuješ ma, aby som vyšiel hore a dal ti možnosť hádzať po mne skalami. Odtiaľto mám výhľad na celý kopec a po druhej strane sa nedostaneš dolu. A vidím dobre aj v noci.“

Spočiatku sme na seba kričali, ale postupne sme sa prispôsobili tichu toho pustého miesta.

„Ktorý z vás dvoch odvážlivcov zastrelil Monu Yeomanovú? Ty alebo ten tvoj rozfašírovaný brat?“

„Nevyprovokuješ ma. Ja som ju zabil. Dobre cielim, čo? Nie touto zbraňou. Aj ty si mal nasledovať, stačilo pohnúť o vlások a ďalšiu guľku poslať do teba. Bol by pokoj. Ale pri výstrele, ktorým som ju odbavil, roztrhlo sa puzdro a nábojnica zostala trčať v komore, tým sa zasekol vyhadzovač.“

„Ste vy šikovníci! Nič neviete poriadne! Zbabrali ste, čo sa dalo, čo?“

„Teraz uvidíš! Koniec dobrý, všetko dobré!“

„To vám vaša sestrička poradila? Ona vám nalievala rozumy?“

„Dolores to náhodou vymyslela veľmi dobre!“

„Je hlúpa ako ty, Pablo!“

„Myslíš? Dolores nám povedala, že Mona si ťa asi najala, aby si zabil starého. Preto sme prv museli zastreliť Monu, ale on sa to nesmel dozvedieť, aby nestihol zmeniť závet. Podľa teba je to hlúposť?“

„Zabíjať ľudí je vždy hlúposť.“

„Dolores nie je hlúpa. Ešte aj to vyzvedela od Mony, ako sa najšikovnejšie zbaviť profesora. A že treba narafičiť ten spoločný útek. Skvelý nápad, nie? A od neho sme zase vedeli, že ťa Mona ide zaviezť do tej chaty. Hneď sme mali dobré miesto. Mal si ho počuť, ako rečnil, ako mudroval, že by sme to nemali. Ale tie tri minúty, kým sme naňho nezvalili balvany, tie tri minúty kvičal ako divý.“

„Ohromná úroveň, Pablo. Otvorené hlavy. Ako ten váš kamarát Pompa. Alebo tí chudáci, ktorých ste poslali lietadlom do El Pasa. Pohoreli ste. Už si takisto mŕtvy ako tvoj brat, iba to nevieš!“

„Len nie tak zhurta. Všetko je v poriadku. Oboch vás odbachnem, ukryjem a na niekoľko rôčikov sa vyparím. Dolores má šikovného advokáta a v ruke papiere, ktorými dokáže, že Yeoman bol jej otec. Pochovám vás a pochovám aj brata Charlieho. Ona bude bohatá. O niekoľko rokov sa vrátim a opatrne sa u nej prihlásim.“

„Nebude ťa čakať, Pablo. A nebude bohatá. Lebo ona dala starému pánovi tú čiernu kávu. Buckelberry vyšetrí, odkiaľ vzala strychnín. Vy ste jej ho asi doniesli. Na rančoch ho používajú proti myšiam, nie?“

Hviezdy jasne svietili. V ohromnej diaľke zavýjal pes. Ktosi mi kopal hrob. „Aký si ty fifik, chlape! Kto Dolores videl? Nik!“ Ale v hlase mu zaznel obranný tón, ktorý naznačoval neistotu, možno strach.

Nechápal som tých ľudí. Mala to byť križiacka výprava? Muž, jeho žena, jej milenec, najatý vrah a jeden z bratov – všetci sú mŕtvi. Čo rozkrúti takýto krvavý kolotoč? Tento Pablo sa usiluje ešte zvýšiť počet z piatich na sedem. Ak štát bude chcieť uplatniť svoju predstavu spravodlivosti v tejto džungli, zo siedmich bude deväť. A prečo?

„Pablo?“

„Škoda, že nemám na teba nôž.“

„Niečo mi vŕta v hlave. Dolores vedela, že Jass je jej otec. Pracovala pre nich, pre neho aj pre Monu. Celé roky. Potom odišla a vydala sa. A zrazu z ničoho nič… všetko sa rozbehlo.“

„Daj sa vypchať, ty chudák. Chvalabohu, že sa to rozbehlo.“

„Prinútila vás, aby ste jej pomohli.“

„Aby bola bohatá. Prečo nie?“

„Ale Yeoman sa k nej správal slušne, nie?“

Vybuchol do híkavého smiechu, ktorý ma zmrazil. „Slušne! Ohromne slušne! Práve preto! Koľko slušnosti človek znesie?“

Videl som, že takto sa nikam nedostanem. Už táral hlúposti. „Kde je Monino telo?“

„Nájdu ho. Nemôžu ho prehliadnuť.“

„Ešte niečo sa spýtam. Tam u vašej mamy bola už tma. Vás dvoch som dobre nerozoznal. Ale marí sa mi, že som vás už niekde videl.“

„Nás možno vidieť hocikde,“ odpovedal až priveľmi nedbanlivo. „Ja som ťa dobre videl cez ten ďalekohľad. Šesťnásobne. Tie vlasy som mal skrížené na tvojom bruchu. A bolo úplné bezvetrie. Päťsto metrov.“

„Parkovali ste tam, kde býva sestra. Kúsok poniže, však?“

„Čo sa ti sníva, ty blázon?“

„Veď na tom nezáleží, Pablo.“

Po dlhom tichu povedal: „Najradšej by nás bola vtedy oboch zabila, že sme ju navštívili za bieleho dňa. Charlie jej prišiel povedať, že sme sa dohodli s Pompom a ako on vie narábať nožom. Trochu si poplakala. Len si to predstav! Plakala nad tým starým chlapom!“

Obozretne som habkal v tme a našiel som si kameň, ktorý mi veľmi dobre sadol do dlane. Bol ťažký, normálnym spôsobom by som ho nevládal hodiť, ale mohol som ho vrhnúť vystretou pevnou rukou ako granát. Pravdepodobnosť, že mu tým ublížim, bola nepatrná, ale predsa radšej to ako nič. Mal som zlý uhol. Bol asi tridsať metrov podo mnou na skalnatom svahu. Pri hode som sa musel trochu nadvihnúť a riskovať, že na chvíľu uvidí moju siluetu.

Rátal som do troch, nadvihol som sa a hodil. Vzápätí ako mi skala vyletela z ruky a už som bol pri zemi krytý, počul som výstrel a na pleci mi slabo šklblo látkou. Zacítil som čosi horúce. Bol neuveriteľne rýchly. Počul som, ako môj kameň udrel na pevnú skalu a skotúľal sa dolu. Niekoľko ráz na mňa zavolal. Neozval som sa v nádeji, že uverí a príde sa na vlastné oči presvedčiť, že ma naozaj dostal. Prestal vyvolávať. Počul som vzďaľujúci sa zvuk. Pomkol som sa dopredu a vo svetle hviezd som ho zbadal odchádzať od svahu, už prešiel asi desať metrov. Mieril ku kopčeku vzdialenému asi stopäťdesiat metrov, a keď začal po ňom vystupovať, stratil sa mi z očí. Našiel si dobré miesto. Keby sme sa odtiaľto chceli dostať, tú úžľabinu by sme nemohli obísť. A ak sa nezatiahne, čo bolo málo pravdepodobné, bude nás mať ten pohotový ostrostrelec ako chrobáky na stole. Tým som si len potvrdil, že tou stranou sa z našej pevnosti nedostaneme.

V okamihu, keď som sa prevrátil na ruky a kolená a otočil chrbtom k okraju, dotyk zvieracieho tepla mi takmer vyrazil srdce z hrude. Dostala sa ta ako prelud. Oko sa jej zrkadlilo striebristým leskom, spodnú peru mala vlhkú a ovial ma jej príjemný teplý dych.

„Tá streľba a výkriky,“ zašepkala.

„Keď sa nemôžem spoľahnúť, že urobíš presne, čo ti poviem…“

„Prosím ťa! Myslela som, čo ak… čo ak by som ti mohla pomôcť…“ Pustila ostrý kameň, ktorý držala v ruke. Zaštrkotal medzi nami. Odviedol som ju od okraja a pričupili sme sa. Nechcel som mu prísť do rany, ak by si zmyslel vystreliť len tak naverímboha. Povedal som jej, čo sa jednému stalo a kde je ten druhý. Z krátkeho rozhovoru, ktorý som viedol s Pablom, si väčšinu vypočula, tak bola blízko.

„Čo urobíme?“ spýtala sa.

„Neviem. Niečo si musíme vymyslieť. Prichystať nejaké prekvapenie. Keď sem nad ránom príde, nedopustí sa ani najmenšej chyby. Bude chladnokrvný.“

„Aj ten druhý mal zbraň.“

„Vzal si ju. Počul som, ako ju položil, začala sa mu kĺzať, ale ju zachytil.“

Poslal som ju dookola, aby ma počkala hore nad svahom, po ktorom sa sem vyškriabala, na tých nakopených kameňoch nad piesčitou úžľabinou, kde ležal mŕtvy.

Pozrel som dolu na tú temnú škvrnu roztiahnutú na piesku. Presunul som sa cez okraj, od skalnej steny som sa odrazil, a len čo som dopadol, mihom som sa odkotúľal k stene. Charlie nebol extra čistotný. Aj v tom očisťujúcom púštnom vzduchu mi silnejšie ako fluidum smrti udrel do nozdier pach ako z levovej klietky, ktorý sa okolo neho šíril a atavisticky ma podráždil na tyle. Bol to pach zabitého nepriateľa.

Hľadal som nástroje. Blízko pri pukline som zbadal tôňu čohosi, čo malo pravidelné obrysy, aké v prírode nebývajú. Zistil som, že je to baterka, celkom lacná, z čierneho kovu. Ustúpil som do pukliny, baterkou som namieril na Charlieho hlavu a na moment ju osvietil. Len-len že sa mi neobrátil žalúdok a počul som Isobelin tlmený zadúšavý kašeľ. Baterku som si dal do vrecka a čakal som, kým sa znovu rozhľadím. Potom som mu s trúfalosťou gazdinky, ktorá sa rozhodne zdvihnúť v záhrade mŕtveho hada, siahol do vreciek tesných nohavíc. Užitočný sa mi videl iba vreckový nôž a široký kožený opasok na zamastených džínsoch. Prevrátil som ho, aby som sa dostal k pracke na opasku, a z hrdla mu vychrčal zadržaný vzduch.

Mátožne a náhlivo som stúpal hore svahom, aby som sa dostal od neho čo najďalej. Isobel ma čakala navrchu. Vrátili sme sa k obrovskej mase navŕšených kameňov a cez ne sme dookola prešli dosť ďaleko od Pabla na svahu, aby som mohol pomaly nabrať dych. Keď ukazujú, čo urobí moderná zbraň ľudskému telu, používajú stroboskopovú ľahkú kameru s pomalým pohybom. A želatínu primeranej súdržnosti. Asi sa na tie zábery pamätám veľmi jasne.

Sadli sme si na kamenný stupienok a opreli sme sa ako v kresle o šikmú skalu. „Ako sa cítiš… že si ho zabil.“

„To je ale hlúpa otázka!“

„Prepáč. Len… je mi s tebou čudne, keď si to spravil.“

„Povedzme, že mám zmiešané pocity, dušinka. Kvapku silného uspokojenia, lebo on mal pušku a ja skalu a podarilo sa mi vyradiť ich veľmi jednoduchým spôsobom. Potom akýsi smútok zo zbytočnej straty. A asi aj trochu irónie. No a pravdaže, žalúdok mám ako chlapec, ktorý zastrelí vrabca.“

Chytila ma za ruku. „Som rada, že je to tak. Som rada, že si taký úprimný.“

„Počkaj tu. Idem pozrieť na okraj tejto kopy.“

Nebol to povzbudzujúci pohľad. Boli sme na strmom samostatnom kopci s jedným ohobľovaným bokom, akoby sme boli na stolci, ktorý bol z jednej strany zahrnutý zemou. Na dvanásťposchodovom stolci, ktorý mal navrchu aker navŕšených skál. Stál som na okraji a dolu som slabo rozoznal vinúcu sa cestu. Moje auto v priekope vyzeralo ako malý chrobák a päť-šesť metrov od neho mimo cesty stál zaparkovaný nákladniak. Videlo sa mi, že by som ta mohol napľuť. Ľahol som si doluznačky a ponad okraj vykukoval rozličnými smermi. Nijaká možnosť sa mi nikde neukázala.

Vrátil som sa k Isobel. Sedela schúlená. Slnečné teplo prestalo sálať zo skaly a noc bola chladná.

Sadol som si tesne k nej a objal som ju jednou rukou. „Nejako ho musíme zaskočiť, Iz.“

„Mali by sme si nájsť miesto, kde by nemohol použiť zbraň.“

„A kde by nás nemohol vykúriť. A kde by sme ho mohli do niečoho vmanévrovať.“

Poštvornožky ako deti sme hľadali také miesto v našej veľkej kamennej záhradke. Potichu na mňa zavolala. Preplazil som sa k nej a našiel som ju pred trojuholníkovým otvorom medzi dvoma obrovskými balvanmi. V očiach mala otáznik. Otvor bol pri zemi, nízky. Načiahol som sa a zasvietil dnu. Vyzeralo to tam priestranne. Preplazil som sa ta. Po jednom metri sa voľný priestor podstatne zväčšil. Nebola to akurátna jaskynka, iba voľné miesto medzi navŕšenými balvanmi. Spodok mal tridsaťstupňový sklon a dnu samý kút, výčnelok a previs. Miesto meralo do hĺbky asi tri metre a vzadu, trochu ako za rohom, bol výklenok, kde sa zmestila jedna osoba, takže ju od vchodu nebolo vidieť. Bol to úkryt, ale aj potenciálna pasca.

Opevnili sme si to. Trvalo nám to dve hodiny. Isobel mala zopár celkom krvilačných nápadov. Svietila mi, kým som z chlapovho opasku narezal dlhé tenké pásy. Ak je človek najnebezpečnejší poľovník, tak je aj najnebezpečnejšia lovná zver. Pred vchodom do úkrytu som po dlhšom hľadaní našiel kus suchého pružného vláknitého dreva hrubého ako moje zápästie. Načisto som ho orezal a zapasoval do škáry naboku vchodu práve tam, kde sa začínal rozširovať. Tyčka zaberala celú šírku vchodu. Na jej koniec som upevnil nadviazaný kožený povrázok, a ten som dočasne zachytil hore o skalný výčnelok. Uzol som zatiaľ nechal voľný a dal som jej ho na starosť. Zaprel som sa do tyčky a tak som ju ohol, až sa dostala nad vchod. Keď ju hore povrázkom upevnila, pomaly som uvoľnil tlak. Koža bola napätá, pri dotyku zunela.

Von som sa popod tyčku preplazil so zatajeným dychom. Potom som odstránil naše stopy spred vchodu, ale nie veľmi starostlivo. To bola ďalšia stránka nášho triku. Na kostýmčekovom kabátiku som roztrhol rukáv, vytiahol jednu svetlú niť a zachytil ju na skalný výčlenok pri vchode. Ak je pozorný stopár, tak to v rannom úsvite uvidí. Rátal som s tým, že je.

Hoci som nepredpokladal, že by sa za nami prikradol za tmy, pre istotu som nachystal poplašný signál. Pri návrate do jaskyne som cez vchod krížom zaklinil kus dreva, ten mu bude zavádzať, bude ho musieť odtiahnuť a zhodiť cez okraj. K drevu som priviazal kovové doštičky z obalu baterky ako zvonkohru. Ich cvengot sa ozval aj pri najnepatrnejšom pohybe.

Potom sme si nachystali kôpku skál na hádzanie, šikovných do ruky a vhodnej veľkosti, a viac sme už nemali čo robiť. Bez svetla baterky bola v jaskynke úplná tma. Zopakovali sme si, akú zaujmeme pozíciu, a potom sme sa vystreli na tom krivom dne, podoprúc sa nohami. Pridŕžal som ju. Bolo jej zima. Ležali sme nešikovne a nepohodlne. Po chvíľke sme zmenili polohu. Vyzliekol som si sako. Ľahol som si na najnižšie miesto zvažujúceho sa dna chrbtom na skalu. Stiahol som ju na seba, objal ju oboma rukami a sakom som nás oboch prikryl.

„Je to lepšie?“ spýtal som sa.

„Tuším,“ zašepkala. Ešte vždy sa chvela od chladu. Pritisla sa ku mne tesnejšie, tvár mala pri mojom krku, rukami sa ma chytila okolo drieku. Voňala vanilkou. Bolo to sladké ako rozprávkové filmy kedysi v detstve. Po dlhom čase sa prestala triasť.

Pravdaže, urýchlila to situácia. Všetky prvky. Noc, smrť, strach, blízkosť, bezpečnosť nory. Muž a žena v najzákladnejšom vzťahu. Toto bola pokrútená panna, ktorá sa bála mužov, erotiky, radosti, túžby – všetko to pokladala za sprisahanie zlých síl proti nej. Ale teraz prevážil strach. V tom našom zmiešanom dychu som cítil, že si to začína uvedomovať. Ruky ma pevne zvierali. Jej dych sa zvoľna prehlboval a na vrchole každého vdychu sa máličko zadrhol. Zohrievala sa. Vedel som, že pri prvom čo len trochu agresívnom pohybe sa z nej všetko vytratí. Keby som mohol predstierať, že si ju vôbec neuvedomujem, všetko by sa v nej upevňovalo. Ale v tom tesnom objatí, ako sme tam ležali na dne jaskynky, jej blízkosť ma vzrušovala a ťažko som mohol zakryť rastúcu fyzickú túžbu. Obával som sa, že ju to pobúri, keď si to všimne. Vedel som presne, kedy sa to stalo. Celkom prestala dýchať. Celá zmeravela. A potom, ako sa nadýchla, nastalo to neopísateľné uvoľnenie, akoby jej pomaly rozkvitli boky a stehná sa skotúľali nabok. Skĺzol som rukou na jej kríže, zalapala dych, a potom sa jej zvláštne, nepostrehnuteľne rozochveli boky, akoby sa trepotali motýlie krídla, pripomenulo mi to jemný zmyselný záver polynézskeho tanca. Znovu zalapala dych. Našiel som jej mäkké ústa a chvíľu boli jej pery rovnako žiadostivé a oddávajúce sa ako jej telo, no potom sa jej zmocnil dávny údes, zmeravela, odvrátila hlavu, odstrčila ma a povedala: „Nie. Ach, nie.“

Hneď som ju pustil. Cítil som, že ju to prekvapilo. S vystríhavou obozretnosťou sa o mňa znovu oprela hornou polovicou tela, dolnú polovicu nechala v upokojujúcej vzdialenosti. Napravil som sako.

Potľapkal som ju po lopatkách a povedal: „Iz, keď sa z tohto dostaneme. Ak ťa z toho dostanem. Ak ťa budem opäť držať v náručí. Stačí jediné slovo. Vždy bude stačiť. Stačí, keď to povieš. Nie. A tým sa to skončí. Preto to nehovor len z nervozity a zo zvyku. Povedz to, len keď to tak myslíš. Nie. Uši mi slúžia dobre.“

Prevracala si to v hlave. „Vždy som si myslela… že chlapi…“

„Sú ako divá zver? Len ich nepodráždiť? Každý muž je násilník? Dievčatko, to je propaganda. Existuje zopár podobných hlúpych chlapcov, ale muži takí nie sú. Človeku nepadne dobre, keď dostane košom. Ale netreba to riešiť násilím. Jediné slovko. Nie. To stačí. A môžeš to povedať v hociktorej chvíľke, kým nie sme, prepáč mi za výraz, spojení. Potom si v prúde a treba plávať.“

Striaslo ju. „Nemôžem. Jednoducho nemôžem.“ Ešte chvíľku nad tým hútala. „Ale tuším aj tak to bolo sladké. Nikdy by som si to nebola pomyslela. Nazdávala som sa, že… je nebezpečné niečo také skúsiť, Travis.“

Naširoko si zívla, až jej zapukali čeľuste. O niekoľko minút ju bralo do spania a zvoľna na mne oťažela.

Zobudil som sa s trhnutím a to aj ju prebralo. Obrátila sa, zadívala sa do vidnejúceho sivého svetla v našom východe a potom sa odo mňa odsunula. Preplazil som sa k východu, prekontroloval prehnutú tyčku, pretisol som sa popod ňu a zahľadel som sa von, ako sa brieždi. Slnko ešte nevyšlo. Sivasté svetlo a červenkastý odtieň obrovských skalísk vytvorili purpurový svet. Padla na mňa nevysloviteľná tieseň. Aký hlúpy koniec všetkých hlúpostí. Umrieť v purpurovej krajine. Tak ďaleko od jasnej hladiny mora a veselých člnov! Šťastie ma opustilo. Ak guľka trafí najprv skalu namiesto mojej hrude, to bude jeho posledný pozdrav.

Isobel som nepovedal, čoho sa najväčšmi bojím. Obával som sa, že objaví našu noru, preskúma ju, potom zíde k nákladniaku a vráti sa s trhavinou a niekoľkými rozbuškami. Odpojil som poplašné zariadenie. Už ho nebudeme potrebovať. Strašne ma pokúšalo vyjsť z jaskynky, ale mohol byť nablízku, prichystaný odstreliť mi hlavu. Vcúval som nazad, obrátil som sa a položil prst na pery. V nejasnom sivom odraze svetla som videl jej strohé prikývnutie.

Náš plán vyzeral detinský. Zahrabali sme sa ako zajace. Od spánku na skale som zmeravel, bolelo ma celé telo. Dvadsať minút trvalo večnosť. Sivé svetlo pomaly ružovelo a zore zlatli, keď som začul klepnutie voľnej skaly neďaleko nášho východu. Nato sa ozval škrípavý zvuk. Čakal som, že zavolá, ale nasledovalo len ticho. Ako sa rozvidnievalo, čoraz viac svetla prenikalo dvoma škárami zhora a jaskynku zaplavoval tlmený svit skorého rána.

Zrazu som začul rýchle kroky do kopca a tlmené nadávky. Srdce mi zaplesalo, že pomoc prichádza včas. Nato moje ucho zachytilo dosť súvislý štrkotavý zvuk. Do čohosi hádzal chlap kamene a kopal piesok. To čosi tíško vkĺzlo do jaskynky, so vztýčenou hlavou zastalo tesne pri vchode a tam sa na osvetlenom priestore skrúcalo. Chvost sa mu mihal a štrkotal. Rozoklaný jazyk kmitavo naberal vzduch. Isobel skríkla na smrť vydesená.

Bol vyše metra dlhý a hrubý ako ženské predlaktie. Nemusel som Isobel ťahať preč. Ustúpila, pokiaľ sa len dalo, vtisla sa do kúta za malý výčnelok. Schmatol som papek, ktorý bol cez noc vtesnaný do vchodu. Bol na ňom ešte motúz, len kovové pliešky signálneho zariadenia sa zošuchli.

Štrkáče nenapádajú do väčšej vzdialenosti, ako sú dlhé, Majú veľmi slabý zrak. Ustupoval som pospiatky, nohou som hmatal po záchytoch na skalách navŕšených zboku pri vchode, až som sa dostal hore, kde nevypracovaný kožený povrázok udržoval drevenú tyčku vyklenutú ponad vchod, ktorým mal chlap vojsť. Na motúze, čo visel z papeka v mojej ruke, som rýchlo urobil voľný uzol. Nahol som sa a opatrne som zalovil na hada. Hlava sa mu hojdala. Na druhý pokus som mu pretiahol uzol cez hlavu.

Práve keď som myknutím uzol stiahol a tú šupinatú vrtiacu sa potvoru čiastočne nadvihol zo zeme, Sosegado štyri razy rýchlo za sebou vystrelil do jaskynky. Výbuchy boli ohlušujúce, zjavne vsunul hlaveň do otvoru a tak vypálil. Guľky hvízdali a zacvendžali na horných i bočných skalách. Videl som, že Isobel nezasiahol. Vykukla spoza rohu.

Uškrnul som sa na ňu ako šialenec, aby som ju upokojil. Vystúpil som ešte vyššie a dozadu, našiel som si pevnú polohu, pričom som zdvihol aj zúrivo sa trhajúceho hada, a chripľavo hrdelne som zastonal. Vyvalila na mňa zdesené oči a ja som zastonal znovu. Pridŕžal som hada bokom pod sebou, jednou rukou som otvoril vreckový nožík a prichystal som sa, že čepeľou prerežem kožený povrazok, aby ohnutá tyčka udrela vchádzajúceho chlapa po hlave.

Isobel pochopila. „Ty si ho zabil!“ vykríkla. „Krváca!“

Predpokladal som, že Pablo má základný vojenský výcvik. Vie, ako sa priblížiť. Videl, že had nie je pri vchode, kam dopadalo denné svetlo. Odhadoval, že dnu sa možno postaviť. Plúžil sa dobre. Hmatal pred sebou a vliezal s puškou pred sebou, asi chcel strieľať pri prvom pohybe, ktorý by postrehol, či už na hada, ženu alebo muža.

Vkĺzol dnu rýchlo a remienok som prerezal neskoro. Namiesto aby ho tyčka udrela do hlavy, plesla mu po zadku v tesných džínsoch. Zjojkol od bolesti, rozhorčenia a prekvapenia. Uvoľnený koniec remienka ma švihol do tváre, stratil som rovnováhu a spadol s nožom, hadom a papekom na všetky štyri. Isobel, prispôsobiac sa situácii, so všetkou silou hodila skalu a trafila ma akurát do kolena. Rukami som si pomáhal a tackavo som sa vystieral, chystajúc sa vytrhnúť mu pušku, keď sa s ňou nadvihne, no vtom som videl, ako sa pripútaný had mrskol a bleskovo vyrazil, jeho mocná trojuholníková žltastá hlava zasiahla Pabla tesne pod bradu práve vo chvíli, keď sa dvíhal proti mne. Tackavo sa zložil na kolená, tvár mu celkom zbelela, pomaly zdvihol ruku k hadovi a ťažko spadol na bok. Za takú chvíľku sa jed žilami a tepnami dostal z hrdla do srdca a mozgu a navždy vyhasil život. Isobel sa vzápätí hystericky rozkričala. Had Pabla pustil. Chvíľu si ho ešte premeriaval, potom asi odhadol, že ako potrava je priveľký, obrátil sa a vykĺzol cez uvoľnenú slučku von z jaskynky do ranného slnečného svetla. Isobel skučala, drkotala zubami a hodila sa mi do náručia, tvár mala červenú a pokrivenú ako zlostné dieťa.

V nákladnom aute zostali kľúče. Na polceste k štátnej hradskej sme stretli dve okresné hliadkovacie vozidlá, ktoré veľkou rýchlosťou mierili do Burned Wells. Isobel sa znovu rozjačala, keď zistila, kto je to. Ako som stál na tej prašnej ceste a ukazoval smer, kde nájdu mŕtve telá, všimol som si, že purpurový vzhľad krajiny vybledol. Náš kopec bol tmavou siluetou oproti rannému slnku. Bolo to miesto, kde sa umieralo, ale nebolo to miesto pre nás. Nie pre McGeeho a nie teraz. Bol to zlý, strašný žart – ten úder do chrbta, švihnutie remeňom, Isobelin zásah kameňom do nepravého terča – a potom tá hrozná účinnosť mrštného hada…

Neskôr toho nedeľného popoludnia sedela v kancelárii Freda Buckelberryho Dolores Canariová-Estobarová. Nástojila na tom, že vôbec nepotrebuje advokáta. Šerif vedel, že musí postupovať veľmi opatrne. Dolores bola pekná žena, práve vydatá, ťarchavá a za muža mala Johna Estobara, ktorý sľubne naznačoval, že z neho možno bude dôležitá politická osobnosť mezi latinskoamerickým obyvateľstvom v Esmereldskom okrese. Šerif mu musel dovoliť, aby zostal v kancelárii. Vrcholne rozhorčený Johny sedel pri svojej vážnej žene a nežne ju držal za ruku. Miestnosť bola plná. Buckelberry, jeho pomocník, stenografista, štátny zástupca, Jassoy advokát, Estobarovci a ja.

Jej pokoj a dôstojnosť sa zdali neotrasiteľné. „Šerif, podľa všetkého musím uveriť, že tie strašné činy urobili Pablo a Carlos. Najhroznejšie je to pre moju matku. Ja som sa so svojimi nevlastnými bratmi stýkala málo. Koľko ráz vám to musím opakovať? Predstavujem si to takto: vo Phoenixe sa asi dostali do nejakých ťažkostí, prišli sem a vymýšľali, až došli na ten šialený nápad, chceli zo mňa urobiť boháčku s tým, že im potom kopu Jassových peňazí prepustím. Od malička som vedela, že som jeho dcéra. Mona to netušila. Áno, pracovala som v jeho dome, ale to vo mne nevzbudilo ani najmenšiu nenávisť. Keby som bola chcela, mohla som chodiť do škôl. Bol by mi to zaplatil. Ale na štúdium som nemala chuť. Bol ku mne dobrý. Nemilovala som ho, ale ani nenávisť som k nemu necítila. Svojím spôsobom bol férový. Veľa mužov by bolo urobilo oveľa menej.“

„Vedeli ste o tých listoch, čo mala vaša matka?“ spýtal sa Buckelberry zdvorilo. „A o tých fotografiách?“

„Pravdaže. Iste ich vzal niektorý z mojich nevlastných bratov. Boli to diví, neusadení chlapci. Bohvie, čo si namýšľali. Možno sa nazdávali, že mi pomáhajú. Taký hlúpy, neuvážený plán! Vaši ľudia iste robia prehliadku v mojom dome, šerif. Lenže ja ani neviem, ako strychnín vyzerá!“

„Ale boli ste u Jassa hneď popoludní toho dňa, keď zomrel, nie?“

„Áno. Sama som vám to povedala. Zavolal ma. Požiadal ma, aby som ho navštívila. Ale už tam nebol. Môžete si to overiť u domácich ľudí.“

„Musíte sa jej spytovať jednostaj na tie isté veci?“ zasiahol jej manžel.

„Nemyslím, že odmieta odpovedať,“ odbil ho šerif. „No, Dolores, vidíte, že tu mám stále malý otáznik. Šikovná, bystrá osoba ta mohla prísť bočným vchodom a Yeoman ju vpustil. Naliala mu šálku kávy – zjavne dobre poznala jeho návyky. Keď ho otrávila, odišla, kúsok od domu vyčkala a potom sa vrátila, tváriac sa, že práve prišla. A tým si zabezpečila vysvetlenie pre ľudí, ktorí ju mohli v tých miestach vidieť a zapamätať si ju.“

„Mám dokazovať, že som nevinná?“ spýtala sa Dolores povýšene. „Myslela som, že je to naopak, že vy máte ľuďom dokázať vinu.“

„Ako to, že vaši bratia tak dobre poznali vzťah pani Yeomanovej a pána Webba, čo myslíte?“

„O tom vedelo veľa ľudí. Oni sa s tým neskrývali. Panebože, keby Pablo a Carlos boli ešte nažive, oni by vám na to dali odpoveď. Ja sa môžem len dohadovať. Nechcem Jassove peniaze, namojdušu. Celkom nám stačí to, čo máme. A po prvý raz v živote som naozaj šťastná.“

„Prečo jej už nedáte pokoj?“ opýtal sa Estobar.

Fredovi Buckelberrymu hľadela z očí beznádej. Ak ju nejako neprichytí, vykĺzne z toho bez následkov. A vyznievalo čoraz neuveriteľnejšie ešte aj pre mňa, že by v tom mala prsty. Ale bolo v nej čosi nepresvedčivé. Priveľmi sa ovládala. Pamätal som sa, ako jej povolili nervy, keď stála na prahu svojho domu. Krv a oceľ, oheň a pýcha. Toho starca iste na smrť nenávidela, keď mu pripravila takú smrť, čosi mi preblesklo mysľou. To jej zadrie do kože. Pablo v tú noc iste hovoril pravdu. Nepochyboval o tom, že nebudem mať možnosť opakovať jeho slová.

„Mohol by som čosi povedať?“ opýtal som sa Freda. Všetci na mňa upreli pohľad.

„Prosím.“

Odkašlal som si a tváril som sa vzrušene. „Neviem. Stále sa mi vidí, že je tu niečo nevyjasnené, Fred. Kým som pracoval pre Jassa, niekoľko ráz sme si spolu vypili. A do reči prišlo všetko možné. Nepoznal som ho dlho, ale videl sa mi ako celkom slušný človek. Ide o to… neviem, ako to povedať… akosi neviem uveriť, že tuto pani Estobarová je Jassova dcéra, lebo rozprával o nej ako… no, akoby bola ďalšou ženou v jeho dome, ak chápete, čo tým myslím.“

Rozhostilo sa hrobové ticho, a potom sa na mňa vrhla. Chcela mi vyškriabať očí. Jej manžel ju chytil, zovrel jej zápästia a vykrútil ruky na chrbát. Nakláňala sa ku mne a do tváre jej vstúpil až neľudský výraz.

„Áno,“ zachripela pološeptom, „keď raz nebola doma. Ten chlipný starec. Ten otec, ktorého som zbožňovala. Pil. Aj mňa prinútil piť. Potom som mu pomáhala do postele. A znásilnil ma, ten špinavec. Ani nevedel, kto som. Taký bol opitý! Jednoducho som bola preňho žena do postele. A ja som ho milovala ako svojho drahého otca.“ Vystrela sa a zvýšila hlas. „Zničil ma! Pošpinil ma! Ach, ja som napísala tým daňovníkom. Veľa ráz prišli za mnou. Porozprávala som im všetko, na čo som si vedela spomenúť, každý fígeľ, o ktorom som ho počula rozprávať. Povedala som to Mone, aby sa to dozvedel, nemal pokoja a trápil sa ako červ. Tých chlapcov som mohla nahovoriť na hocičo. Nazdávali sa, že je to len pre peniaze. Zabite mu ženu. Nech ešte väčšmi trpí. Chcela som, aby žil dlhšie, ale nevydržala som čakať. Vypil to, potľapkal ma po líci a povedal, ďakujem ti, moje drahé dievča. To je, čo?! Nie je to ohromné? Nezabilo by vás to?!“ Prešla po nás zahmleným pohľadom a ticho ešte raz zopakovala: „Nezabilo by vás to?“

Jej manžel vzlykal a zachytil ju, ako padala na zem. Nik z nás sa nikomu nevedel pozrieť do očí.

 

O desať týždňov neskôr, v nedeľu večer, ležal som vystretý na kúpacej plachte na malej piesčitej pláži Webbovho ostrova. Deň bol dokonalý, zázračný. Aké bývajú zriedka. Bolo horúco a jasno, vetrík povieval len toľko, že zaháňal piesočné muchy. Toho dňa sme zase trochu pracovali v dome. Vyčistil som trúbky na starej petrolejovej chladničke, pri chladení už tak nepáchla. Potom sme sa šli potápať, ulovili sme štyri výborné raky, uvarili sme si ich, zjedli s konzervovaným maslom a zapili pivom. Podriemkavali sme na slnku, zaplávali sme si, keď nám bolo horúco, potom sme sa vrátili do tienistého, pomerne chladného starého domu a na veľkej posteli, kde spávali jej rodičia, sme si dožičili nenáhlivé lahodné hry lásky a hlboký sladký spánok až do súmraku.

Otvoril som oči a videl som ju plávať. Mesiac bol taký jasný, že takmer presvietil svetlozelený jagot a trblet, ktorý vytvárala pomalými, vláčnymi, ale mocnými zábermi rúk. Brodila sa vodou a nahá vyšla v mesačnom svite na malú pláž, oboma rukami si odhŕňajúc z tváre mokré tmavé vlasy. V živote som nevidel nikoho, kto sa tak rýchlo opáli. Vyzerala ako karibská Indiánka. Za dňa s bielou ochrannou masťou na citlivých perách pripomínala fotografický negatív. Celučičká celá bola rovnako dokonale opálená, nikde nijaký pásik alebo fliačik, bola medovobronzová ako domorodci.

„Dlho si plávala,“ povedal som.

„Iba som sa nechala nadnášať, milý. Rozmýšľala som.“

„O čom?“

„Ach, o všetkom, čo sa stalo tej hlúpej dore, ktorá sa chcela sama zniesť zo sveta. Možno sa na ňu pamätáš. Na tú, čo sa symbiotickým vzťahom pripútala k zbožňovanému bratovi. Žila z neho.“

„Trochu sa na ňu pamätám. A pamätám sa aj na dievčinu, ktorá vždy hovorila nie.“

Vrúcne sa usmiala. „Ach tá! Už dávno bola skazená!“

Po nekonečnom množstve detailov týkajúcich sa pohrebu, dedičského konania, poistenia, odovzdania bytu a balenia vydali sme sa tým starým sedanom smerom na východ, každý deň sme prešli niekoľko kilometrov, držiac sa najužších modrých čiar na mape. Cesta z Livingstonu po Fort Lauderdale nám trvala vyše dvoch týždňov. Nástojila na presnom delení všetkých výdavkov. A za nočného bzukotu svrčkov v motelových izbách a v starých drevených chatách za malými mestečkami som ju nechal, aby sa pomaly osmeľovala a púšťala do výskumov, až kým chripľavo, zadúšajúc sa nepovedala svoje nie. Nie. A ja som poslúchol na slovo, ihneď. Keby som to nebol zakaždým urobil, odradilo by ju to a vrátilo na samý začiatok. Musela vedieť, že to vždy bude tak, že sa na to môže spoľahnúť a že rozhodnutie a voľba je na nej. Po čase jej bolo možno vyzliecť kabátik tej praktickej pyžamky a o niekoľko nocí aj nohavičky. V niektoré dni sedela v tom starom aute uvoľnená, belasé oči jej trnkovo stemneli, celý deň akoby spoly predriemala. Inokedy bola strunisto napätá, mala plno rečí, džavotala, smiala sa, hlavu obracala strmo. Neponúkol som jej detské náhradky, nevnucoval som sa jej lacnými vyhláseniami, lebo som cítil, že pri jej plachosti by navždy prijala polovičaté riešenia.

Jednoducho bol som na úrovni. Švihák. Síce sa mi znateľne triasli ruky, mal som chronické tráviace ťažkosti, priveľa som fajčil, v tvári som bol vycivený, videlo sa mi, že dolnú časť brucha mám plnú železného šrotu, a pri nečakaných zvukoch som vyskakoval z kože, ale ináč som bol svetový.

Sama si musela vybojovať boj so svojím démonom. Bola to pre ňu priepasť, ale vedomie, že môže kedykoľvek prestať, ju posmeľovalo a odvážne pristupovala čoraz bližšie k okraju. Za jednej vlahej noci v X-Cell moteli na východnom brehu zálivu Mobile pod jej váhavým krokom okraj povolil. S tichým, prenikavým, takmer nadzvukovým zakvílením ako Chytený zajac sa poddala. Zostali sme tam tri dni a tri noci. Šaty sme používali ako otravné nevyhnutnosti, ktoré sme museli použiť, keď sme sa šli dolu najesť. Jedávali sme ako barakúdy. Spávali sme zapletení v hlbokej nevinnosti spánkom, ktorý nám pripomínal detstvo. Pri pohľade na seba sme z ničoho nič vybuchovali smiechom. Hádky hocikedy prechádzali do náruživosti, láskania, komédie a opäť do vášne.

„A o terajšom dievčati?“ spýtal som sa jej. „Aj o tom si rozmýšľala, keď si sa tam plačkala?“

„O tom rozmýšľam celé dni,“ povedala. Prevrátila sa ku mne a oprela sa o lakeť. Mesiac bol trochu za ňou, postriebroval jej rúno v hlbokej úžľabine pod driekom a kreslil čarovnú krivku jej boku. Sledoval som tú krivku bruškami prstov. Všetko podstatné sa môže zmestiť do tej úrodnej výdute. Všetko dôležité. Alebo pri ironickej cynickosti môže to predstavovať tú najlacnejšiu hrubosť. Záleží na spôsobe užívania.

„A došla si k nejakým záverom?“

„Zo všetkých dokopy som si urobila jeden. Keď som bola chudé čokoládové decko, ktoré lietalo po tomto malom ostrove, cítila som, čo je pre mňa správne. Cítila som, že život mi otvorí svoje brány dokorán, keď príde čas. Bohvie, ako a kedy sa to stratilo, alebo prečo som sa uzatvorila, prečo som vo všetkom videla zlo. Psychiater by to možno vystopoval. Ale teraz akoby mi znovu všetko patrilo. Opäť žijem. Pravdaže, ďakujem za to tebe. Aj keď to neznamená, že si bol vo všetkom strašne-strašne ušľachtilý.“

„Nebol som?“

Odfrkla. „McGee, ty si veľmi šikovný a prefíkaný zvodca. Nechal si ma, aby som si tú jamu vykopala sama. Ľudomil? Kdeže, ty líška prešibaná. Čo keby tá postava bola menej grécka? Alebo keby oči trochu škúlili? Čo potom, drahý?“

„No, vytušil som isté skryté kvality, Iz. Vieš, niektorí ľudia celkom prirodzene vedia skvele použiť ľavý hák, iní sa už narodia so schopnosťou mrštne hádzať loptou a ďalší kývu ušami. Mne sa tak marilo, že ak by si niekedy…“

„Čuš. Nemôžeš hovoriť vážne?“

„Keď chceš. Nebol to len med. Ale videlo sa mi, že je ťa škoda. A začal som ťa mať rád.“

„Môžem byť úprimná?“

„Prosím, buď.“

„Trav, niečo veľmi podstatné vo mne – asi to prapôvodné, moje mäso, kosti a krv – ťa dobrovoľne nikdy nenechá odísť, navždy ťa bude chcieť, bude si ťa chcieť udržať za každú cenu.“

„Hmmmm.“

„Neboj sa, drahý. Všetko ostatné vo mne hovorí, že je to hlúposť. My dvaja sa nikdy celkom nezjednotíme. Na nijakej základni. Sme priveľmi odlišní. Som rozumový typ. V skutočnosti, napriek momentálnemu zdaniu, som veľmi triezva, pokojná, vážna žena. Ty si očarujúci pohan, pán McGee. A ja ti z hĺbky srdca ďakujem, že si ma priviedol do stavu pohanskosti. Potrebovala som to, aby som sa vyrovnala so všetkým, čo sa stalo. Potrebovala som sa stať normálnou. Ale takýto život je normálny skôr pre teba, mne to asi nikdy nebude celkom prirodzené. Som človek povinností. Istého druhu povinností. Vytvárať hodnoty. Možno je to puritánska obmedzenosť, ale ja sa jej nemôžem vyhnúť, a možno v oveľa menšej miere a v užšom zmysle sa jej nevieš vyhnúť ani ty. Ty v sebe všeličo popieraš, ale robíš to oveľa pohotovejšie ako ja.“

„Mám väčšiu prax.“

„Nie. Dôvod je oveľa hlbší. Drahý, ja ťa hltám. Som hladná po tebe. Nikdy nemám dosť milovania s tebou, ako si si to možno všimol. Som ti vďačná. Ale ťa neľúbim. Si mojím priateľom a ukazuješ mi zvláštnu krajinu. Ale už vidím drobné znaky, že sa to skončí. Začal si pomýšľať na odchod. Nie, nepovedz mi presne kedy.“

„Jedného dňa.“

„Budem zúfalá. Vyplačem si oči za tebou. Srdce ma bude bolieť. Ale budem vedieť, že to musí byť.“

„Aké máš plány?“

„Neviem, drahý. Ešte sa mi iba slabo črtajú. Musím si ich roztriediť. Zostanem tu. Sama. Motorový čln mi každý pondelok privezie z Nassau zásoby. Samota mi vôbec nebude prekážať. Veci si budem môcť dôkladne premyslieť. Pokojne. Bez zbytočného vyrušovania. Možno sa pustím do niečoho veľmi závažného, Trav. A nájdem si muža na taký spôsob života. Niekde. Nejako. Myslím, že teraz viem, čo mám hľadať a ako. Ale ty zostaneš navždy blízky môjmu srdcu. To vieš dobre.“

„Keby si niečo potrebovala, vieš, kde…“

„Pravdaže, drahý.“ Vystrela sa vo svojej čokoládovej nádhere a zívla. „Kam pôjdeme, miláčik? K tebe alebo ku mne?“

„Spomínam si, ako si dnes ráno nadávala, že svoju jedinú zubnú kefku máš u mňa.“

„Dobre,“ odpovedala.

Chytil som ju za ruku, pomohol jej vstať a išli sme do vody. Plávali sme k chránenému zálivu, kde sa na voľnej hladine hojdal môj obytný čln Stratený poklad, prichytený na dvoch kotvách. Keď sme došli do Bahia Maru, ani za nič nechcela zostať so mnou na palube člna medzi toľkými mojimi známymi. Vedela, že jej prejavia takú úctu, akú si bude žiadať, ale práve uplynulé udalostí jej vzali istotu, preto som sa dva dni plne venoval člnu, aby sme s ním mohli vyplávať na more. Našťastie dlhodobá predpoveď počasia bola veľmi priaznivá a mohol som sa odvážiť pustiť cez Golfský prúd. Mal som dva malé, ale spoľahlivé dieselové motory a Stratený poklad bol oveľa schopnejší plaviť sa po mori ako väčšina iných obytných člnov, no predsa bolo treba vyčkať lepšie počasie, akoby som bol kapitánom na krížniku. Isobel začala mať pôžitok z prepychovej plavby, až keď sme zjavne smerovali k Bimini.

Skrátil som tempá a v dokonalom súlade sme priplávali do zálivu k palubnému rebríku. Spustil som generátor, aby sme mali svetlo a vodu. V priestrannom sprchovacom kúte sme si vzájomne pomáhali a úsporne sa umyli od soli, lebo moje zásoby vody sa zmenšovali.

Keď som ju potom spokojne obdivoval, ako si čistí zuby, zaškúli-la na mňa v zrkadle a cez tú zelenú penu povedala: „Čo bude s ňou?“

Táto otázka zaznela často. Bol to pre nás už takmer obrad. Tá istá otázka a tá istá odpoveď. Ten duch s nami žil, bol predmetom našich rozhovorov. O ostatných sme nehovorili, o urastenej plavovlasej žene, ktorej telo našli vo veľkolepom mauzóleu, čo dal Jass Yeoman vybudovať pre svojich exhumovaných rodičov, pre seba a pre svoju ženu, nehovorili sme ani o kričiacom bratovi, pochovanom pod drviacim závalom odstrelenej skaly, ani o starom mužovi, ktorý vytĺkol zo seba život medzi radovánkami a víkendovými špecialitami, ani o rozbitej lebke, ani o kĺzkom mrštnom hadovi.

„Ťažká situácia. Súd bude až po pôrode. Medzitým to trochu ochladne. Podľa mňa ju obžalujú za vraždu druhého stupňa. Za starého pána. O účasti na ostatných nemajú dosť dôkazov. Dúfam, že sa prizná. Aby som ta nemusel ísť.“

„Koľko jej dajú?“

„Asi desať rokov nepodmienečne a doživotný ochranný dozor.“

Vzdychla, zahľadela sa na mňa, potom sa opäť nahla nad umývadlo a ďalej si čistila zuby. Boli to naši smutní duchovia, ale život s nimi bol akýsi sladší, lebo nám pripomínali, že je to neistý, vzácny dar. A keď je život sladký, láska je úžasná.

Keď si potom vzdychla a vydýchnutím prešla do svojho lahodného, tichulinko zunivého hlbokého spánku – bol to znak, že všetko, čo mohla ponúknuť, odovzdala – vyšiel som z kajuty a vyškriabal som sa na palubu, kde som sa nahý vystrel pod bilióny hviezd. Možno to spôsobil ten rozhovor. Ale naše dnešné milovanie malo po prvý raz trpkú príchuť nevyhnutnej rozlúčky. A odteraz sa tá príchuť bude len zvýrazňovať.

Možno jej pred rozchodom poviem – aspoň sa jej to pokúsim povedať – ako ma svojím spôsobom zmenila. Do Esmereldy prišiel vtedy iný človek, mal pokazené nervy, niečo ním cukalo, prenasledovali ho pocity viny, výčitky, bol presvedčený, že ako zurvalec do smrti zostane sám. Teraz ho netrápilo svedomie. Pre tento prípad nie. Výčitky sú krajný sebaklam.

A tak som pod tými hviezdami trochu dumal o tom starom pánovi. O starom Jasperovi Yeomanovi. On trpel tou naozaj strašnou vinou, tým neutíchajúcim vedomím incestu, ktorým svet najväčšmi opovrhuje. Možno umieral rád a možno vedel, že ho zabila Dolores. Možno privítal tú tvrdú smrť z jej ruky. Možno sa vo chvíľach jasného vedomia zámerne zdržal a neprezradil jej meno, ani ako to urobila. Niečo tým chcel odčiniť. Nikdy sa neodčiní všetko. Už to nestihol. Ani ja nestihnem všetko napraviť. A iste ani ty, priateľ môj.

